Aasta feelemem åarjese vitni kalenderisnie

Aasta Agersborg dæjmetjejaepien jåvlekalendere-vitnijinie sjïdti.

Terje Solberg

[firmapost@snasningen.no](mailto:firmapost@snasningen.no)

Gosse Snåsatråkk sov jåvlekalenderem duaka fïerhten jaepien, mahte gaajhkide gåetieguentide Snåasesne, dle dïhte aktine feeleminie åarjese fryöjstoe kalendereåestijidie. Dïhte åejviebaalhka, mij lea lea 10.000 kråvnah dehtie doekemistie jåvli åvteli, dam Agersborg maahta veedtjedh Bennetten luvnie Stientjesne.

– Im annje rikti daejrieh gåabph edtjem vuelkedh, men kanne Kroatian gåajkoe daan tjaktjen. Åadtjobe vuejnedh, men lij gaajh luste vitnijinie sjïdtedh, Aasta Agersborg jeahta.

Kalenderen tjåadtjoehtæjjah Svein Solbakken lea joekoen madtjeles doekeminie.

–Mijjieh medtie 50.000 kråvnah åadtjoejimh jïh dïhte lea mahte seamma jïjnje goh dej minngemes jaepiej, Svein Solbakken soptseste guhte lea tjåadtjoehtæjjah kalenderedoekemen åvteste. Jaepien 2006 dle tjïelte maasjinam öösti jïh aajhterinie disse sjïdti. Akte latjkoe guejmiej gaskem dorjesovveme sietemen bïjre laategenedteste.

Steinar Bomo laategemaasjinam seata.

–Dah beetnegh mah kalenderedoekemistie båetieh, leah gaajh nuhteligs. Dah leah eevre vihkeles jis edtjebe buektiehtidh laategidie öörnegisnie utnedh, Bomo jeahta.