Dïhte edtja jielemen åvtehkinie årrodh

Jarnge: Kristin Landsem lea ajve åvtehkestovlesne tjahkasjamme Snåasen jielemeforumesne aktem våhkoem, men joe tjïelke syjhtedassh åtna voenen jielemen åvteste.

Torun Støbakk

[torun@snasningen.no](mailto:torun@snasningen.no)

Landsem jielemeforumen åvtehkinie veeljesovvi jaepietjåanghkosne minngemes gaskevåhkoen. Dejnie gründere, guhte daelie sïelteraeriestimmine gïehteleminie elliestïjjen, joekoen madtjeles. Jïh dan leah tjïelke syjhtedassh dan bïjre mejnie satne sæjhta voenen jieleme edtja barkedh.

Maahtoeevtiedimmie

– Uvtemes dle tuhtjem maahtoeevtiedimmie joekoen vihkeles. Jïh manne aaj tuhtjem vihkeles dah mah sijhtieh maarkedem aaj Snåasen ålkolen vijriedidh, edtjieh maehtedh viehkiem dejnie åadtjodh, juktie ij leah dan aelhkie ajve Snåasen maarkedesne årrodh, jeahta, åvtelen vihth jeahta.

– Manne aaj tuhtjem vihkeles Snåase edtja evtiesovvedh guktie jielemevietseles tjïeltine sjædta, jïh sïjhtem tjïeltine laavenjostedh juktie evtiedimmiebarkoem buerebelaakan öörnedidh mejnie gïehteleminie tjïeltesne, jeahta.

Landsem aaj jielemeforumen webportaalem neebnie, maam edtja amma bæjhkoehtidh Snåasenbiejjiej sjïekenisnie, goh akte vihkeles råajvarimmie jielemeforumese.

– Vihkeles jieleme Snåasesne aaj åådtje jïjtjemse vuesiehtidh Snåasen ålkolen, jeahta.

Daelie ajve göökte askh mænngan dïhte sov barkoe goh jielemen åvtehke orriji Snåasen tjïeltesne – jïh Landsem lea sïjhteme eadtjohke årrodh Snåasen jielemeforumisnie guhkiem.

– Låångke dle sjæjsjalim, gosse manne jielemeåvtehkinie orriji dle edtjim gaajh eadtjohke årrodh jielemeforumisnie. Jïh dle mannem gihtjin åvtehkinie årrodh, Landsem jeahta, guhte neebnie orre lïhtsegh jielemeforumese dåårrehtidh aaj sæjhta akte vihkeles laavenjasse sjïdtedh tïjjen åvtese.

Tjïrkijebarkoen baalte Snåasen jielemeforumisnie, dle Landsem daelie jïjtjeraarehke jielemebarkijinie barka sov aktegsalmetjesïelten tjïrrh Inovita.

Dreamteam

Inovitesne dle Landsem sïelteraeriestimmine gïehtele – jïh ajve naan våhkoen gietjeste dle sov voestes dorjesem böökti «Dreamteam».

- Dreamteam lea dåehkieraeriestimmie sïelteåvtehkedåehkijste. Manne vïenhtem hijven dåehkine barkedh daejnie såarhts aatigujmie. Dellie dah ovmessie sïelteåvtehkh maehtieh ektesne soptsestidh jïh åssjaldahkh sinsitneste åadtjodh, Landsem jeahta.

Dïhte soptseste satne hijven responsem åådtjeme daan prosjektese – jïh jienebh åestijh joe jeahteme dah iedtjem utnieh.

Prosjekte mij gellie jaepieh ryöhkoe

– Åestijh Namsovseste jïh Frankrijhkeste, men annjebodts ij guhte Snåaseste, Landsem jeahta.

Inovita-prosjekte lea gååvnesamme gellie jaepieh, men Landsem ij leah nööreme dejnie eensilaakan barkedh åvtelen daelie.

- Nov lij daan tjaktjen manne raaktan dejnie nïerhkim, men im leah gründerinie åejjesne sjïdteme åvtelen daelie tsiengelen, Landsem mejjesne jeahta.

SYJHTEDIHKS: Kristin Landsem aavode åvtehkinie årrodh Snåasen jielemeforumesne.