Hun skal lede næringslivet

Sentrum: Kristin Landsem har bare sittet i lederstolen i Snåsa næringsforum i ei uke, men har allerede klare ambisjoner på vegne av næringslivet i bygda.

Torun Støbakk

[torun@snasningen.no](mailto:torun@snasningen.no)

Landsem ble valgt som leder i næringsforumet under årsmøtet sist onsdag. Det er gründeren, som for tiden driver med bedriftsrådgivning på heltid, godt fornøyd med. Og hun har klare ambisjoner for hva hun vil at næringslivet i bygda skal jobbe for.

Kompetanseutvikling

– For det første er jeg opptatt av dette med kompetanseutvikling. Dessuten er jeg opptatt av at de som ønsker å utvide markedet også utenfor Snåsa skal kunne få hjelp til det, for det er ikke nødvendigvis så enkelt å kun forholde seg til markedet i Snåsa, sier hun, før hun følger opp med.

– Jeg er også veldig opptatt av at Snåsa skal utvikle seg til å bli en næringsvennlig kommune, og vil samarbeide med kommunen for å få mer trykk på organisering av utviklingsarbeidet som drives i kommunen, sier hun.

Landsem nevner også næringsforumets nye webportal, som altså skal lanseres i forbindelse med Snåsadagan, som en viktig satsing for næringsforumet.

– Det er viktig at næringslivet i Snåsa også får vist seg fram utenfor Snåsa, sier hun.

Det er bare et par måneder siden hun fullstendig avsluttet sin gjerning som næringssjef i Snåsa kommune – og Landsem har lenge ønsket å engasjere seg i Snåsa næringsforum.

– For lenge siden bestemte jeg meg for at når jeg ble ferdig som næringssjef skulle jeg virkelig engasjere meg i næringsforumet. Så ble jeg spurt om å være leder, sier Landsem, som nevner at verving av nye medlemmer til næringsforumet også vil bli en viktig oppgave i tiden framover.

Ved siden av vervet i Snåsa næringsforum jobber Landsem nå som selvstendig næringsdrivende gjennom enkeltpersonforetaket Inovita.

Dreamteam

I Inovita driver Landsem med bedriftsrådgivning – og for bare få uker siden lanserte hun sitt første produkt "Dreamteam".

- Dreamteam er grupperådgivning av bedriftsledergrupper. Jeg har tro på at det er en god måte å jobbe i grupper med den type ting. Da kan de forskjellige bedriftslederne samsnakkes og plukke ideer fra hverandre, sier Landsem.

Hun forteller at hun har fått god respons på prosjektet – og at flere kunder har meldt sin interesse allerede.

Flerårig prosjekt

– Det er kunder fra Namsos til Frankrike, men foreløpig ingen fra Snåsa, sier Landsem.

Inovita-prosjektet har eksistert i mange år, men Landsem har ikke fått tid til å jobbe med det ordentlig før nå.

- Det var i høst jeg egentlig kom i gang med dette, men jeg er ikke blitt gründer i hodet før nå i januar, sier Landsem med et smil.

AMBISIØS: Kristin Landsem ser fram til oppgaven som leder for Snåsa næringsforum.