Tittel 1: Kultuvre trimmegæmhpoem vitni

Tittel 2: Daah trimmegæmhpoem vitnin

Alfarstad: Tjïelten kultuvregoevtese lea annjebodts dah eevre voerpehkommes daejstie tjïelten barkijijstie Snåasesne – jïh lea dïhte mubpie voerpehkommes tjïerte Sisnjelds Nåamesjevuemesne dan voestes våaroen mænngan tjïeltegæmhposne.

Torun Støbakk

[torun@snasningen.no](mailto:torun@snasningen.no)

Snåasen tjïelte lea meatan orreme tjïeltegæmhposne Snåasen, Lijren, Namsskogan jïh Hillaanten tjïelti gaskem goevten 25.b. raejeste. Daelie voestes våaroe gaahtjemisnie orrijamme, gusnie dah tjïelten barkijh dejnie njieljie tjïeltine gaahtjeminie gïeh jeenjemes trimmadieh.

Dah eevre voerpehkommes leah annjebodts Namsskogan tjïelte, Snåase lea mubpene sijjesne voestes våaroen mænngan. Eevre dej duekesne lea Lijren tjïelte.

- Mijjieh joekoen madtjeles mijjieh buektiehtimh Lijren baaktoe smuvielidh eevre minngiemodtji nelnie, tjïelten govlehtæjja Elin Bye, Snåasen tjïeltesne jeahta.

Orre våaroe suehpeden

Gaahtjeme, mij lea akte tjarresvoeteprosjekte tjïelten barkijidie Sisnjelds Nåamesjevuemesne, sov mubpiem våaroem aalka suehpeden 6.b. Bye tjïelkelaakan jeahta Snåase tjuara eadtjohke årrodh jis edtja sov sijjiem tjåadtjoehtidh læstosne. Bye soptseste akte stoerre joekehtse dej ovmessie tjïerti gaskem Snåasesne. Aaj akte stoerre joekeshte guktie tjïelth dam öörnedieh.

- Snåase jïh gaajhkh jeatjah tjïelth leah gïehtelamme barkijidie tjabrehtidh, ihke dah edtjieh meatan årrodh. Dan åvteste dle dah barkijh dah, mah eah leah meatan trimmeprosjektesne mah naemhtie leah meatan poengesummem våålese giesieh Snåasese, Bye buerkeste, åvtelen vihth jeahta tjïelth leah seamadamme vuekiem jarkelidh guktie gaajhkesh seamma bieljelimmienjoelkedassh utnieh jis edtjieh meatan årrodh, åvtelen mubpie våaroe tjïeltegæmhposte aalka.

Sisnjelds gaahtjeme

Lissine dan gæmhpose dej ovmessie tjïelti gaskem, dle aaj akte sisnjelds gaahtjeme dej ovmessie tjïerti gaskem Snåasen tjïeltesne. Daam gæmhpoem tjïelten kultuvregoevtese tjïelkelaakan vitni evtebe våarosne. Dellie dah lin abpe 62 trimmepoengh tjöönghkeme. Goh akte viertiestimmie dle dïhte tjïerte mij mubpien sæjjan bööti medtie lehkiem utni.

Dïhte soptseste akten stoerre iedtjen bïjre juktie meatan årrodh gaahtjemisnie dej barkiji gaskem tjïelten kultuvrekontovresne.

Vitnijevæljoe

- Raaktan dle badth daarjam naaken tjïertesne leah poengesummem gïehtjedamme gosse vaadtseme åarajidh iehkeden gosse tsåahka bielie luhkiegöökte, jïh vuajneme dah 30 poengh fååtesamme åvtelen dah ‘pottem’ dievhteme dan biejjien. Dellie gåårvedamme jïh olkese vaadtseme åvtelen åarajamme, Østgård jeahta. Goh kultuvretjïerten åvtehke dle dïhte voejhkele dejtie mubpide skreejredh dan jïjnjem trimmadidh goh maehtieh.

- Iktesth leam jeahteme ij leah naan måane meatan årrodh jis ij ulmine utnieh vitnedh, Østgård föörhkede.

Tjïelten govlehtæjjah Elin Bye, guhte lea barkiji åvtehke tjïeltesne, amma aktem jeatjah vuajnoem dan bïjre åtna.

- Vihkielommes gaajhkeste jeenjesh meatan sjidtieh jïh åadtjoeh svihtjedh. Men jis gaahtjemedomtese maahta meatan årrodh daejnie viehkiehtidh, dle hævvi hijven, Bye föörhkede.

Guvvieteekste:

VITNI: Liv Gåsmo, Bjørn Ness, Sigrunn Solbakken jïh Kristin Østgård leah njieljie govte lïhtsegijstie kultuvretjïertesne.

TJÏELTEN GOVLEHTÆJJAH: Barkiji åvtehke Elin Bye lea Snåasen tjïelten govlehtæjjah gaahtjemisnie.