Tittel 1: Kultur vant trimkampen

Tittel 2: Disse vant trimkampen

Alfarstad: Kommunens kulturavdeling er foreløpig soleklart sprekest av de kommunalt ansatte i Snåsa - og er det andre sprekeste laget i Indre Namdal etter første runde i kommunekampen.

Torun Støbakk

[torun@snasningen.no](mailto:torun@snasningen.no)

Snåsa kommune har deltatt i kommunekampen mellom Snåsa, Lierne, Namsskogan og Høylandet kommuner siden 25.februar. Nå er første runde i tevlingen, hvor de kommunalt ansatte i de fire kommunene konkurrerer om å trimme mest, over.

På sprekest-toppen ligger foreløpig Namsskogan kommune, med Snåsa på andreplass etter første runde. Hakk i hæl følger Lierne kommune.

- Vi er veldig fornøyd med at vi klarte å snike oss forbi Lierne i ellevte time, sier kommunekontakt Elin Bye i Snåsa kommune.

Ny runde i mai

Konkurransen, som er et sunnhetsprosjekt for kommunalt ansatte i Indre Namdal, starter sin andre runde 6.mai. Bye er klar på at Snåsa må holde opp trykket for å forsvare sin plassering på lista. Bye forteller at det er stor forskjell mellom de forskjellige lagene i Snåsa. Det er også stor forskjell mellom kommunenes praksis.

- Snåsa og alle andre kommuner har drevet med "tvangspåmelding" av ansatte. Altså er det ansatte som ikke i det heletatt er med på trimprosjektet som på et vis blir med på å trekke ned poengsummen for Snåsa, forklarer Bye, før hun legger til at kommunene er blitt enig om å endre praksisen slik at alle har like påmeldingsregler til neste runde av kommunekampen.

Intern konkurranse

I tillegg til kampen mellom de forskjellige kommunene, foregår det også en intern konkurranse mellom de forskjellige lagene i Snåsa kommune. Denne kampen vant kulturavdelingen i kommunen soleklart i forrige runde. Da hadde de samlet opp hele 62 trimpoeng. Til sammenligning hadde laget som havnet på andreplass cirka halvparten.

Det er kultursjef Kristin Østgård godt fornøyd med. Hun forteller at det er stor interesse for konkurransen blant de ansatte på kommunens kulturkontor

Vinnervilje

- Det er faktisk sånn at jeg vet at jeg vet at enkelte på laget har sjekket poengsummen når de har lagt seg i halv tolv-tiden, og sett at de mangler 30 poeng før de har fylt potten den dagen. Da har de kledd på seg og gått en trimtur på kvelden før de legger seg, sier Østgård. Som lagleder for kultur-laget forsøker hun å motivere de andre ansatte til å trimme mest mulig.

- Jeg har sagt hele tiden at det ikke er noen vits i å være med hvis man ikke har som mål å vinne, ler Østgård.

Kommunekontakt Elin Bye, som jobber som personalsjef i kommunen, har imidlertid et annet syn på saken.

- Det viktigste av alt er at mest mulig blir med og at de får røre seg. Men hvis konkurranseinstinkt kan være med på å bidra til dette, er det naturligvis bare bra, ler Bye.

Bildetekst:

VANT: Liv Gåsmo, Bjørn Ness, Sigrunn Solbakken og Kristin Østgård er fire av seks medlemmer på kulturlaget.

KOMMUNEKONTAKT: Personalsjef Elin Bye er kommunekontakt for Snåsa i konkurransen.