Talenth froskestallin

Snåasen hotelle: Maam åådtje jis aktem grammynomineradamme fiolijnistem iktede göökte almetjemusihkerigujmie, aktine soliste, musihkere Svein Strugstad jïh kovre Øvre Kvam Mannskor? Jovven – akte gaajh hijven konserte.

Torun Støbakk

[firmapost@snasningen.no](mailto:firmapost@snasningen.no)

Laavadahken lij voestes aejkien ålmakovre konsertem utni Snåasesne, men seapan maahta akte vihth konserte sjïdtedh mubpien jaepien. Rolf Velde ålmakovresne lea gidtjh gaajh madtjeles.

- Jis dijjieh sïjhtede goh manne, dle bååstede båetebe mubpien jaepien, goltelæjjide jeehti gosse konsertem orriji laavadahken iehkeden.

Jïjnjh almetjh böötin

Vielie goh tjuetie almetjh konsertese böötin man nomme lij «Danse mot vår» (Gïjren vööste daanhtsodh)

Konserte, mij lij Snåasen Hotellesne, lij öörnedamme ålmakovreste. Dan sjïekenisnie ålmakovre Kvam’ste lij Snåasesne mïnneme, dle viehkien mietie gihtjeme jïjnjh dejstie voenen stööremes musihketalentijste. Guessielæstosne Ragne Sandberg jïh altese gidtarrespïelije geelle Hans Selvig. Aaj Åse Våg Aaknes Trondheimssolistijste, mah aarebi lin grammynomineradamme, jïh geelle Håvard Gustad konsertesne viehkiehtin fiolijnesne jïh gidtarresne.

Stoerre dååjrese

Lissine Sivert E.Skavlan aaj meatan konsertesne, jïh dïhte jienebh almetjemusihken laavlomh klarinedtesne spealadin. Dïhte sov voelpem Larissa Ljungkrona meatan utni trekkspillesne. Minngemes men ij goh unnemes dah aaj Sara Velde Gartlandem jïh aktem mij Snåaseste jåhteme, Svein Strugstad bööredamme, juktie spealadidh jïh laavlodh goltelæjjide. Konserte akte åajvoeh stoerre musihkedååjrese sjïdti, jïh ålmakovre, gusnie tjåanghkan tjïjhtje lïhtsegh Snåaseste, stoerre nåhtoem åadtjoeji dovne dejstie noere jïh båeries musihkertalentijste Snåaseste.

Joekoen hijven

Iehkeden stoerre heannadimmiej gaskem lij «hoppeslåtten», maam fiolijniste Åse Våg Aaknes, Trondheimssolistijste, spealadi, sov geelline ektine, Håvard Gustad. Gosse dah guaktah klarinettespïelije Sivert E. Skavlan’ine ektine spealadin iehkede doekoe, dle aktem musihkales mïesteredaltesem jaksin. Goltelæjjah mahte seamma feejjene sjïdtin gosse Svein Strugstad jïh ålmakovre aktem plaantegem tröönderen laavlometeekstijste laavloejin, musihkine ektine båeries Beatleslaavlomijstie. Aaj Ragne Sandbergen tjïelke laavlome «Danse mot vår» goltelæjjah tuhtjin lij gaajh tjaebpies. Man åvteste kovre konsertem utni Snåasesne daan iehkeden lij dan åvteste tjijhtje dejstie kovren lïhtsegijste Snåaseste båetieh.

TJÏELKE TJOEJE: Ragne Reistad Sandberg vöökeslaakan laavloeji konsertesne laavadahken, jïh dïhte konsertem orriji laavloeminie «Danse mot vår».

AKTERAERESNE: Arnodd Kjenstadbakk Øvre Kvam ålmakovrem staerieslaakan stuvrehti konsertesne laavadahken.

MUSIHKALES GÖÖKTESH: Åse Våg Aaknes jÏh geelle Håvard Gustad tjarke imponeradi slåttine Hoppeslått» maam Åse sov juemmieåabpa Annine ektine tjeeli, gosse dah jåarhkeskuvlesne veedtsigan.