Talentene viste seg fram

Snåsa hotell: Hva får man hvis man slår en grammynominert fiolinist sammen med to folkemusikere, en solist, musiker Svein Strugstad, og Øvre Kvam Mannskor? Jo - en sabla bra konsert.

Torun Støbakk

[firmapost@snasningen.no](mailto:firmapost@snasningen.no)

Lørdag var første gang mannskoret holdt konsert på Snåsa, men det kan trolig bli en reprise til neste år. Rolf Velde i mannskoret er nemlig godt fornøyd.

- Vil dere som meg, så kommer vi igjen til neste år, sa han til publikum da han avsluttet konserten lørdag kveld.

Godt oppmøte

Over hundre personer møtte opp for å få med seg konserten, som var markedsført under navnet "Danse mot vår".

Konserten, som fant sted på Snåsa Hotell, var arrangert av mannskoret. I anledning snåsabesøket hadde mannskoret fra Kvam alliert seg med en rekke av bygdas største musikalske talenter. På lista over gjester sto solist Ragne Sandberg og hennes gitarspillende ektemann Hans Selvig. Også Åse Våg Aaknes fra tidligere grammynominerte Trondheimssolistene, og ektemannen Håvard Gustad bidro til konserten med fiolin og gitarspill.

Storopplevelse

Dessuten var Sivert E.Skavlan, som spilte flere folkemusikalske viser på klarinett, invitert. Med seg hadde han venninnen Larissa Ljungkrona på trekkspill. Sist men ikke minst var unge Sara Velde Gartland og utflyttet snåsning Svein Strugstad invitert til å spille og synge for de oppmøtte. Konserten ble en musikalsk storopplevelse utenom det vanlige og mannskoret, som har hele sju medlemmer fra Snåsa, dro stor nytte av både unge og gamle musikertalenter fra Snåsa.

Imponerende

Blant kveldens høydepunkt var "hoppeslåtten" til fiolinist Åse Våg Aaknes fra Trondheimssolistene, som hun framførte med ektemannen Håvard Gustad. Da de to slo seg sammen med klarinettspillende Sivert E.Skavlan utover kvelden, nådde nivået musikalsk mesterklasse. Nesten like imponert ble publikummerne da Svein Strugstad og mannskoret framførte en medley av trønderske sangtekster satt til gamle Beatles-melodier sammen med mannskoret. Også Ragne Sandbergs klokkeklare framføring av "Danse mot vår", gjorde inntrykk blant publikum. Årsaken til at koret holdt konsert i Snåsa denne kvelden er at sju av korets medlemmer kommer fra Snåsa.

KLOKKEKLART: Ragne Reistad Sandberg sang klokkerent under lørdagens konsert, og avsluttet konserten med "Danse mot Vår".

SAMSTEMT: Arnodd Kjenstadbakk dirigerte Øvre Kvam mannskor stødig gjennom konserten lørdag.

MUSIKALSK DUO: Åse Våg Aaknes og ektemannen Håvard Gustad imponerte stort med slåtten "Hoppeslått" som Åse skrev sammen med sin tvillingsøster Anne da de to gikk på videregående.