Kommer hjem til dåp

Vender hjem til dåp

SNÅSA/KLÆBU: Utflytterne er årsaken til at det i fjor ble døpt over dobbelt så mange babyer som det ble født i Snåsa. Einar Skaufel var aldri i tvil hvor han skulle døpe Philip Johan.

Lorns Bjerkan og Torun Støbakk

[firmapost@snasningen.no](mailto:firmapost@snasningen.no)

Snåsa er den kommunen i fylket der det i fjor ble døpt flest barn sammenlignet med hvor mange som ble født. Mens det i fjor ble født 16 barn i Snåsa, var det 34 barn som ble døpt i kirka i Snåsa.

– Sterk tilknytning

For Einar Skaufel, som er oppvokst i Snåsa, men som nå er bosatt i Klæbu, var det viktig at hans sistefødte skulle bli døpt i Snåsa. Under Snåsadagan skal Philip Johan (4 md.) døpes i Snåsa kirke.

– Jeg håper jo at han alltid vil ha i bakhodet hvor han stammer fra. Jeg har sterk tilknytning til Snåsa, og derfor er det veldig naturlig for meg å døpe barnet mitt der, sier Einar.

Da Einars førstefødte ble døpt var det derimot i Trondheim. Den gang fikk hans samboer Monika Storrø viljen sin. Da de fikk nytt barn var det derimot hans tur.

– Kirka i Snåsa er jo fin, også passet det godt å ha dåpen under Snåsadagan, så jeg hadde ikke noe problemer med det jeg heller, sier Monika.

– Ikke overrasket

Møyfrid Skavlan ved Snåsa Menighetskontor var ikke klar over at differansen mellom antall fødte og antall døpte i Snåsa var så stor, men er ikke overrasket. – Jeg vil tro at omtrent alle som kommer utenfra har en eller annen slags tilknytning til Snåsa, med at de kommer her fra eller har mye av slekta si her, sier Skavlan, som påpeker at tallene Snåsningen bruker ikke er helt nøyaktige, ettersom enkelte barn ikke nødvendigvis døpes samme år som de er født. Det er imidlertid liten tvil om at antallet som vender tilbake til dåp er høyt.

– Fin atmosfære

Skavlan tror praktiske årsaker er en av de viktigste årsakene til at folk vender tilbake til Snåsa for å døpe barna sine, og forklarer at mange av de utflyttede snåsningene kanskje har store deler av familien sin på Snåsa.

Samtidig håper hun naturligvis at kirka i Snåsa er et attraktivt sted.

– Snåsakirka skaper jo en veldig fin atmosfære rundt en dåp sammenlignet med mange andre kirker i nærområdet, sier Skavlan, som forteller at menighetskontoret også ser den samme trenden på vigsler.

Snart dåp: Utflytteren Einar Skaufel tar snart med Monika Storrø og Imre Andreas til hjemplassen Snåsa der de skal døpe lille Phillip Johan under Snåsadagan.

Lekekamerater: Storebror Imre Andreas (3) ble selv døpt i Trondheim, men gleder seg til det blir dåp i Snåsa hvor lillebror Philip Johan skal døpes. Bak er mor Monika Storrø og far Einar Skaufel.

Dåpsrituale: Om ikke lenge kommer ei ny tatovering med navnet til Philip Johan på den andre hånden. Det er Einar sitt eget dåpsrituale.