Sak 1:

Advarer mot nettsvindel

Snåsa: Stadig nye og mer avanserte forsøk på svindel skremmer banksjef Ola Agle. I løpet av de siste månedene har banken i Snåsa fått henvendelser fra nærmere 15 til 20 personer som har vært utsatt for svindelforsøk.

Lorns Bjerkan

[firmapost@snasningen.no](mailto:firmapost@snasningen.no)

En stadig større andel av pengeflyten skjer elektronisk. Vi handler, betaler og styrer kontoen vår over internett.

Mens det har sine klare fordeler, ser også banksjef Ola Agle i Sparebank 1 SMN i Snåsa, at det er nødvendig å være forsiktig. Han får stadig kunder på døra som har fått noe rart i innboksen, som de tror kan være svindel.

Bruk fornuft

Agle mener man må tenke med fornuften, og har spesielt to råd å komme med.

– Svindlere bruker ofte oversettingsprogrammer som gjør at teksten du eksempelvis får på mail er dårlig. I tillegg spør svindlere ofte om personlige opplysninger. Det er noe du aldri må gi fra deg, sier han.

Et eksempel på svindel er mail som tilsynelatende kan se ut til å være sendt fra Sparebank 1 SMN, men som er sendt fra noen andre. Disse personene kan bruke denne personlige informasjonen til å svindle deg til det ikke er et øre igjen på kontoen.

Klarer å luke de bort

I løpet av de siste månedene har banken i Snåsa fått henvendelser fra nærmere 15 til 20 personer. Ingen av de har blitt svindlet, men Agle er ikke sikker på at de en dag vil få en kunde på døra som har blitt utsatt for kyniske svindlermetoder.

– Hvis det skjer bør du gi beskjed så raskt som mulig. Vi klarer ofte å luke bort svindlere som prøver seg innen det første døgnet, sier han.

Svindlernes metodiske tilnærming er ofte å sende mail til et bredt antall kunder.

– Om de lykkes å svindle noen få har de klart det de ønsker å oppnå. Er du usikker, ta kontakt med banken din, sier han.

Fakta

Råd mot svindel

n Ta godt vare på identitetsbevis som bankkort, pass og førerkort.

n Ikke oppgi passord eller koder til andre - selv ikke til banken eller til politiet

n Lær koder og passord utenat

n Oppbevar aldri kort og kode eller personlig passord sammen

n Skjul inntasting av koder og personlige passord ved kontaktuttak og betaling med kort

n Velg et eget passord til bruk for BankID som du ikke benytter i andre tjeneste

Kilde: Sparebank 1 SMN

Bildetekst:

Vær forsiktig: Banksjef Ola Agle i Sparebank 1 SMN ber folk være forsiktige. Han får stadig kunder på døra som har vært utsatt for forsøk på nettsvindel.

Sak 2:

Slik blir nye 17.mai

Slik blir den «nye» 17.mai- feiringen

Årets kommunale 17.mai-komité håper folk er villig til å gi arrangementet en sjanse.

Torun Støbakk

[torun@snasningen.no](mailto:torun@snasningen.no)

Den kommunale 17. mai-komiteen er godt i gang med planleggingen av arrangementet – som i år vil få en litt annen form enn tidligere år. Med bakgrunn i to kommunestyrevedtak er borgertoget på kveldstid nemlig avskaffet. Dessuten er det tradisjonelle arrangementet ved 17. mai-steinen på Lysthusberget tatt inn i det kommunale arrangementet – og dagen starter nå med gudstjeneste i kirka. Allerede har arrangementskomiteen blitt møtt med negative reaksjoner på grunn av endringene.

– Vi håper folk er villig til å prøve dette i år, og dersom de ikke er fornøyd vil vi så klart evaluere i ettertid, sier Dagunn Onsaker Moum i komiteen. Årets arrangement starter i år med gudstjeneste i kirka, som blir avløst av markering på Lysthusberget, før folketoget går fra kirkebakken og ender opp på Snåsa skole. Komiteen varsler at prisene vil bli litt høyere på det avsluttende arrangementet i år.

– Det skyldes at det i år er 8. klasse som er ansvarlig for arrangementet, og de vil gjerne bruke dagen til å tjene penger til den tradisjonelle leirskoleturen i niendeklasse. Så det er til et godt formål, sier Onsaker Moum.

Komiteen: Denne gjengen utgjør årets kommunale 17.mai-komite. F.v. Dagunn Onsaker Moum, Harald Kavli, Anna Saur, Eli-Ann Sandstad, og Randi Kolås.