**Våalohke learohkh baallesne**

SNÅASEN HOTELLE: Duarstan jåvle-eejehtallemen åvtelen dle jåvlebaalle gaajhkide learoehkidie Snåasen noereskuvlesne öörnesovvi. Jïh magkeres iehkede sjïdti!

Barbro Formoste

Dah bïjlh hotellen uvte jårrestin. Ij naan limousijnh, men tjidtjieh aehtjieh mah sijjen noerh daan jaepien jåvlebaallese vööjin. Lopme prïeti, adveentetjoevkesh klaasijste tjoevkin jïh noerh gijkin gosse gaajh rïeseldahkesne åejvieoksen tjïrrh tjaangin.

*Buarastehti gaajhkesidie*

Learohkeraerie goh aktene onne moereraajrosne tjåadtjoeji, jïh dejtie 96 learoehkidie jïh lohkehtæjjide buerie båeteme baallese vaajteli. Gaajhkesh åajvaguessine voestes iereste domtin. Meehti ajve mejjesne almetjh vuejnedh, jïh gaajhkesh sinsitniem garmedin. «Van tjaebpies dov voepth, van tjaebpies gåptoe, gaajh tjaebpies kaarre daan biejjien» lin girmije baakoeh mah lin gåvloes kåavesne.

*Rïeseldihkie baernieh jïh nïejth*

Soejkesjimmie åvtelhbodti lij gujht jeatjahlaakan nïejtide goh baernide. Nïejth idtjin maam akt saaht guktemslaakan dorjeme. Baallegåptoeh lin sån skåapesne guhkiem gævnasjamme, jïh daam stoerre iehkedem vuarteme. Jïh man guhkiem dah lin laavkometjiehtjielisnie orreme, juktie jïjtjemse sminkadidh, voepth bæjjese bïejedh jïh bolterdidh, dah aerviedin lij medtie golme- niejlie tæjmoeh.

Jalhts desnie ajve tjaebpies gåptoeh, dle Lene Cecilia Sparroken feestegapta tjuara lissie garmerdimmiem jïh earoem åadtjodh. Nïejte lij gaptam jïjtje gååreme, tjidtjebe lij ånnetji viehkiehtamme. Akte gaajh vöökes gapta, mij jïjnjh garmerdimsbaakoeh åadtjoeji daan iehkeden.

Jïh baernieh, dah leah goh sïejhme baernieh. Dah meatoejin, mejjesne, dah idtjin vielie goh aktem bielietæjmoem nåhtadamme sjåavhkine, gåårvedimmine jïh styling’ine. Jïh ij lij dïhte nåake orreme dejtie. Meehtimh ajve tjaebpies jïh faavroes baernieh vuejnedh!

Jalhts soejkesjimmie, styling’e jïh tïjje laavkometjiehtjielisnie lin joekehts nïejtide jïh baernide, dle aktem aatem tjåanghkan utnin; gaajhkesh dovnesh lin guhkiem aavoedamme daan jåvlebaallese, jïh guktie fïereguhten tjelmieh tjoevkin vaajmojde doehtedi.

*Dïeves daanhtsoeguelpesne*

Mænngan njaelkies jïh hearskoes beapmoem byöpmedamme maam dah barkijh hotellesne dorjeme, dle daanhtsose spealadin. Kjell Arild Brønstad idtji jallan hïnnh aelkedh spealadidh åvtelen daanhtsoeguelpie lij dïeves noerijste mah tuhtjin luste daanhtsoehtidh. Luste vuejnedh! Daanhtsoesaavreme skuvlen vitnedimmietæjmojne lij dovne learoem jïh jearsoesvoetem vadteme noeride, guktie dah doestin daanhtsoen bïjre gihtjedh jïh gaajhkesigujmie daanhtsoehtidh. Lij dan luste baernide vuejnedh mah dåajmijeslaakan gihtjin mejtie dah meehtin aktem daanhtsoem åadtjodh. Mænngan dle gåabpegh daanhtsoen åvteste gijhtin, jïh dle tjoerin aktem orre daanhtsoeguejmiem gaavnedh vihth. Dovne learohkh jïh lohkehtæjjah eevre bïevestin daanhtsoste. Idtjin maehtieh tjahkasjidh akten dagkeres iehkeden.

*Tjovrehke vïedtjesne*

Akte hijven jïh murreds aajmoe hotellem dievhti daan goeve-iehkeden. Vååjni goh gaajhkesh murriedin jïh fïerhtem sekundem niktin. Desnie lij jearsoes jïh hijven, jïh mijjen noerh eevre hijvenlaakan dåemiedin. Manne lim sïjhteme abpe voene lij maahteme tjovrehke vïedtjesne årrodh, jïh vuajneme man våalohke jïh tjaebpies noerh mijjieh utnebe. Irma Jørstad, akte barkije hotellesne jeehti; «daate lea dïhte tråjjesåbpoe barkoebiejjie abpe jaepien!»  
Manne feestem leehpim åvtelen jåvlebaalle histovrijinie sjïdti, jïh gosse olkese veedtsim dle akte åssjaldahke bööti; måjhtelh jis gaajhkh feesth lin maahteme naemhtie årrodh!

SKUVLEBAALLESNE FEESTEVAARJOJNE: Gårroebieleste Inga Emelie Joma, Johan Thomas Ante Hætta jïh Lene Cecilia Sparrok lin sijjen tjaebpies gaptah tsaakeme. Lenen jïjtsedorjeme feestegapta lij joekoen tjaebpies. Daate Snåasen orre designeresnuehtie?

SPAAJHTE : Sander Støbakk jïh Ruth Kristine Brøndbo-Tronstad ligan sneehpes daanhtsoegualpan båetedh.

LINEDANCE-BAAROE JÅHTA: Learohkh leah swing vitnedimmietæjmojne lïereme, jïh lissine aaj linedancem. Dovne learohkh jïh lohkehtæjjah loevtsæjraj daanhtsoehtin, jïh ajve mejjesne ååredæjjah lin våajnoes.