**Staselige elever på ball**

SNÅSA HOTELL: Torsdag før juleferien ble det arrangert juleball for alle elevene ved Snåsa ungdomsskole. Og for en kveld det ble!

Av Barbro Formo

Bilene rullet inn foran hotellet. Det var ingen limousiner, men derimot mødre og fedre som kjørte sine håpefulle til årets juleball. Snøen knitret, adventstakene lyste fra vinduene og ungdommene strålte i det de kom stivpyntet inn gjennom hoveddøra.

*Håndhilste velkommen*

Elevrådet stod som i en liten allè, og ønsket alle de 96 elevene og lærerne velkommen til ball. Man følte seg virkelig velkommen fra første stund. Det var bare store smil å se, og komplimentene haglet. «Så fin du er på håret, så fin kjole, skikkelig finkar i dag» var rosende ord som hørtes i gangen.

*Stivpynta guta og tausi*

Planleggingen i forkant var nok en del ulik for jentene og guttene. Hos jentene var ingenting overlatt til tilfeldighetene. Ballkjolene hadde nok hengt i skapet i lang tid, i påvente av den store kvelden. Og tiden på badet med sminke, håroppsett og skravling ble anslått til cirka tre-fire timer.

Selv om det bare var fine kjoler å se, så må partykofta til Lene Cecilia Sparrok få litt ekstra heder og ære. Jenta hadde selv sydd kofta, med litt hjelp fra mor. Et imponerende antrekk, som høstet mange lovord denne kvelden.

Mens derimot guttene er som gutter flest. De innrømte, med et smil om munnen, at de ikke hadde brukt mer enn ei halvtime med dusj, påkledning og styling. Noe som ikke satte dem noe tilbake. Det var bare kjekke og staselige karer å se!

Selv om planleggingen, stylingen og tiden på badet var ulik hos jentene og guttene, så hadde de en ting til felles; alle sammen hadde gledet seg lenge til dette juleballet, og gløden i øynene til hver enkelt var rørende å se.

*Full på dansegulvet*

Etter å ha inntatt god og delikat mat laget av de ansatte ved hotellet, ble det spilt opp til dans. Kjell Arild Brønstad rakk nesten ikke å sette i gang med første tone, før dansegulvet var stappfullt av danseglade ungdommer. Et herlig syn! Dansetreningen i gymtimene på skolen, hadde tydelig gitt ungdommene både lærdom og trygghet til å tørre å by opp og danse med alle. Det var så søtt å se guttene som bukket høflig, og spurte om de kunne få en dans. Etterpå takket begge for dansen, også var det å finne seg en ny partner. Både elever og lærere svingte seg svette. Det var ikke tid for å sitte ned på en sådan kveld.

*Flue på veggen*

En god og positiv stemning fylte hotellet denne desemberkvelden. Det så ut til at alle storkoste seg, og nøt hvert et sekund. Det var trygt og godt, og ungdommene våre oppførte seg eksemplariske. Undertegnede skulle ønske at hele bygda kunne vært flue på veggen, og sett hvor staselige og fine ungdommer vi har. Det var som Irma Jørstad, ansatt ved hotellet, sa: «dette er den triveligste dagen i året å jobbe»!

Undertegnede forlot stedet noen timer før juleballet var historie, og på tur ut døra kom en tanke; tenk om alle fester kunne vært slik som denne!

PÅ SKOLEBALL I PARTYDRAKT: Fra venstre Inga Emelie Joma, Johan Thomas Ante Hætta og Lene Cecilia Sparrok var i ført flotte samedrakter. Lenes egenproduserte partydrakt var et flott skue. Er det Snåsas nye designerspire?

FULL FART: Sander Støbakk og Ruth Kristine Brøndbo-Tronstad var raskt ute med å innta dansegulvet.

LINEDANCEBØLGEN GÅR: Elevene har i tillegg til swing lært seg linedance i gymtimene. Både elever og lærere danset side om side, og det var bare store smil å se.