Vil ha færre ulykker

Grønøra: Torsdag kom Norges Luftsportforbund med to instruktører på Grønøra. Grunnen er at de ønsker å få ned antall ulykker på de lokale flyklubbene som er rundt om i landet.

Lorns Bjerkan

[firmapost@snasningen.no](mailto:firmapost@snasningen.no)

Norges Luftsportforbund ønsker nemlig å lære av feilene andre har begått slik at man kan få ned ulykker og uønskede hendelser blant hobbypilotene. De har nemlig sett på årsakene til flyulykkene i landet. Deres vurdering er at fire av fem ulykker skyldes manglende ferdigheter og holdningsproblemer blant pilotene. Fokuset deres er at flyging er en kontinuerlig holdningsprosess. Derfor inviterte Norges Luftsportforbund de lokale flygerne i Snåsa flyklubb opp i lufta sammen med en instruktør. Selv kaller de kurset for «Stick and runner». Kurset er satt i gang i samarbeid Harald Krogs minnefond, som er støttet av Avinor.

– Blir mer sikker

Blant de åtte lokale pilotene var Stein Erik Graven, som selv har et lite mikrofly stående i hangaren på Grønøra. Han mener glemt kunnskap kan være forskjellen på liv og død.

– I enkelte situasjoner kan det være ørsmå forskjeller på suksess og fiasko. Denne treningen gjør at vi blir mer sikker, sier han.

I tillegg påpeker Graven at det er strenge regler for piloter, og at dette etter tid kan bli glemt.

– Som pilot er det viktig å være oppdatert, sier han.

– En del å pirke på

Instruktør fra Norges Luftsportforbund, Finn Hugo Zahl, sier at de har opplevd kunnskapsbrist til enkelte piloter når de har holdt lignende kurs andre steder i landet.

– Det har ikke vært stygge feil, men det har vært en del å pirke på, sier han.

Kurset funker slik at de tar med seg en pilot i lufta i deres egne toseters fly i en kort halvtime. Der får hver enkelt prøve seg på sidevindstrening, sakteflyging, steilinger og svinger, samtidig som at de får tilbakemelding fra instruktører.

– Disse øvelsene er viktig for at man skal bli i ett med flymaskinen under kritiske faser av flyturen, nemlig landing og avgang, sier Zahl.

40 medlemmer

Leder i Snåsa flyklubb, Børge Østborg, forteller at de er veldig takknemlige for at de får et sånt tilbud. Han ønsker mer flysikkerhetsarbeid velkommen.

– Man trenger øving for å holde kunnskapen ved like. Dette er viktig for sikkerheten, sier han.

Snåsa flyklubb har i dag nærmere 40 medlemmer, og opplever en tilstrømning av noen nye hvert år. De ønsker flere velkommen i klubben, og forsikrer om at det er en relativt sikker sport, selv om de ser behovet for sikkerhetskurs.

– Jeg har ingen problem med å ta med barna og kona opp i flyet, sier Østborg.

Fløy: Leder i Snåsa flyklubb, Børge Østborg (t.h.) får her en runde med instruktør Finn Hugo Zahl.

Instruerer: Her får Geir Arthur Kalseth råd fra flygeinstruktør Anders Håkensen. Etter landing kunne Kalseth rapportere om en artig tur.