Ryöjredamme akten orre boelhkese

SNÅASE: Camping-tjåadtjoehtæjjah Magnar Vegset jïh Åshild Monica Ovesen lægan ryökredamme juktie turisth dåastodh aaj daan jaepien. Gåabpatjahkh gegkestieh jïh vienhtieh akte lissiehtimmie sjædta aaj daan boelhken.

Lorns Bjerkan

[firmapost@snasningen.no](mailto:firmapost@snasningen.no)

Taallh Statistisk sentralbyrå’ste vuesiehtieh dej minngemes jaepiej dle akte jiebne lissiehtimmie jïjjedimmijste orreme noerhtetröönderen camping-sijjine, akten stoerre ånnanimmien mænngan jaepien 2010.

Camping-tjåadtjoehtæjja Magnar Vegset Vegset Campingesne veanhta akte lissiehtimmie sjædta aaj daan boelhken, jalhts akte ånnanimmie stoerre bieline Europeste.

Turisth årromebïjline leah nöörjen

Vegset jeahta jeenjemasth dle akten sjïdtemen gaavhtan daennie laantesne. Gusnie ahkedh jienebh campingturistijste leah nöörjen. Jïh åajvahkommes dle turisth årromebïjlem utnieh.

– Aarebi dle ålkoelaanten turisth uvtemes årromebïjlem vööjin. Daelie golme njealjahtassh mijjen årromebïjleturistijste nöörjen. Maam mijjieh ålkoelaanten turistijste teehpebe dam åadtjobe dejstie nöörjen turistijste. Manne vïenhtem daate boelhke seamma hijven sjædta goh dæjmetje jaepien, jeahta, mij daelie dejtie minngemes ryöjredimmide dorje, åvtelen turisth aelkieh båateladtedh.

Boelhke aalka ruffien, jïh dle båateledtieh skïereden raajan. Joekoen snjaltjen jïh mïetsken dle Vegset jïjnjh guessieh vuertieminie campingese, mij lea eevre E6’en lïhke, desnie gusnie geajnoe Snåasese gajva.

–Vearolde nåake sjïdti

Strindmoen Gård og Camping’esne, mij lea fylhkengeajnoen 763 lïhke, Snåasejaevrien åarjel-luvliebielesne, lij vaenebe guessieh dæjman, jis evtebinie jaepine vierteste. Dah vienhtieh dïhte lij vearolden gaavhtan, mij eevre nåake dæjman.

–Ibie asth ussjedidh guktie daan jaepien sjædta. Åadtjobe vuejnedh guktie sjædta. Dæjman ij lij dan jïjnjh guessieh goh aarebi jaepiej. Manne vööjnim vaenebh bïjlh geajnojne vööjin, tjåadtjoehtæjja Åshild Monica Ovesen jeahta.

Dïhte lea jueriedisnie mejtie finansevaahra lij akte dejstie fåantojste man åvteste naemhtie.

–Mijjieh gujht vööjnimh jïjnjh guessieh hotelline årroejin, juktie geerve jiehtedh mejtie dïhte lij akte fåantoe, jeahta.

Ånnanimmiem dååjri

Jis edtja taallide jïjjedimmiedygni bïjre jaehkedh noerhtetröönderen campingsijjine, mejtie Snåsningen lea Statistisk sentralbyrå’en daatabaaseste veedtjeme, dle lij aaj jienebh jïjjedimmieh campingsuerkesne Noerhte-Trööndelagesne dæjman.

Mearan 281.858 jïjjedimmiej bïjre reekti 2011, dle lij 285.115 jïjjedimmieh dæjman.

Strindmoen Gård og Camping sov jïjtse statistihkem åtna, mij lea låhkoen bïjre tjaangestimmijste. Daate ij maam jiehtieh man jeenjesh mah tjaangestin goh akte ektievoete, jallh man gellie jïjjh dah campingsijjesne årroejin. Dæjman dle campinge 393 ektievoeth utni, jaepien 2011 489 ektievoeth utnin. Jaepien 2010 508 ektievoeth utnin.

Faahketji tjöödtjeste

Magnar Vegset veanhta naakede dehtie lissiehtimmeste maahta sijjien gaavhtan årrodh.

– Mijjen akte hijven sijjie gusnie maahtah dåastovem vuejnedh eevre E6’en lïhke. Joekoen jïjnjh almetjh ajve faahketji tjöödtjestieh. Mijjen aaj lihties hæhtjoeh dejtie mah åasam pryöjjede, jeahta. Dïhte aaj veanhta årromebïjleturisth leah joekoen vihkeles daan jaepien.

–Jeenjesh sijhtieh aktene sijjesne årrodh gusnie maehtieh jearsoesvoetem damtedh, seamma tïjjen goh hijven onnegåetieh jïh straejmiem utnieh. Dam eah åadtjoeh jis geajnoebealesne tjåadtjoeh, jeahta.

Ånnanimmie:Dæjman Strindmoen Gård og Camping vaenebh guessieh utnin goh mejnie vaane. Mejtie dihte orre campingbïenje, Tassen, maahta otnjegem jarkedh.

Vekst: Vegset Camping aktem jiebne lissiehtimmiem dååjreme dej minngemes jaepiej. Magnar Vegset gegkeste daate jåarhka.