Klar for ny sesong

SNÅSA: Campingdriverne Magnar Vegset og Åshild Monica Ovesen er klar for å ta imot turister også i år. Begge de håper og tror på økning også denne sesongen.

Lorns Bjerkan

[firmapost@snasningen.no](mailto:firmapost@snasningen.no)

Tall fra Statistisk sentralbyrå viser at det de siste årene har vært jevn vekst i antall overnattinger på nordtrønderske campingplasser etter en kraftig nedgang i 2010.

Campingdriver Magnar Vegset ved Vegset Camping tror på økning også denne sesongen, selv om det er nedgangstider i store deler av Europa.

Bobilturistene er norske

Vegset sier at det i stor grad skyldes vekst her hjemme. Der stadig flere av campingturistene blir norske. I hovedsak er det snakk om bobilturister.

– Før kjørte utlendingene stort sett bobil. Nå er tre fjerdedeler av våre bobilturister norske. Det vi taper av utenlandske turister veier de norske opp for. Jeg tror denne sesongen blir på høyde med fjoråret, sier han, som nå gjør de siste forberedelser før turistene begynner å strømme på.

Sesongen starter i juni, så strømmer det på helt fram til september. Særlig i juli og august venter Vegset mange gjester på campingen, som ligger tett inntil E6, ved avkjøringa som går til Snåsa.

– Været sviktet

På Strindmoen Gård og Camping, som ligger på fylkesveg 763 på sørøstsiden av Snåsavatnet, var det derimot færre gjester i fjor enn hvis man sammenligner med året før. Det mener de skyldes været, som sviktet i fjor.

– Vi bruker lite tid på å spekulere på hvordan det blir i år. Vi tar det som det kommer. I fjor var det roligere enn det var de tidligere årene. Jeg la merke til at det generelt var mindre trafikk langs vegene, sier driver Åshild Monica Ovesen.

Hun er usikker på hvorvidt finanskrisa var en medvirkende årsak.

– Vi så jo det at det var bra belegg på hotellene, så det er vanskelig å si om det var en årsak, sier hun.

Opplevde nedgang

Skal man tro tallene på antall overnattingsdøgn på nordtrønderske campingplasser, som Snåsningen har hentet fra databasen til Statistisk sentralbyrå, var det også en vekst i overnattinger i campingbransjen i Nord-Trøndelag i fjor.

Mens det ble rapportert om 281.858 overnattinger i 2011, var det i fjor 285.115 overnattinger.

Strindmoen Gård og Camping fører sin egen statistikk som går på antall innsjekkinger. Dette sier ikke noe om hvor mange som sjekket inn som en enhet, eller hvor mange netter de tilbrakte på campingen. Campingen registrerte 393 enheter i fjor, mot 489 enheter i 2011. I 2010 hadde de 508 innskrevne enheter.

Stopper på impuls

Magnar Vegset tror noe av veksten deres kan skyldes plasseringen.

– Vi har en gunstig plassering der du kan se resepsjonen tett inntil E6. Veldig mange stopper på impuls. Vi har også rimelige hytter for dem som bryr seg om pris, sier han. Han tror videre at bobilturistene er viktig med tanke på dette året.

– Mange av de ønsker å stå et sted de kan få trygghet, samtidig som at de har gode sanitære forhold og strøm. Det får de ikke stående langs vegen, sier han.

Nedgang: I fjor hadde Strindmoen Gård og Camping færre besøkende enn de er vant til. Kanskje kan den nye campinghunden, Tassen, snu trenden.

Vekst: Vegset Camping har de siste årene opplevd jevn vekst. Den trenden håper Magnar Vegset fortsetter.