Soejkesjh gaervies utnieh

Snåase: Gosse Snåasenjaevrien göölemefestivaale öörnesåvva aktene askesne, dle jïjnjh darjomh Snåasen hotellen byjreskinie sjidtieh. Dah öörnedæjjah joe daelie soejkesjem gaervies utnieh.

Lorns Bjerkan

[firmapost@snasningen.no](mailto:firmapost@snasningen.no)

Daate fïerhtenjaepien öörnedimmie akte stoerre heannadimmie sjïdteme jeenjesidie. Daelie gosse ajve akte onne aske goske öörnedimmie sjædta, dle öörnedæjjah aelkieh damtedh daate murreds, men tjirkieh soejkesjh leah gaervies, jïh dah eah daarpesjh fuehpesne årrodh.

– Mijjieh mahte gaajhkem öörnegisnie utnebe. Jïjnje lea gaervies joe daelie, Rannveig J. Kristiansen jeahta, guhte lea öörnedimmiemoenehtsisnie.

Sæjhta aarebi illedahkh tsööpkedh

Ij gåessie gænnah dan jïjnjh almetjh meatan orreme festivaalesne goh dæjman. Men öörnedæjjah gegkestieh enn jienebh almetjh festivaalese båetieh daan jaepien.

– Dæjman buektiehtimh jïjnjh almetjh diekie giesedh – daehtie voeneste jïh jeatjah voenijste, Kristiansen soptseste.

Festivaale aalka bearjadahken jïh ryöhkoe aejlegasse. Jïjtjehke göölemegaahtjeme lea laavadahken, jïh dellie maahta meatan årrodh abpe govhte sijjijste Snåasenjaevrien bïjre.

Men dïhte sosijaale öörnedimmie lea badth seamma vihkeles. Öörnedæjja maahta ovmessie darjomigujmie fryöjstedh, feeste jïh musihke.

– Daan jaepien Bygdabråk jïh Sivil Status feestesne spielieh. Tsåahka tjïjhtjen raejeste dle gujht fuehpie sjædta, Jørn Ove Heggland jeahta mij lea öörnedimmiemoenehtsisnie. Desnie lea volleyballdåehkien tjirkije, Snåasen gaarsjelimmiesiebresne.

Seapan tjaetsiesjåvve sjædta

Vååjnoe aaj goh tjaetsiesjåvve sjædta – mænngan ånnetji jueriedisnie orreme. Mearan öörnedæjja vuertieji luhpiedimmiem tjïelteste åadtjodh juktie lopmeskovterinie jaevresne vuejedh, dle Stoerredigkie aktem laakejarkelimmiem nænnnoestamme , jïh dan åvteste ij leah daerpies lutniestimmien bïjre laakeste syökedh.

– Læjhkan libie ånnetji jueriedisnie maam dïhte sæjhta jiehtedh, juktie ibie doesth bïeljelidh tjaetsiesjåvve sjædta annje, men mijjieh iktegisth soejkesjamme goh sjædta, Rannveig J. Kristiansen jeahta. Akte jeatjah darjome mejnie lyhkesamme jïh maam edtjebe aaj daan jaepien utnedh, lea dah maanadarjomh aejlegen gaedtiebealesne Viosesne.

– Daesnie maanah åadtjoeh vïnhtsem dåeriedidh, jïh daan jaepien jïjnjh orre darjomh åadtjobe. Lissine dle bisseme biss’gietjesne sjædta jïh prïhtjege dållesne.

SOEJKESJH LEAH GAERVIES: Gårroehbieleste, Rannveig Jørstad Kristiansen, Jørn Ove Heggland jïh Laila Beate Sandvik soejkesjidie gaervies utnieh daan jaepien Snåasenjaevrien göölemefestivaalese.

Oslose juktie politihkeridie jaehkiehtidh

Dah mah Saemien Sijtesne berkieh eah soejkesjidie aajhpehtovvh juktie dam åarjelsaemien signaalegåetiem bigkedh. Daan biejjien tjïrkijh Saemien Sijteste Oslose vihth vuelkieh juktie stoerredåehkiem tjïeltenmoenehtsisnie jaehkiehtidh ihke nuhtelig beetnegh nuhtjedh orre Saemien Sijtesne. Goh Snåsningen aarebi ållermaahteme, dle politihkerh eah lin naan beetnegh lyjkeme gænnah daan stoerre bigkemeprosjektese staeriedamme nasjovnaalebudsjedtesne, mij bæjhkoehtamme sjïdti naan våhkoen gietjeste.

Daelie dah barkijh sijhtieh sijjen lobbydarjomem jåerhkedh juktie pryövedh politihkeridie jarkedh dan mubpien jaepien staatebudsjedtese. Dej politihkeri gaskem mah leah tjïeltenmoenehtsisnie leah staateraerieh Magnhild Meltveit Kleppa (Gk/Sp), Heikki Holmås (SG/SV) jïh Karl Eirik Schjøtt- Pedersen (Bk/Ap).

- Lij gaajh hijven orreme jis åådtjeme dejtie råakedh, men ibie daejrieh annje mejtie lea dah. Tjåanghkosne sïjhtebe buerkiestidh man åvteste dan fuehpie dam orre Saemien Sijtem geervehtidh. Daelie dïhte tsiehkie naa gïerve, biejjieladtje åvtehke Birgitta Fossum, Saemien Sijtesne jeahta. Tjïelten åejvie Vigdis H. Belbo (Gk) jïh saemiedigkieraerie Vibeke Larsen aaj dåeriedieh.

OSLOSE: Biejjieladtje åvtehke Birgitta Fossum Saemien Sijtesne ij aajpehtovvh.