Har planene klare

Snåsa: Når Snåsavatnet fiskefestival arrangeres om en måned blir det masse aktivitet i området rundt Snåsa hotell. Arrangørene har allerede nå planen klar.

Lorns Bjerkan

[firmapost@snasningen.no](mailto:firmapost@snasningen.no)

Det årlige arrangementet har for mange blitt en høydare. Med en drøy måned til arrangementet starter arrangørene å kjenne på spenningen, men de bedyrer at planene er klare, og at de tar alt med knusende ro.

– Vi ligger veldig godt an. Det er mye som er klart allerede nå, sier Rannveig J. Kristiansen, som er en del av arrangementskomiteen.

Vil slå tidlige rekorder

Festivalen fikk i fjor rekordmange deltakere. Det er en av mange rekorder arrangørene håper blir tangert i år.

– I fjor klarte vi å tiltrekke oss mye folk – innabygdes som utabygdes, forteller Kristiansen.

Festivalen starter fredag og varer til søndag. Selve fiskekonkurransen pågår lørdag, og da kan man delta fra hele seks plasser rundt Snåsavatnet.

Men det sosiale rundt arrangementet er vel så viktig. Arrangøren kan friste med ulike aktiviteter, fest og musikk.

– I år er det Bygdabråk og Sivil Status som spiller opp til fest. Fra sju og utover blir det fullt kjør, sier Jørn Ove Heggland i arrangørkomiteen. Der sitter han som representant for volleyballgruppa i Snåsa idrettslag.

Det blir trolig vannshow

Det kan også se ut til at det blir vannshow – etter litt om og men. Mens arrangøren ventet på å få tillatelse fra kommunen til å ha snøscootere på vannet, har Stortinget vedtatt en lovendring som gjør at det ikke er nødvendig å søke om fritak fra loven.

– Vi er likevel litt usikker på hva det innebærer, så vi tørr ikke å markedsføre at det blir vannshow enda, men vi har hele tiden planlagt som om at det blir, sier Rannveig J. Kristiansen. En annen suksess som står til gjentakelse er barneaktivitetene som søndag er vært ved sjøkanten i Viosen.

– Her får ungene komme seg ut i båt, og i år får vi flere nye aktiviteter. I tillegg så blir det grilling og svartkjelkaffe, sier Kristiansen.

HAR PLANENE KLARE: F.v Rannveig Jørstad Kristian, Jørn Ove Heggland og Laila Beate Sandvik har planene klare for årets utgave av Snåsavatnet fiskefestival.

Til Oslo for å overbevise politikerne

De ansatte ved Saemien Sijte gir ikke opp planene om å få realisert det sørsamiske signalbygget. I dag reiser representanter fra Saemien Sijte nedover til Oslo for å overbevise storfraksjonen i kommunalkomiteen om at nye Saemien Sijte er verdt å bruke penger på. Som Snåsningen tidligere har omtalt, var det ikke satt av så mye som en krone til det stortstilte byggeprosjektet i revidert nadsjonalbudsjett, som ble lagt fram for få uker siden.

Nå er de ansatte innstilt på å fortsette sin lobbyvirksomhet for å få politikerne til å snu til neste års statsbudsjett. Blant politikerne som sitter i kommunalkomiteen er statsrådene Magnhild Meltveit Kleppa (Sp), Heikki Holmås (SV) og Karl Eirik Schjøtt-Pedersen (Ap).

- Det hadde vært veldig fint å møte dem, men vi vet ikke om det er de vi skal møte. Under møtet vil vi legge fram argumenter for at det haster med ferdigstillelse av nye Saemien Sijte. Situasjonen er i ferd med å bli ganske akutt nå, sier daglig leder Birgitta Fossum i Saemien Sijte. Ordfører Vigdis H. Belbo (Sp) og sametingsråd Vibeke Larsen blir også med.

TIL OSLO: Daglig leder Birgitta Fossum i Saemien Sijte gir ikke opp.