Ij leah madtjeles millijovnigujmie

Ij madtjeles

Agle: Fylhkentjïelte seapan 1,5 millijovnh kråvnah lyjke fylhkengeajnose 325. Akte giefies soelkedasse, dajven årrojh vienhtieh.

LORNS Bjerkan

firmapost@snasningen

Aalkoevistie fylhkengeajnoe 325 Aglen jïh Myrseten gaskem idtji meatan sjïdth govlehtimmieraeriestimmesne fylhkengeajnoesoejkesjasse, men daelie meatan sjïdteme dennie geajnoelæstosne gusnie raereste dåarjoem vedtedh juktie geajnoem bueriedidh muvhtene lehkesne. Daate raeriestimmesne tjåådtje maam fylhkendigkie gïetede mubpien våhkoen. Dennie læstosne fylhkentjïelte 1,5 mill. kråvnah lyjkeme juktie geajnoem bueriedidh akten njieljien jaepien boelhken. Geajnoe lea læjhkan annje akte bielie D-geajnoenedteste – amma dah geajnoeh mah daelie minngemes prijoriteetem åadtjoeh tjagkere-gaptjesinie.

– ij lijsh

Jienebh dejstie mah geajnoebealam årroeminie leah eevre gåavvarosteme guktie dïhte geajnoe lea. Ovrehte göökte jaepieh dah vuajneme geajnoe lea slahtjan sjïdteme. Dah vienhtieh dah beetnegh fylhkentjïelteste eah sïjhth nuekies årrodh dåeriesmoeride dåvvodh geajnosne.

–Gosse måjhtele dam leavloem geajnoe edtja guedtedh dle daate ij haestiemidie loeth. Jis edtja dåeriesmoeride dåvvodh dle tjuara betniebarkoem orresistie darjodh. Daate råajvairmmie kanne naan boelhkh buerede aktem ståantem, Ola Kjelvik jeahta, guhte lea akte dejstie årroejijstie geajnoebealesne.

Kjelvik buerkeste muvhten aejkien dle ij gåaredh geajnosne vuejedh, jïh dah mubpieh årrojh dajvesne leah sïemes.

Kristin Landsem lea gaskem jeatjah dååjreme hïejmeviehkie lea madtarosteme, jïh taksivuejijh mah skuvleskovhtem vuejieh, leah håajnoehtamme geajnoste. Jienebh dejstie årroejijstie soptsestieh bïjli bïjre mah leah skaarah åådtjeme bïjlenuelesne, jïh göökte bïjline desnie gaengkere arhkenamme dan åvteste besteles daeverh leah båateme gïeveste geajnosne.

Gaskoeh sygkelde

Aaj dah myövhkes geajnoefeelijh aktem ovdaerpies ovlæhkoem åådtjeme sygkelisnie – joekoen iskeres leah dah gaavnjeroekte saeliehtimmieh mah geajnosne orreme muvhten aejkien.

– Gosse daesnie sygkeldem tjoerem gaskoeh geajnosne sygkeldidh, jeatjah gaavhtan im daejrieh guktie geajnoe lea, Ingvill Holmberg jeahta (13).

Dæjmetje jaepien raejeste Jan Ivar Sandnes jïjnjh guvvieh vaalteme ovmessie dåeriesmoerijste geajnosne. Dejtie Vegtrafikksentralen gåajkoe seedteme, mij dan mænngan unnebe råajvarimmieh dorjeme. Daamtaj dah aktem geajnoeskraapenjem seedteme mij geajnoem jalkesje.

–Im leah manne naan geajnoeingeniööre, men ij sån lijsh båeries gïevem skreepedh. Ij guhkiem ryöhkh goske seamma nåake vihth, Sandnes jeahta.

Dïhte jeahta dah leah geerjene ihke beetnegh lyjkesuvvieh, men lea jueriedisnie mejtie daate raaktan lea naan viehkie.

– Geajnoe lea njieljie kilomeeterh, juktie aelhkie guarkedh ij dan jïjnje geajnoe sjïdth destie, men vihkeles dåvvodh dam mij mijjen bïjlh eerjie, jeahta.

Dïmpere gællesje

Biejjieladtje ovrehte 90 bïjlh mah geajnosne vuejieh, Geajnoesuerkien jïjtsh taalli mietie. Dajvesne golme gaertenh, golme gåetieguntieh, lissine jïjnjh hæhtjoeh desnie, jïh geajnoe aaj dïmperefoeresjæmman åtnasåvva.

Tidligere har Snåsningen skrevet om at det ligger 2.000 kubikkmeter tømmer som man venter på å få frakte ut. Hittil har vegen vært for dårlig, og fortsatt ligger tømmeret.

Aarebi Snåsningen tjaaleme medtie 2.000 kubihkemeeterh dïmperistie gællesjeminie, maam vuertieminie olkese foeresjidh. Daan mearan dle geajnoe fer nåake orreme, jïh dïmpere annje desnie.

– Dïmpere annje aktem aarvoem mijjese åtna, men maehtebe jïjnjh beetnegh teehpedh jis ibie buektehth dam daebpede foeresjidh eejehtallemen åvtelen, dïmperebijlevuejije Tor Arne Fjeld jeahta.

Dïhte læjhkan madtjeles gosse beetnegh fylhkengeajnose lyjkeme daelie.

– Ibie asfaltem daarpesjh. Dïhte maahta voenesne årrodh, men gaptjesem daarpesjibie mij guadta. Gaajhke lea dan åvteste buerebe goh ij mejtegh gænnah, jeahta.

Nænnoestamme sjædta mubpien våhkoen

Jis millijovnide nænnoste fylhkendigkesne mubpien våhbkoen dle tjuara annje fylhkentjïelten fïerhten jaepien budsjedten sïjse. Ij leah tjïertestamme gåessie prosjektigujmie nearhka fylhkengeajnoesoejkesjisnie.

Fealadimmien fylhkenraerie Tor Erik Jensen (Å) lea eejehtallemisnie, jïh dan åvteste ij leah maahteme vaestiedidh daan aamhtesasse daan våhkoen.

– Akte vuarjasjimmie gååvnese mij jeahta daennie laajrosne lea daerpies faahketji råajvarimmiejgujmie. Råajvarimmieh sijhtieh ulmine utnedh bielieh bueriedidh gusnie geajnoe ij naan stoerre leavloem tööllh. Dan mearan ij leah naan tjïelke soejkesje gusnie tjåådtje mah råajvarimmieh mejgujmie edtja nierhkedh, raeriestæjja Dag Ystad beavna, regijovnaale evtiedimmiegoevtesisnie Noerhte-Trööndelagen fylhkentjïeltesne.

Nåake geajnoe: (G.b. Ingvill Holmberg (13), Line Kolås, Lars Holmberg, Ola Kjelvik jïh Jan Ivar Sandnes vienhtieh fylhkentjïelte annje geajnoem fer vuelehks prijoriterede.