Ikke fornøyd med millionbeløp

Tittel to: Ikke fornøyd

Agle: Fylkeskommunen setter trolig av 1.5 millioner kroner til fylkesvei 325. Det er fattig trøst, mener beboerne i området

LORNS Bjerkan

firmapost@snasningen

Fylkesvei 325 mellom Agle og Myrset ble først utelatt i høringsforslaget til fylkesvegplanen, men har nå kommet på listen av veger der det foreslås å gi støtte til punktvis forsterkning. Det går frem i innstillingen som fylkestinget behandler neste uke. På denne listen har fylkeskommunen satt av 1.5 millioner for utbedring av vegen over en fireårsperiode. Vegen er likevel fortsatt en del av D-vegnettet – altså de veiene som per nå sist prioriteres med fast dekke.

– hjelper ikke

Flere av dem som bor langs vegen er oppgitt over standarden på vegen. Over et par år nå har de sett at vegen har forfalt. De mener beløpet fra fylkeskommunen ikke vil fikse problemene som er på veien.

– Med tanke på bæreevnen til vegen løser ikke dette utfordringene. For at problemene på vegen skal fikses må man gjøre grunnarbeidet på nytt. Dette forbedrer kanskje noen punkter for en stund, sier Ola Kjelvik, som er en av beboerne langs vegen.

Kjelvik beskriver vegen som ufremkommelig i perioder, noe de andre beboerne i området er enig i.

Kristin Landsem har blant annet opplevd at hjemmehjelpen ikke har kommet fram og at taxisjåfører, som kjører skoleskyss, har vist stor frustrasjon over vegen. Flere av beboerne forteller om at de har ødelagt deler av understellet på bilene deres, samt at to biler har fått ødelagt bilfelgen fordi det har kommet opp skarpe gjenstander i gjørma på vegen.

Sykler midt på

Også de myke trafikantene har fått seg en unødvendig smell på sykkelen – særlig skummel er flere av de langsgående sprekkene som tidvis har vært på veen.

– Når jeg sykler her må jeg sykle midt på vegen, ellers vet jeg ikke hvordan det er der jeg kjører, forteller Ingvill Holmberg (13).

Siden i fjor har Jan Ivar Sandnes tatt en rekke bilder av ulike problemer på vegen. Dette har han sendt til Vegtrafikksentralen, som deretter har satt inn mindre tiltak. Dette har ofte vært at de sender ei vegskrape som jevner ut vegen.

– Nå er ikke jeg noe vegingeniør, men det å skrape gammel gjørme hjelper ikke stort. Det tar ikke lang tid før det blir like ille igjen, sier Sandnes.

Han sier at de er glad for at det settes inn penger, men at han er veldig usikker på hvor mye det egentlig vil hjelpe.

– Det er fire kilometer veg så det sier jo seg selv at det ikke blir mye veg ut av det, men det er viktig å få tatt det som ødelegger bilene våre, sier han.

Tømmeret ligger

Daglig er det i snitt 90 biler som kjører på vegen ifølge Vegvesenets egne tall. I området er det tre gårder, tre husstander, i tillegg til en rekke hyttebeboere, samt at vegen brukes til tømmertransport.

Tidligere har Snåsningen skrevet om at det ligger 2.000 kubikkmeter tømmer som man venter på å få frakte ut. Hittil har vegen vært for dårlig, og fortsatt ligger tømmeret.

– Det har fortsatt en verdi for oss, men det kan bli store summer tap hvis vi ikke får det ut før ferien, sier tømmerbilsjåfør Tor Arne Fjeld.

Han er likevel fornøyd med at det nå er satt av penger til fylkesvegen.

– Vi trenger ikke asfalt. Det kan være nede i bygda, men det trengs bærelag. Alt er derfor bedre enn ingenting, sier han.

Vedtas neste uke

Om millionbeløpet vedtas i fylkestinget neste uke må det fortsatt inn i det årlige budsjettet til fylkeskommunen. Det er ikke spesifisert når prosjektene på fylkesvegplanen iverksettes.

Fylkesråd for samferdsel Tor Erik Jensen (H) er på ferie, og han har derfor ikke vært tilgjengelig for å svare på denne saken.

– Det foreligger en vurdering om at det er akutte behov for tiltak på denne strekningen. Tiltakene vil ha som mål å utbedre punkter med svikt i vegens bæreevne. Det foreligger så langt ikke en konkret plan om hvilke tiltak som skal iverksettes, opplyser rådgiver Dag Ystad ved regional utviklingsavdeling i Nord-Trøndelag fylkeskommune.

Elendig Veg: (f.v.) Ingvill Holmberg (13), Line Kolås, Lars Holmberg, Ola Kjelvik, og Jan Ivar Sandnes mener at fylkeskommunen fortsatt prioriterer vegen for lavt.