Nå er de straks i gang

Støvra: I forrige uke ble personene som skal taksere boligen din lært opp. Om en knapp uke står de kanskje i hagen din.

TORUN STØBAKK

[torun@snasningen.no](mailto:torun@snasningen.no)

De såkalte besiktigerne har som jobb å taksere husene til snåsninger i forbindelse med innføringen av eiendomsskatt neste år.

I forrige uke reiste de elleve håndplukkede snåsninger på befaring rundt om i Snåsa for å få opplæring i jobben av prosjektleder Ketil Svarliaunet i eiendomsskatteselskapet Eskan.

– Det er en utvendig taksering, og selv om huseier får være med dersom det er ønskelig, skal takseringen i all hovedsak skje uanmeldt, sier Svarliaunet.

Blant husene besiktigergruppen fikk prøve-taksere i forrige uke var bolighuset til Tomas Aasvold, som selv er en av besiktigerne.

Med lasermåler, fotoapparat og notatblokk observerte og målte besiktigerne huset under veiledning fra Svarliaunet.

Allerede til neste uke skal besiktigerne ut i felten for å taksere boliger i Snåsa.

– Det er viktig at de får fortsette med takseringen mens de har kurset friskt i minne. Samtidig er det viktig at vi kommer i gang litt i det små så vi kan jobbe fram rutiner på dette. Vi har tross alt ikke gjort det før, sier Erik Gran i Snåsa kommune.

I disse dager vil de fleste snåsninger få en informasjonsbrosjyre fra kommunen i postkassa, hvor de får siste nytt om innføringen av eiendomsskatt.

I Snåsa er det hovedsakelig bolighus og garasjer som skal takseres, ved siden av hytter og fritidseiendommer. Driftsbygninger på gårder er i utgangspunktet fritatt for eiendomsskatt. Næringsbygg skal også takseres i Snåsa. Arbeidet er lagt opp slik at forarbeidet med taksering gjøres av besiktigere, mens den endelige taksten avgjøres av en politisk oppnevnt eiendomsskattenemnd.

– Prinsippet er å bruke kvadratmeterpris som utgangspunkt. Deretter finnes det tabeller som reduserer verdien i forhold til alder, og retningslinjer på hvordan man justerer pris etter vedlikehold som er gjort for å få en mest mulig nøyaktig markedspris, forklarer Gran.

FIKK OPPLÆRING: Prosjektleder Ketil Svarliaunet i eiendomsskatteselskapet Eskan lærte opp besiktigerne i uka som gikk.

- Ikke flaut å be om hjelp

Bygdesentralen er oppe og går, men driver

Astrid Brattlid vil gjerne at folk bruker tilbudet mer.

ELFI LEINAN

[firmapost@snasningen.no](mailto:firmapost@snasningen.no)

Fire måneder har gått siden bygdesentralen på Snåsa ble stiftet. Sentralen er frivillighetsbasert, og lever med den tro at alt er mulig så lenge samhold, engasjement og dugnadsånd er på plass. Målet er å skape godt samhold og trivsel for alle i bygda.

– Mange syns kanskje det er ekkelt å be om hjelp når det ikke koster noe, men det er ikke flaut å ringe om gratis hjelp. Det er positivt. Bygdesentralen er her for å hjelpe de som ikke nødvendigvis klarer alle oppgaver i hverdagen. Det kan være alt fra å skifte ei lyspære til plenklipping eller bare det å ha noen å snakke med, sier Brattlid, som mer enn gjerne ser at enda flere benytter seg av tilbudet.

Under Snåsadagan solgte bygdesentralen lodd, hvor hovedpremien var to timer med gratis hjelp fra en av sentralens tjonkaller. Sentralen har ti tjonkaller som stiller med frivillig arbeidskraft der det skulle være behov. Hjelpa de gir er ikke av den avanserte sorten. Vinneren ble trukket på lørdag og heter Inger Gåsmo.

Vil brukes: Astrid Brattli håper at flere vil benytte seg av bygdesentralen.