Bööremes jaepie aalkoven mænngan

Snåase: Jaepien 2012 lea dïhte bööremes jaepie dan mearan Norsk Navigasjon Holding’se.

Elfi Leinan

[firmapost@snasningen.no](mailto:firmapost@snasningen.no)

Åestijedåehkie mij læssene, skåårveme vihkeles dorjemassedïenesjinie jïh vuelege skïemtjelassegaatoe lea man åvteste 2012 lea dïhte bööremes jaepie aalkoven mænngan 2001. Gïehtelimmieilledahke læssani 4,7 mill kråvnijste jaepien 2011, 5,7 mill. kråvnide jaepien 2012 «mielhkiegovsese», mij lea renovasjovnesïelte Norsk Navigasjon Renovasjon AS.

Ånnetji ånnetji

Mænngan luhkiegöökte jaepieh ånnetji ånnetji barkeme, dle Norsk Navigasjon aktem nænnoes betniem åådtjeme.

– Mijjieh barkeme såemies vuastadahkine, jïh illedahke hijven sjïdteme. Mijjieh kvaliteetem jïh effektiviteetem deallahtibie. Juktie moraale lea, jis gaajhkesh seamma haaran giesieh, dle ulmiem jaksa. Daennie sjiekenisnie dle dam buektiehtamme. Jïh dïhte gaajh luste, ståvroen åvtehke Jan Ivar Sandnes jeahta, Norsk Navigasjon Holdingesne.

Dïhte veanhta akte haesteme sjædta seamma hijven darjodh aaj 2013, men ulmie bïejesovveme, jïh vaajtele stoerre.

Åenebe geajnoe

Sïelten åejviesijjie lea Snåase, men aaj kontovrh åtna Stientjesne, Tråantesne, jïh njoktjen voestes biejjien raejeste, aaj Valdresne. Tjåanghkan Norsk Navigasjon 13 barkijh åtna joekedamme vïjhte maarkedesieltide. Tjåanghkan Sandnes jïh doh mubpieh sïeltesne aktem juelkiem utnieh medtie 200 tjïeltine daennie laantesne. Åejviebarkoe gaajhkide dejtie joekehts maarkedesïeltide lea GPS-baseradamme logistihkeöörnegem jïh software-vuekieh darjodh, juktie geajnoem ålkoedajveste kontovrese åenebe darjoeh. Maarkedesïelten tjïrrh Norsk Navigasjon Renovasjon dle Sandnes jïh dan barkoeguejmieh gaskem jeatjah aktem GPS-öörnegem evtiedamme mij slaavvoebïjlide ryöktesth slaavvoekaasside foeresje, mejtie edtjieh döömedh. Dah aaj gïehtjedieh mejtie hijven moereståalhpigujmie jïh linjenedtine. Vijriesåbpoe dle bïevnesh jïh fiejlieh ryöktesth pc-sjeermese kontovresne seedtesuvvieh.

Faalenassem vitni

Akte dejstie vïjhte maarkedesïeltijste lea dïhte aadtjen tseegkeme Norsk Slam, mij ij vielie ajve softwareprogrammem faalehth – men daelie aaj dajjoem veedtjie såemies jeatjah sïeltine. Aadtjen dle Norsk Slam aktene laavenjostosne aktine stuerebe entreprenöörine, aktem faalenassem vitni dajjoeöörnegen bïjre Bergenisnie.

– Daejnie öörnedimmine dle Norsk Navigasjon jorkese aktede dorjemassesïelteste akten dïenesjesïeltese. Jalhts mijjieh aarebi limh bööremes softwarem deallahtidh dajjoesuarkan, dle lij gïerve aktem dorjesem doekedh gosse idtjimh maehtieh aktem ållesth dïenesjem faalehtidh. Daelie tjïelth, jnv. slyöhpoeh dam sisnjelds barkoem darjodh. Mijjieh abpe barkoem darjobe, Sandnes jeahta.

Lissiehtamme barkoemoraale

Daate hijven jaepie lea gaskem jeatjah akte illedahke dehtie barkoste saavreminie, murriedimmine jih ektievoetine maam Norsk Navigasjonesne dorje. Gosse ånnetji vielie goh njieljie millijovnh nåhtadamme akten vïjhtenjaepien boelhken, dle skïemtjegaatoe geahpanamme, jïh lea daelie 0,6 %, seamma tïjjen goh barkoemorale jïh barkoe læssanamme. Jaepien 2012 dle fïerhte åejjie renovasjovnegoevtesisnie aktem dïenestem vedti 1,2 mill. kråvnine, vuestelen 1 millijovne jaepien 2011.

Mojjehte: Jan Ivar Sandnes maahta mojjehtidh akten joekoen hijven jaepien 2012 mænngan sïeltese Norsk Navigasjon Holding.

……………………………………………………..

Edtja saemieskuvlem dotkedh

Trøndelag Forskning og utvikling lea leejjesovveme juktie goerehtalledh mij lea daerpies juktie learohkelåhkoem lissiehtidh

Torun Støbakk og Elfi Leinan

[torun@snasningen.no](mailto:torun@snasningen.no)

Snåasen tjïelte lea gidtjh veeljeme baajedh Trøndelag Forskning og Utvikling aktem reektehtsem darjodh mij lea daerpies juktie learohkelåhkoem lissiehtidh skuvlesne.

Learohkelåhkoe lea mubpien tjaktjen jollebe goh dæjman – men læjhkan daerpies jienebh learohkigujmie ålkoelistie. Göökten våhkoen gietjeste dle Snåsningen tjeeli vaenie learohkh mah sijhtieh skuvlen internaatesne årrodh . Tjaktjese ajve golme learohkh edtjieh internaatesne årrodh – jïh maaksoe internaatem juhtedh lea bijjelen golme millijovnh kråvnah fïerhten jaepien.

-Snåasen tjïelte lea daam goerehtimmiem dongkeme dan åvteste mijjieh sïjhtebe gaavnehtidh maam mijjieh darjobe/ibie darjoeh ihke naaken Åarjel-saemiej skuvlem veeljie jallh ij veeljh, jïh mejtie mijjieh maehtebe maam darjodh juktie skuvlem fryöjstehkåbpoe darjodh. Learohkelåhkoe onne orreme, men Åarjel-saemiej skuvle lea vihkeles abpe saemien byjresasse , jïh aaj Snåasese, byjjenimmien raeriestæjja Monica Lundheim jeahta.

Goerehtimmie stoerre jïh dejnie joe nïerhkeme. Eejhtegh Snåasesne, men aaj sjyöhtehke eejhtegh Snåasen ålkoelisnie edtjieh meatan årrodh goerehtallemisnie.

VIHKELES: - Åarjel-saemiej skuvle lea vihkeles dan saemien byjresasse, men aaj Snåasese, byjjenimmien raeriestæjja Monica Lundheim Snåasen tjïeltesne jeahta.