Beste år siden starten

Snåsa: Året 2012 er det beste så langt for Norsk Navigasjon Holding.

Elfi Leinan

[firmapost@snasningen.no](mailto:firmapost@snasningen.no)

Økende kundemasse, investering i viktige produksjonstjenester og lavt sykefravær er årsaken til at 2012 ble det beste året siden oppstarten i 2001. Driftsresultatet økte fra 4,7 millioner i 2011 til 5,8 i 2012 for "melkekua" som er renovasjonsselskapet Norsk Navigasjon Renovasjon AS.

Stein for stein

Etter tolv år med oppbygging stein for stein, har Norsk Navigasjon nå en solid plattform å stå på.

– Vi har jobbet oss opp mange små bakker, og resultatet er bra. Vi leverer kvalitet og effektivitet. Moralen er at hvis alle drar samme vei, når man målet. I dette tilfelle har vi greid det. Det er ekstremt artig, sier styreleder Jan Ivar Sandnes i Norsk Navigasjon Holding.

Han mener det vil være en utfordring å gjøre det like godt i 2013, men målet er satt, og ønsket er stort.

Kortere vei

Firmaet har sin grunnbase i Snåsa, men har også kontorer i Steinkjer, Trondheim og siden første mars i år også i Valdres. Til sammen har Norsk Navigasjon 13 ansatte fordelt på fem markedsselskap. I alt har Sandnes og de andre i firmaet en fot i om lag 200 kommuner i landet. Hovedoppgaven til alle de forskjellige markedsselskapene er å utarbeide GPS-baserte logistikksystem og softwareløsninger som gjør veien fra felten til kontor kortere. Gjennom markedsselskapet Norsk Navigasjon Renovasjon har Sandnes og kompanjongene hans blant annet konstruert et GPS-system som fører søppelbiler direkte til søppelkassene de skal tømme. De har også jobben med å sjekke at trestolper og linjenett fungerer som de skal. Videre blir beskjeder og feil sendt direkte til pc-skjermen på kontoret.

Vant anbud

Ett av de fem markedsselskapene er nyopprettede Norsk Slam, som ikke lenger bare tilbyr softwareprogram – men nå også henter slam i diverse kommuner. Nylig gikk Norsk Slam i samarbeid med en større entreprenør av med seieren i en anbudsrunde på slamordningen i Bergen.

– Med denne ordningen går Norsk Navigasjon over fra å være en produksjonsbedrift til å bli en tjenestebedrift. Selv om vi tidligere var best på levering av software til slamsegmentet, var det vanskelig å selge et produkt når vi ikke kunne tilby en fullstendig tjeneste. Nå blir kommuner osv. kvitt det interne arbeidet. Vi gjør hele jobben, sier Sandnes.

Økt arbeidsmoral

Det gode året er blant annet et resultat av satsingen på trening, trivsel og samhold som kjøres i Norsk Navigasjon. Med en bruk av i overkant av fire millioner på ansatte over en tidsperiode på fem år, har sykefraværet gått ned til 0,6 %, samtidig som arbeidsmoralen og innsatsen har gått opp. I 2012 ga hvert hode i renovasjonsavdelingen en avkastning på 1,2 millioner kroner, mot 1 million i 2011.

Smiler: Jan Ivar Sandnes kan smile etter et meget godt 2012 for selskapet Norsk Navigasjon Holding.

Skal forske på sameskolen

Trøndelag Forskning og utvikling er hyret inn for å kartlegge hva som skal til for å øke elevtallet.

Torun Støbakk og Elfi Leinan

[torun@snasningen.no](mailto:torun@snasningen.no)

Snåsa kommune har nemlig valgt å hyre inn Trøndelag Forskning og Utvikling for å lage en rapport om hva som må til for å øke elevtallet på skolen.

Elevtallet er neste høst høyere enn det var i fjor - men behovet for flere elever utenfra er likevel der. For to uker siden skrev Snåsningen at antall elever som ønsker å bo på skolens internat er svært lavt. Til høsten skal bare tre elever bo på internatet - som koster over tre millioner å drive årlig.

- Det er Snåsa kommune som har bestilt denne undersøkelsen fordi vi ønsker å finne ut av hva vi gjør/ikke gjør for at man velger eller ikke velger Åarjel, og om det er noe vi kan gjøre for å gjøre skolen mer attraktiv. Elevtallet har vært lite, men Åarjel er viktig for det samiske miljøet, og også for Snåsa, sier rådgiver for oppvekst Monica Lundheim.

Undersøkelsen er stor, og allerede igangsatt. Det er foreldre i Snåsa, men også aktuelle foreldre utenfor Snåsa som vil inkluderes i kartleggelsen.

VIKTIG: - Åarjel er viktig for det samiske miljøet, og også for Snåsa, sier rådgiver for oppvekst Monica Lundheim i Snåsa kommune.