Noere Rebella smohkestalli /noereheeksa smohkestalli

Namsskogan: Maja (13) ij lij skabroeh, jïh sceneste smohkestalli gosse Rebella Hex premijeerem utni bearjadahken.

Elfi Leinan

[firmapost@snasningen.no](mailto:firmapost@snasningen.no)

–Manne lim gaajh skabroeh eannan mijjieh eelkimh, men hijven gujht gåaradi, Maja Aune Bardal Snåaseste jeehti, guhte dam noere Rebella Hexem spealede teaterestuhtjesne seamma nommine.

Vuartasjæjjide smohkestalli

Nov sån guarkebe dïhte lij ånnetji skabroeh åvtelen eelki. Maja edtji dovne laavlodh, daanhtsodh jïh tryllasovvedh scenese. Dïhte noere nïejte smohkestalli, jïh vuartasjæjjide meatan utni aalkovistie. Föörhkedimmine,snjitjkestimmine jïh applausine vaane sjïdti dennie vuasahtallemisnie mij tæjmoem ryöhki.

– Buerebe scenesne årrodh gosse jïjnjh vuartasjæjjah savkesne, goh gosse ij leah. Dellie naakenidie spealede jïh ij ajve akten gåaroes savkese. Jïh dle responsem åådtje jïh destie aaj ånnetji aelhkebe sjædta, akte madtjeles jïh geerjene stoerrescenedebutaante jeahta.

Dïhte luhkiegolmen jaepien båeries nïejte lea scenesne aarebi tjåådtjeme UKM’esne, men daate lea voestes aejkien dïhte dorjehtæjjine barka. 35 aejkieh edtja scenesne tjåadtjodh daan giesien, Rebellan haevtesne Namsskogan fuelhkiepaarhkesne.

Heamtureligke rïjhke

Dennie govhtede boelhkesne teaterestuhtjesne vualka Rebelline ektine veartenefealadimmesne. Rockeheeksa tjidtjebem ohtsedeminie ovmessie bieline veartenistie, men ånnetji dle vuepteste dïhte kanne Byrkijesne höölteste.

Bahhasvoete abpe stuhtjesne reerieh, men Rebella læjhkan vitnijinie sjædta minngemosth. Fealadimmesne soelkedassine åtna satne goh maana lij eevre tjidtjeben plieresne, jïh dïhte noere Rebella, maam snåasen-nïejte Maja spealede, gellien aejkien vuasahtallemisnie jæjhta. Dïhte goh akte illusjovneteatere mij musihkem, daanhtsoem jïh dorjehtimmiem ohtje trylladimmiekåanstine pleentie. Dorjehtæjjah mah girtieh, almetjh mah ajve gustieakt jijhtieh, jïh akte Rebella mij guektelen juakasåvva lea ajve naakede destie maam datne åadtjoeh vuejnedh jis dohkoe mïnnh. Gosse edtji Rebellam guektelen juekedh, dle meehti govledh dennie voestes vuasahtallemisnie bearjadahken aktem maanam guhte skabroeh gïeline jeehti:

– Maam edtjieh dejnie darjodh aehtjie?

Tjoevkese- jïh soevedorjemassine ektine, dle meatan vaaltasåvva akten heamtureligke rïjhken sïjse, gusnie heeksah jïh svaalh jïh eatneme vååjnesasse båetieh joekoen hijvenlaakan.

Profesjovnaliseradamme

Daan jaepien Rebella Hex lea profesjovnaliseradamme naa jïjnjem. Noerhte-Trööndelagen teaterinie ektine, manusetjaelije Tormod Aune vuasahtallemem lutjnjeme dovne kåanstneres jïh teknihkeles. Dam vööjni gosse dïhte voestes vuasahtalleme eevre hijven juhti.

–Mijjieh libie tjåanghkanamme orreme suehpeden 3.b. raejeste, jïh jïjnjem haarjanamme. Daate lea voestes aejkien akte dan noere dorjehtæjja goh Maja lea meatan, men gaajhke dan hijven jåhteme daan mearan. Dïhte voestes vuasahtalleme dan hijven sjïdti, juktie daelie murreds sjædta vuejnedh mejtie almetjh båetieh, Aune jeahta.

Maja tuhtjie gaajh hijven dihte nööremes årrodh stuhtjesne.

–Gaajhkesh dovnesh dan gïemhpes mannine, juktie manne muredem, jeahta, men gegkeste voelph sijhtieh båetedh vuejnedh mearan stuhtje juhtieminie.

Premijeere: Kristin Holand goh Rebella Hex jïh Kristoffer Hjulstad goh Prinse Filiokuse Maja Aune Bardalem, goh Noere Rebella, lutnjieh vuasahtallemisnie.

Gåårvedimmieviehkie: Onne Rebella (Maja Aune Bardal) viehkiem åådtje stoerrre Rebelleste (Kristin Holand) gåårvedimmine.

Madtjeles: Maja Aune bardal lea madtjeles premijeerine, jalhts lij gaajh skabroeh gosse edtji scenese. Daelie edtja noere Rebella Hexem spealadidh abpe giesien.

Haarjanimmie: Daesnie onne jïh stoerre Rebella haarjeneminie teaterestuhtjen koreografijine. Gårroehbieleste Kristin Holden jïh Maja Aune Bardal.