Unge Rebella imponerte / ungheksa imponerte

Namsskogan: Maja (13) holdt nervene i sjakk og imponerte på scenen da Rebella Hex hadde premiere fredag.

Elfi Leinan

[firmapost@snasningen.no](mailto:firmapost@snasningen.no)

– Jeg var veldig nervøs før vi skulle starte, men alt gikk bra, sier Maja Aune Bardal fra Snåsa som spiller den unge Rebella Hex i teaterstykket med samme navn.

Imponerte publikum

At nervøsiteten var til stede før startskuddet gikk er forståelig. Maja skulle både synge, danse og trylles inn på scenen. Ungjenta imponerte, og hadde publikum med seg fra første stund. Latter, knising og applaus ble vanesak i løpet av den timelange forestillingen.

– Det er bedre å være på scenen når det er masse publikummere i salen enn når det ikke er det. Da spiller man til noen og ikke bare til et tomt rom. Og så får man respons som gjør det litt lettere, sier en fornøyd og glad storscenedebutant.

Trettenåringen har stått på scenen før gjennom UKM, men dette er første gang hun har skuespill som jobb. 35 ganger skal hun stå på scenen i løpet av sommeren, i Rebellas hule i Namsskogan familiepark.

Magisk rike

I den sjette episoden av teaterstykket reiser man med Rebella på verdensturné. Rockeheksa leter etter sin mor i ulike deler av verden, men finner etter hvert ut at det kanskje er Børgefjell som huser henne.

Onde krefter rår gjennom hele stykket, men seieren er det likevel Rebella som henter hjem. På reisen finner hun trøst i at hun som barn lignet noe inderlig på moren sin, og den unge Rebella, som er spilt av snåsajenta Maja, dukker opp ved flere anledninger i løpet av stykket. Forestillingen er en form for illusjonsteater, som blander musikk, dans, og skuespill med en god dæsj tryllekunstneri. Svevende skuespillere, mennesker som dukker opp fra ingensteds og en Rebella som deles i to er bare noe av det du vil oppleve om du tar turen. I det Rebella skulle deles i to, kunne man under premieren fredag høre et forskrekket barn i publikum:

– Hva skal de gjøre med henne pappa, lød den småredde stemmen.

I kombinasjon med en sammensatt lys- og røykproduksjon blir man tatt med inn i et magisk rike, hvor hekser og fjellrever og natur blir fremvist på godt vis.

Profesjonalisert

Årets utgave av Rebella Hex er profesjonalisert en hel del. I samarbeid med Nord-Trøndelag teater har manusforfatter Tormod Aune løftet forestillingen både kunstnerisk og teknisk. Dette gjenspeilte seg i at premieren gikk som på skinner.

– Vi har jo vært samlet siden 3. mai og har øvd mye. Det er første gang en så ung skuespiller som Maja er med, men alt har gått bra så langt. Premieren gikk knirkefritt, så nå blir det spennende å se om folk kommer, sier Aune.

Maja syns det er veldig greit å være den yngste i produksjonen.

– Alle er veldig snille med meg, så det går kjempebra, sier hun, men hun håper at vennene vil komme og se på i løpet av tida stykket går.

Premiere: Maja Aune Bardal som Unge Rebella blir løftet av Kristin Holand som Rebella Hex og Kristoffer Hjulstad som Prins Filiokus under forestillinga.

Påkledningshjelp: Lille Rebella (Maja Aune Barda)l får hjelp av store Rebella (Kristin Holand) til påkledning.