Vihkeles viermine

SNÅASEN HOTELLE: Bearjadahken dle bielieh jieliemistie Snåasesne lin tjåanghkenamme. Aamhtese lij viermiebigkeme.

Tore Viem

tore@snasningen.no

Minngemes bearjadahke lij jielemen væhtesne. Snåsa Næringsforum jïh GNEST akten spinn-off-tjåanghkose bööredin, gusnie akte tjåenghkies skaepiedihks åssjaldahkebarkoe biejjege, jïh sosijaale tjåanghkoe iehkeden.

Jeenjemes almetjh iehkiedasse böötin, men lij faageles bööremes biejjege. Dellie fokuse lij viermiebigkemasse, jïh daate lij dïhte voestes tjåanghkoe jieniebistie soejkesjamme, jïh daesnie mahte 20 almetjh meatan.

Vihkeles astoem utnedh

– Akte haesteme astoem utnedh dagkerh tjåanghkoeh tjïrrehtidh, men muvhtide sïeltide dle vihkeles daagkeri sijjiejgujmie, juktie raerieh åadtjodh mah maehtieh sïeltem guhkiebasse lutnjedh, Snåsa Næringsforumen åvtehke, Arnt Einar Bardal rïhpestimmesne jeehti.

Åvtelen njieljie sïelth åadtjoejin jijtjemse åehpiedehtedh dejtie mubpide almetjidie tjåanghkosne, dle Harald Espeland, Tibe PR jïh Ann Lynum GNEST’sne soptsestin man åvteste daejtie tjåanghkojde tjïrrehte, gusnie ulmie lea åssjaldahkh sjugniedidh orre sïelth tseegkedh, jïh guktie edtja Snåasen fryöjstehkevoetem vijriesåbpoe evtiedidh.

Daesnie Espeland vuesiehti Snåaselaavlomen njealjede vïersese, gusnie soptseste orre jïh båeries ektesne edtjieh almetjejaahkoem vïedtedh disse misse ussjedamme….

– Dïhte guvvie maam tjelmiej sisnie åtna lea hijven tjåanghkan gïeseme Snåaselaavloemisnie, Espeland soptsesti. Jis edtja tjïertestidh dle vienhti orre åssjaldahkh maehtieh sjugniesovvedh histovreles bïevnesijstie.

Dïhte aaj vienhti mijjieh Snåasesne tjoerebe stuerebelaakan ussjedidh, goh ajve jïjtse voenesne lyhkesidh. Mijjieh tjoerebe doestedh nasjovnaalelaakan ussjedidh jïh nasjovnaale aarvoesjugniedæmman viehkiehtidh.

Jienebh faktovrh

Espeland almetjidie soptsesti, dïhte maam almetjh uvtemes ohtseminie gosse edtjieh aktene sijjesne orrijidh lea mah barkoenuepieh mah desnie gååvnesieh. Dan mænngan gåetienuepieh båata, jïh minngemosth mah sijjiekvaliteeth sijjie åtna.

Dan åvteste murreds barkoesijjieh fååtesieh, dle dïhte barkoe vihkeles maam noere entreprenørskap dorje, ihke dah noerh voerkes sjidtieh mah nuepieh Snåase åtna båetijen aejkien.

Maahtoem nuhtjedh

Dan voestes tjåanghkoen nomme lij «Spinn off». Daesnie soptsesti dej nuepiej bïjre mah leah stïeresne gosse jienebh sïelth maehtieh aktanidh, jïh dam tjåenghkies maahtoem nuhtjedh aktene orre spinnoff-sïeltesne. Akten dagkeres ektievoeten tjïrrh dle maahta aktem tsiehkiem sjugniedidh gusnie gaajhkesh leah vitnijh. Akte jeatjah alternatijve lij råajvarimmiegujmie nïerhkedh aktene gaavnoes sïeltesne, jallh aktene eevre orre tseegkemisnie. Jienebh raeriestimmieh böötin dagkaridie ‘dohpererïesemidie’, kanne aktene ånnetji stuerebe stoeredahkesne goh misse vaanesoeveme Snåasesne – men nov gujht gåarede dam buektiehtidh.

Jïjtjemse åehpiedehtin

Aalkoven mænngan daan almetjedåahkan, dle njieljie sïelth/siebrieh Snåasesne åadtjoejin jïjtjemse åehpiedehtedh. Daah lin Snåasen sieteresiebrie, siebrie RAUS, Inovita jïh Snåsa Næringshage. Lissine Innovasjovne Nöörje dej nuepiej bïjre soptsesti mah gååvnesieh, jis edtja mejnie akt nïerhkedh.

Mænngan goh gaajhkesh almetjh man lin desnie lin jïjtjemse åehpiedahteme jïh soptsestamme gustie böötin, dle meehti tjïelkelaakan vuejnedh Snåasesne akte stoerre voenges viermie gusnie jïjnjh almetjh joe leah meatan gelline sïeltine. Goh aajhterevoete, ståvroebarkoe, barkoeh jallh dah dïenesjh sinsitneste åestieh.

Nuhteligs

Snåasen orre jielemeåvtehke, Hallvard Sandnes, lij akte dejstie mah lin tjåanghkosne. Dïhte Osloste bööti juhtien duarstan, jïh bearjadahken dle eelki bieliejgujmie jieliemistie åehpenidh, åvtelen jielemeåvtehkinie eelki måantan daan våhkoen.

– Akte hijven biejjie sjïdti, jïh nuhteligs råakedh dejtie mah lin meatan jïh sïelteaajhteridie jïh govledh guktie lij dejgujmie, Sandnes jeahta. Dïhte lissehte satne aktem gemtebe almetjedåehkiem ohtseli, jïh gegkeste jienebh vuejnieh nuhteligs meatan årrodh båetije tjåanghkojne.

Jalhts dïhte voeste tïjje barkosne goh jielemeåvtehke åtnasåvva såemies orre aatigujmie åehpenidh, dle gegkeste almetjh eah tjahkan sjïdth jïh satnem vuertieminie ålkone sïeltine, men gaskesem vaeltieh.

Lissine aamhtesegïetedæjjine årrodh, dle sæjhta proaktijve råållam vaeltedh. Dïhte aaj gegkeste satne maahta barkedh jïh båetije aamhtesigujmie viehkiehtidh årroejidie jïh jieliemasse. Daan sjïekenisnie dle gaskem jeatjah ruevtieraajroem Trønderbanen neebnie.

Væjkele almetjh

– Åvtelen Snåasese böötim dle deejrim jïjnjh væjkele almetjh daesnie gååvnesin, jïh dah voestes biejjieh daennie orre barkosne leah ajve dam vihtiestamme, Sandnes jeahta. Ij leah ajve dejnie stoerre staarine maahtoe gååvnese. Naemhtie amma dajvine aaj.

Espeland, Tibe PR’esne dejtie minngemosth baakojde jeehti bearjadahken tjåanghkoen mænngan, jïh dellie soptsesti Snåase stoerre nuepieh åtna åvtehke- jïh sïelteevtiedimmiejarngine sjïdtedh.

Guvvieteeksth:

BIELKIE BÆJJESE SNÅASESE: Golme almetjh mah lin meatan Spinn-off tjåanghkosne. Gårroehbieleste Arnt Einar Bardal, Snåsa Næringsforumen åvtehke, Harald Espeland Tibe PR’este jïh Hallvard Sandnes, aadtjen aalkeme jielemeåvtehke Snåasen tïeltesne.

LÏHKE: Dah mah lin meatan jielemetjåanghkosne aktene gievlesne tjåanghkenin dej bïjre mah jïjtjemse jïh sijjen sïelth åehpiedehtin.