Stage Dolls rockadi Harøyesne/ Rockadi Harøyesne

Harøya: Dah 250 almetjh mah lin Harøyan gåajkoe båateme, aktem konsertedååjresem bearjadahken.åadtjoejin maam sijhtieh seenhte åajaldidh.

Torun Støbakk

[torun@snasningen.no](mailto:torun@snasningen.no)

Konserte dejnie lyjhkedihks 80-låhkoebaanteste Tråanteste eelki ovrehte tsåahka luhkieakte bearjadahken iehkeden. Dellie dah jeanatjommes goltelæjjah joe desnie golme tæjmoeh orreme – jïh murriedamme njaelkies beapmojne jïh jovkemesine sïeteristie, maam Hilde jïh Arild Østvik reerieh.

Gosse baante minngemosth scenese bööti dah goltelæjjah lin eevre aatjmehke dehtie miereste gitariste jïh vokaliste Torstein Flakne konsertem åehpies laavlomigujmie eelki, goh Soldiers Gun, Love Don’t Bother Me jïh Wings of Steel, mearan goltelæjjah håatjin, headbang’adi jïh heannadimmiem filmadin mobijlekamerinie.

Lïhke

Sïeterealmetjh lin åvtelhbodti sjæjsjalamme ajve 200 almetjh edtjin åadtjodh tjaangemeleahpam åestedh konsertese. Dan åvteste dan gaajh jeenjesh leahpaj mietie gihtjin dle sijjide lissiehtin ovrehte 250 sijjide. Juktie dan vaenie almetjh, dejnie vuelege jïh gehties scenine gusnie baante spealadi sïeterefievsien ålkoelisnie Østvikesne, konserte aktem lïhke jih sjïere aajmoem åadtjoeji.

Naan gille kvadraatemeeterh sceneste aaj daanhtsoesijjine åtnasovvi, åvtelen vaeptieh vaeptiesïelteste Snåsalarm vissjehtovvin dejstie goltelæjjijste mah scnenen gåajkoe vaanterdin musihkeri duakan.

Vokalisten jïh gitaristen Torstein Flaknen mietie dle konserte lij eevre sjïere baantese, mij sov bööremes tïjjen spealadi jïjnjh åehpies rockescenine, goh Marquee Club jïh Hammersmith Londonisnie jïh Palace L.A’sne.

Baante tjïerteste dah raaktan dam lïhkevoetem lyjhkin:

- Sïejhmemes ibie daagkerh aath darjoeh, men gosse mijjieh dan bïjre govlimh dle murreds govli, jïh mijjieh sijhtimh dam pryövedh, Flakne jeahta, mij aaj jeahta:

- Konserete aktene såålesne gaskoeh Snåasenjaevriem, Ussjedimh: « Mij sån amma daate?»

Dïhte joekoen madtjeles konsertine bearjadahken, jïh goltelæjjide garmerdi:

- Almetjh dan mujjies. Datne maahtah vuejnedh gaajhkesh ajve njyjjehtieh, Flakne jeahta.

- Stoerre nïekedasse

Öörnedæjja Arild Østvik lea jïjtje Stage Dolls-fane, jih myöte akte konserte Stage Dolls’ine Harøyesne lij akte nïekedasse orreme guhkiem. Dovne dah mah lin konsertesne jïh baante tjoerin vïnhtseskovhtem såålese utnedh sieterealmetjijstie.

- Gosse mijjieh baantem gåetide skovhtimh vïnhtsine, dle jeehtin daate lij goh heamture orreme. Mijjieh gujht lyjhkeme daate aerpievuekine sjïdteme, Østvik jeahta, mij veanhta konserte lij gaajh hijven.

Dïhte fuelhkiem jïh voelpide gaajhken viehkien åvteste gæjhta öörnedimmien sjïekenisnie.

- Ibie dam buektiehtamme gænnah jis ibie dam viehkiem åådtjeme. Ij guktemslaakan buektiehtamme, Østvik jeahta.

Åvtelhbodti ij daejrieh man gellie tjaangemeleahpah mah duakasovvin, jallh man jïjnje sïeterealmetjh Harøyesne dïenesjin konserte-heannadimmeste – men sopteste konserte dïenestem vadteme. Daelie edtja öörnedimmiem evalueradidh – åvtelen edtja vuarjasjidh mejtie edtja maam akt plearoeh pryövedh mubpien jaepien.

-. Jis edtjebe maam akt öörnedidh mubpien jaepien, dle baajebe stoerreluhkie vielie almetjh tjaangedh. Bearjadahken vööjnimh mijjieh sijjieh utnebe dan gellide, Østvik jeahta.

JOVKEHTIMMIEFEESTE: Lilita Balode, guhte edtja pruvredh båetijen hieljen, idtji jaehkieh maam govli gosse satnem scenese gåhtjoeji juktie Torstein Flaknine ektine laavlodh.

DONTEREGALHKUVE: Stage Dolls aktem hijven aajmoem sjugniedi Harøyesne, jÏh sïeterealmetjidie aktem galhkuvem boelhkese vedti maam jïjnjh jeatjah sïeterealmetjh maehtieh dejtie sååjresjidh.