Stage Dolls rocket på Harøya / Rocket på Harøya

Harøya: De 250 oppmøtte på Harøya fikk en konsertopplevelse de sent vil glemme fredag.

Torun Støbakk

[torun@snasningen.no](mailto:torun@snasningen.no)

Konserten med det populære 80-tallsbandet fra Trondheim startet i elleve-tiden fredag kveld. Da hadde de fleste publikummerne vært der i tre timer allerede - og kost seg med god mat og drikke fra seteren, som drives av Hilde og Arild Østvik.

Da bandet til slutt entret scenen var publikum i fyr og flamme ved nærmest første slag på gitarstrengen fra gitarist og vokalist Torstein Flakne - som startet konserten med kjente låter som Soldiers Gun, Love Don`t Bother Me, og Wings of Steel, mens publikum jublet, headbanget, og filmet seansen med mobilkamera.

Intimt

Seterfolket hadde på forhånd bestemt at bare 200 personer skulle få kjøpe billett til konserten. På grunn av stor etterspørsel ble antallet plasser økt til cirka 250. Det lave antallet publikummere var, i kombinasjon med den lave og tilgjengelig scenen bandet splte på utenfor seterfjøset på Østvika, med på å gi konserten en intim og spesiell atmosfære.

Noen få kvadratmeter av scenenble også benyttet som danseplatt, fram til vaktene fra vaktselskapet Snåsalarm så seg lei av at publikum vandret opp på scenen bak musikerne.

Ifølge vokalist og gitarist Torstein Flakne var konserten noe helt utenom det vanlige for bandet, som i sin storhetstid spilte på sentrale rockescener som Marquee Club og Hammersmith i London og Palace i L.A.

Bandet gir uttrykk for at de satte pris på nettopp intimiteten:

- Vi gjør vanligvis ikke sånne ting, men da vi hørte om det hørtes det spennende ut, og vi ville prøve det, sier Flakne, som følger opp med å si:

- Konsert på ei øy midt utpå Snåsavatnet. Vi tenkte: "Ka e herre, liksom?".

Han er godt fornøyd med konserten fredag, og skrøt av publikum:

- Folk er så blide. Du kan se at alle bare smiler, sier Flakne.

- Stor drøm

Arrangør Arild Østvik er selv Stage Dolls-fan og innrømmer at en konsert med Stage Dolls på Harøya har vært en drøm lenge. Både konsertdeltakere og band måtte kjøres over til øya i båt av seterfolket.

- Når vi kjørte bandet hjem i båten sa de at det hadde vært eventyrlig. Vi kunne godt tenke oss at det ble en tradisjon, sier Østvik, som mener konserten gikk "så det kvein".

Han takker familie og venner for all hjelp i forbindelse med arrangementet.

- Vi hadde ikke fått det til uten all hjelpa vi fikk. Det hadde vært kul umulig, sier Østvik.

Han har foreløpig ikke oversikt over hvor mange billetter som ble solgt eller hvor mye seterfolket på Harøya kjente på konsert-stuntet - men forteller at konserten har gått i overskudd. Nå skal arrangementet evalueres - før man skal vurdere om man eventuelt forsøker noe lignende neste år.

- Hvis det blir noe av det til neste år tar vi inn hundre til. Det så vi fredag at vi hadde plass til, sier Østvik.

PÅ UTDRIKNINGSLAG: Lilita Balode, som skal gifte seg førstkommende helg, trodde ikke sine egne ører da hun ble ropt opp på scenen for å synge duett med Torstein Flakne.

BRAKAVSLUTNING: Stage Dolls skapte god stemning på Harøya, og ga seterfolket en avslutning på sesongen som mange andre seterfolk kan misunne dem.