Ålmo: Håkon (16) jïh tjïjhtje jeatjah noerh sijhtieh voenen «smaavebarkoeh» vaeltedh daan giesien – men annjebodts dah vaenie barkoeh åådtjeme.

Torun Støbakk

[torun@snasningen.no](mailto:torun@snasningen.no)

–Joekoen hijven ohtje beetnegh dïenesjidh.

Håkon Flått Håpnes, 16 jaepien båeries, ektiefievsien ålkoelisnie tjåådtje Ålmosne jïh gaamhtside sigkie. Tsåahka medtie bielie njieljie iehkedsbiejjien – jïh seamma aereden raejeste dïhte fievsien sisnie tjåådtjeme jïh govsen mohkem fievsien sistie bisseme jolletrygkestrïjhtjetæjjine.

– Akte bajhkebarkoe, guktie nomme jeahta, dïhte 16 jaepien båeries baernie föörhkede.

Dïhte lea akte dejstie naa gille noerijste mij daan giesien lea smaavebarkoejarngen åvteste barkeme. Jarnge sov barkoefaalenassem eelki ovrehte snjaltjen aalkovisnie. Dah jeanatjommesh mah jarngen åvteste berkieh leah aalterisnie 15-19 jaepieh.

– Aarebi leam akten gujnen tjeallarisnie sjyökeme. Jeatjah gaavhtan dle daate dïhte voestes barkoe maam åådtjeme daan mearan daan giesien, baernie jeahta.

Dongkemebarkoe

Privaate almetjh, sïelth jïh båantah mah sijhtieh viehkiem utnedh ovmessie såarhts smaave barkojde jarngine govlehtieh– jïh jarnge veeljie guhte dejstie noerijste mah edtjieh barkoem darjodh. Daan mearan dle jarnge gaskem luhkie jïh luhkievïjhte barkoeh åtneme, jïh medtie gaektsie noerh desnie berkieh. Guktie Ottar Søraa Graven noereraeresne jeahta, dle eah leah dan jeenjesh mah barkoeviehkien mietie gihtjeme, goh lin vaajtelamme.

– Mijjen stööremes dåeriesmoere lea raaktan mijjen åejviefokusedåehkie, amma dah båarasåbpoe, eah govleme gænnah akte dagkeres faalenasse gååvnese. Mijjieh vaenieh dovne dejstie mah berkieh jïh dejstie mah barkoeviehkiem daarpesjieh. Jeatjah gaavhtan dle daate raaktan gaajh hijven orreme, jïh vuesiehtimmien gaavhtan dle varke vaaseme dehtie raejeste akte lea ringkeme jïh viehkien mietie gihtjeme goske mijjieh stïeresne orreme, Søraas Graven jeahta.

**Noereöörnedamme**

Daate lea voestes aejkien gelline jaepine smaavebarkoejarnge lea jåhteme Snåasesne. Søraa Graven gegkeste daate fïerske prosjekte sæjhta stuerebe læhkoem utnedh mubpien boelhken.

–Mijjieh edtjebe evalueradidh mænngan, jïh soejkesje lea daam pryöveprosjektem vihth juhtedh mubpien jaepien. Mijjieh gegkestibie jienebh leah dan bïjre govleme dellie, jïh mijjieh astebe dejnie vielie darjodh mubpien jaepien. Öörnege joe gååvnese, raaktan daarpesjibie barre dam vijriedidh, jeahta.

Jarnge sæjhta gaahpode årrodh goske skuvle aalka, guktie Graven jeahta. Dellie dah jeanatjommes noerh skuvlesne vihth aelkieh, jïh dellie ij dan aelhkie sjïdth barkoeh vaeltedh.

Ij fer seenhte

Annje gåarede jarngese bïeljelidh jis viehkiem daarpesje.

Noereraerie jarngem jåhta laavenjostosne noeregåetine @lfa. Siejhmemes jarnge edtja, mij laptesne noeregåetesne höölteste, almetjh stïeresne utnedh fïerhten våhkoebiejjien tsåahka 12-15.

– Mijjieh pryöveme naa eadtjohke årrodh Facebookesne jïh bievneme dastegh jeatjah gaahpoetïjjh orreme, Søraa Graven jeahta.

BARKERES: 16 jaepien båeries Håkon Flått Håpnes lea barkoem åådtjeme goh fievsiebissije Ålmosne smaavebarkoejarngen tjïrrh. Daate lea altese mubpie barkoe daan giesien.

Juvredåeriesmoeri bïjre lïeri

–Mijjieh sïjhtebe politihkem hammoedidh mij gåatomejieliemidie vaarjele

Måantan lij voestes kandidaate Johan Fossan Kristeles Almetjekrirreste Snåasesne juktie daajroem åadtjoeh juvredåeriesmoeri bïjre.

Elfi Leinan

[firmapost@snasningen.no](mailto:firmapost@snasningen.no)

Lissine Fossan, guhte lea bijjemes Noerhte-Trøøndelagen KrAn stoerredigkielæstosne, stoerredigkietjirkije Line Henriette Hjemdal aaj Snåasesne, juktie dovne jïjtse jïh krirrien maahtoem bigkedh juvredåeriesmoeri bïjre.

Gåabpegh krirrieguejmieh joekoen stoerre ïedtjem dan dåeriesmoeren bïjre utnieh. Dåeriesmoere mij sjædta gosse juvrh beapmoejielemem dåastoeh lij åejvieaamhtese.

- Mijjieh dåarjoehtibie maam aarebi dorjeme, men daelie sïjhtebe guhkiebasse, Hjemdal jeahta, mij veanhta ij lijsh jalhts daan jaepien jienebh vuetjemeluhpiedimmieh vadtasovveme goh aarebi, gosse dah illedahkh eah leah mij akt maam maahta garmerdidh.

- Varke akte psykiske behtjiedimmie hïejmesne sjædta gosse edtja olkese ohtsedidh, jïh vihtiestidh, bovvelamme kreekh, Fossan jeahta, mij seamma goh Hjemdal ij leah rikti seekere mejtie maaksoe jaames kreeki åvteste lea dïhte bööremes raerie dan dåeriesmoerese.

- Tïjjemierie jïh geografeles dajve vuetjemeluhpiedimmide tjuerieh væjranidh, Hjemdal jåarhka.

Fossan lea sïemes, jïh tjïerteste satne jïh krirrie sijhtieh meatan årrodh aktem politihkem hammoedidh mij gåatomejielemem jïh båatsoem vaarjele. Fossan aaj veanhta daate lea akte laanteburriepolitihkem sjugniedidh mij baalhkam jïh arealem gorred, mestie gåarede jieledh. Seamma laakan aaj Hjemdal jeahta. Dïhte veanhta dïhte boelve mij laanteburriem mubpien aejkien eerpie, sæjhta vuesiehtidh mejtie politihke lea hijven orreme.

- Daan biejjien nuekies gïerve laanteburrine gïehtelidh. Ij guhte sïjhth gïehtelidh jis politihke nåake, jeahta.

Dan åvteste Hjemdal veanhta vihkeles almetjigujmie soptsestidh mah juvrigujmie jielieh aarkebiejjien- dovne gåatomejieliemisnie, men aaj jeatjah dajvine. Dannasinie badth veanhta daate tjåanghkoe måantan sæjtha nuhteligs årrodh dennie vijriesåbpoe barkosne.

Våg badth lyjhkoe politihkerh ïedtjem utnieh dejtie dåeriesmoeride mejtie juvrh sjugniedieh, jïh veantha vihkeles veeljijidie Noerhte-Trøøndelagesne, naaken dej aamhtesem soptseste.

- Manne tuhtjem hijven dah politihkerh mijjen daajroem mietie gihtjieh. Vihkeles mijjese Noerhte-Trööndelagesne daam betniedaajroem åvtese buektedh, maam mijjieh gujht utnebe juvri bïjre, Våg jeahta.

SNÅASESNE: Stoerredigkietjirkije Line Henriette Hjemdal jïh voestes kandidaate Johan Fossan Noerhte-Trööndelagesne sijhtieh Kristeles Almetjekrirrien juvrepolitihkem hammoedidh.

|  |
| --- |
|  |