Ålmo: Håkon (16) og sju andre ungdommer vil ta bygdas «småjobber» denne sommeren – men foreløpig har de fått få oppdrag.

Torun Støbakk

[torun@snasningen.no](mailto:torun@snasningen.no)

– Det er veldig kjekt å få tjent inn litt penger.

16 år gamle Håkon Flått Håpnes står utenfor samdriftsfjøset på Ålmo og tar av seg hanskene. Klokka er cirka halv fire om ettermiddagen – og siden samme morgen har han stått inne i fjøset og spylt fjøset rent for kumøkk med høytrykksspyler.

– Det er en skitjobb, bokstavelig talt, ler 16-åringen.

Han er en av forholdsvis få ungdommer som denne sommeren har jobbet for småjobbsentralen i Snåsa. Sentralen startet opp sin jobbformidling cirka i starten av juli. De fleste som jobber for sentralen er i alderen 15–19 år.

– Tidligere har jeg ryddet i kjelleren til en dame. Ellers er dette den første jobben jeg har fått så langt i sommer, sier 16-åringen.

Oppdragsbasert

Sentralen blir kontaktet av privatpersoner, bedrifter og bønder som ønsker hjelp til å gjøre småjobber av denne typen – og det er opp til sentralen å plukke ut hvilke av de ansatte ungdommene som skal gjøre jobben. Så langt har sentralen hatt mellom ti og femten oppdrag, og cirka åtte ansatte ungdommer. Ifølge Ottar Søraa Graven i ungdommens råd har ikke responsen vært helt som de hadde håpet på.

– Det største problemet vårt er egentlig at hovedfokusgruppen vår, altså de eldre, sannsynligvis ikke har fått med seg at det finnes et slikt tilbud. Vi er litt i undertall både når det gjelder arbeidere og oppdragsgivere. Bortsett fra det har det jo egentlig fungert knall, og vi har for eksempel hatt veldig kort responstid fra en oppdragsgiver har ringt og til vi har vært på plass, sier Søraa Graven.

**Ungdomsdrevet**

**D**ette er første gang på flere år at småjobbsentralen har vært i drift i Snåsa. Søraa Graven håper det ferske prosjektet vil ha større suksess til neste sesong.

– Vi skal evaluere i ettertid, og planen er å gjenoppta dette prøveprosjektet til neste år. Vi håper ryktet sprer seg litt til da, og at vi kan få til litt mer rundt det til neste år. Systemet ligger der klart, det er egentlig bare å utvide det, sier han.

Sentralen vil for øvrig fortsette å være åpen fram til skolestart, skal man tro Graven. Da starter de fleste ungdommene på skole igjen – og muligheten til å ta på seg oppdrag blir mindre.

Ikke for seint

Jobbehov kan imidlertid fortsatt meldes inn til sentralen.

Sentralen drives av ungdommens råd i samarbeid med ungdomshuset @lfa. I utgangspunktet skal sentralen, som har tilhold i andre etasje av ungdomshuset, være betjent hver ukedag fra klokken 12–15.

– Vi har prøvd å være ganske aktiv på Facebook og informere dersom det er endringer i åpningstiden, sier Søraa Graven.

ARBEIDSOM: 16 år gamle Håkon Flått Håpnes har gjennom småjobbsentralen fått jobb som fjøsvasker på Ålmo. Det blir hans andre oppdrag denne sommeren.

Lærte om rovdyrproblemer

– Vi vil forme politikk som tar vare på beitenæringa /

Mandag var førstekandidat Johan Fossan for KrF i Snåsa for å få innsyn i rovdyrproblematikk.

Elfi Leinan

[firmapost@snasningen.no](mailto:firmapost@snasningen.no)

I tillegg til Fossan som står øverst på Nord-Trøndelag KrFs stortingsliste, var også stortingsrepresentant Line Henriette Hjemdal i Snåsa for å bygge både egen og partiets kompetanse rundt rovdyrproblematikk.

Partifellene er begge særs interesserte i problematikken. Problemene som oppstår når rovdyr møter matnæringa var hovedtema.

- Vi står for det vi har gjort hittil, men nå vil vi videre, sier Hjemdal, som mener det ikke hjelper at det i år har blitt gitt flere fellingtillatelser enn tidligere når resultatene ikke er til å slå i bordet med.

- Det blir fort et psykisk press i heimen når man skal ut å lete etter, og dokumentere, ihjelrevne dyr, sier Fossan, som i likhet med Hjemdal ikke er sikker på at erstatning for døde dyr er den beste løsninga på problemet.

- Tidsomfanget og det geografiske området for fellingstillatelser må bli større, fortsetter Hjemdal.

Fossan er enig, og påpeker at han og partiet vil være med på å forme politikk som tar vare på beitenæring og reindrift. Fossan mener også det hele handler om å skape landbrukspolitikk som sørger for inntekt og areal det er mulig å leve av. Dette er også et poeng Hjemdal kommer med. Hun tror det er generasjonen som tar over landbruket neste gang som vil gi en indikator på om politikken har ført godt med seg.

- Det er vanskelig nok å drive landbruk i dag. Ingen er interesserte i å drive om politikken er dårlig, sier hun.

Hjemdal tror dermed det er svært viktig å snakke med mennesker som lever med rovdyr i hverdagen - både i beitenæringa, men også på andre områder. Hun er derfor sikker på at møtet som ble avholdt mandag vil være nyttig i det videre arbeidet.

Våg setter pris på at politikerne er interesserte i problemene rovdyr fører med seg, og mener det er viktig for velgerne i Nord-Trøndelag at noen taler deres sak.

- Jeg syns det er bra at politikere etterspør vår kunnskap. Det er viktig for oss i Nord-Trøndelag å få frem grasrotkunnskapen vi sitter på når det kommer til rovdyr, sier Våg.

I SNÅSA: Stortingsrepresentant Line Henriette Hjemdal og førstekandidat Johan Fossan i Nord-Trøndelag vil forme KrFs rovdyrpolitikk.

|  |  |  |  |  |
| --- | --- | --- | --- | --- |
| https://mail.google.com/mail/images/cleardot.gifSvar |  | https://mail.google.com/mail/images/cleardot.gifVideresend |  |  |

|  |
| --- |
|  |