Annikan poehtepåastem gaavni – 21 jaepieh mænngan!  
  
Jørstad: Mïetsken 5.b. Annika Ovesen aktem poehtepåastem lööjhti johkesne Imsa. Mïetsken 4. b. daan jaepien naan almetjh luvlielaanteste dam gaavni mah lin eejehtallemisnie.

Elfi Leinan  
[firmapost@snasningen.no](mailto:firmapost@snasningen.no)

- Manne gaajh ierielimmesne sjïdtim, jïh aaj ånnetji tjoeperdim maam manne lim tjaaleme, Ovesen jeahta, guhte lij 12 jaepien båeries gosse poehtepåaste sov feelemem eelki johken Imsan våålese Snåasesne. Mahte veele 21 jaepiej mænngan dïhte Jørstad-jeanosne gååvnesovvi, eevre Kleivfossen bijjielisnie.

Hïelhkes sjïdtin  
Dah luhkiegovhten jaepien båeries nïejth Lena Nordråk jïh Anette Møyland Lørenskogeste mah poehtem dejnie ohtje leahpine gaavnin. Dah lin hæhtjosne seamma dajvesne, gosse dah edtjin bijlen gåajkoe vaedtsedh jïh ånnetji fer gåhkese veedtsin. Nïejth veeljin jeanoem dåeriedidh, jïh aktem sijjiem vueptiestin gusnie såemies slaavvoeh lin tjåanghkenamme. Gosse veelebelaakan vuartasjin dellie aktem poehtem vueptiestin mij lij daabranmme aktene bïerjegaskesne. Idtjin badth dah jaehkieh dan lin poehtepåastem gaavneme, men gosse aktem paehpereleahpam poehten sisnie vööjnin, dle gujht gellien aejkien tjåarvoejin «herregud , så gøy» (hemmede bielien van luste).

- Mijjieh eevre båasarostimh. Poehtepåaste lij dehtie miereste gosse mijjieh ibie lij reakadamme, Møyland jeahta. Dïhte guarkaji dïhte tjoeri båeries årrodh åvtelen dah lohkin mij tjåadtjoeji. Poehte lij gidtjh akte båeries solo-poehte.

Nomme jïh påastesijjie  
Gosse nïejth Oveseninie govlehtallin, jïh poehtepåasten bïjre soptsestin, dïhte ierielimmesne sjïdti. Idtji mujhtieh satne lij poehtem våålese seedteme Imsan våålese. Gosse sisvegem vööjni meehti læjhkan dovne dam jïh sov tjaelemevuekiem damtijidh.   
- Manne måjhtam tjidtjie jeehti manne tjoerim dovne nommem, påastesijjiem jïh daatovem prievesne tjaeledh, jis sån naaken edtji dam gaavnedh naan aejkien, Ovesen jeahta, mij lissehte satne lij sån gegkestamme naaken lij sïjhteme poehtem sagke verkebe gaavnedh, gosse dam jeanoen våålese seedti.

Vuerpie  
- Gaajh luste naaken poehtepåastem gaavni 21 jaepieh mænngan. Jaepien 1992 lea joekoen guhkede gietjeste, jïh dle lissine naaken mah eah leah daebpede mah dam gaavnin. Dïhte sagke rovnegåbpoe, Ovesen jeahta.

Dah nïejth seamadieh, jïh leah seekere nov lij badth akte mïele dah edtjin dam båeries poehtem tjaetsesne gaavnedh.

- Nov lea vuerpie, Nordråk jeahta.

Gosse lij 12 jaepien båeries, Ovesen jeahta, dle satne sån vïenhti poehte edtji haajpanidh aktene gaedtiebealesne guhkene veartenisnie. Saetniesvoete lea badth læjhkan dïhte ij lij sïjhteme guhkiebasse båetedh goh Snåasenjaevrien gåajkoe.

-Manne gujht almetjh raerestem poehtepåastem læjhkan seedtedh, jeahta.

Uthevet sitat:   
  
«Manne gaajh ierielimmesne sjïdtim, jïh aaj ånnetji tjoeperdim maam manne lim tjaaleme.» Annika Ovesen

Vaestiedassem sïjhti: «"Til deg som finner dette - Vær så snill og skriv til Annika...", (Dutnjien mij daam gaavna – Årroeh gïemhpes tjaelieh Annikan gåajkoe…) prievesne tjåadtjoeji maam Annika Ovesen tjeeli gosse lij 12 jaepien båeries.  
  
21 jaepieh mænngan: Gårroehbieleste: Lena Nordråk jïh Anette Møyland poehtepåastem gaavnin maam Annika Ovesem lööjhti jeanosne Imsa jaepien 1992.  
  
Poehtepåaste: Daesnie poehtepåaste bïerjegaskesne gusnie lij daabranamme.