Fant Annikas flaskepost – etter 21 år!   
  
Jørstad: 5. august 1992 slapp Annika Ovesen en flaskepost i Imsa. 4. august i år ble den funnet av ferierende østlendinger.

Elfi Leinan  
[firmapost@snasningen.no](mailto:firmapost@snasningen.no)

- Jeg ble kjempesjokkert, og også litt bekymret for hva jeg hadde skrevet, sier Ovesen, som var 12 år da flaskeposten begynte sin ferd ned Imsa i Snåsa.  
Nesten nøyaktig på datoen 21 år etter ble den funnet i Jørstadelva like oppafor Kleivfossen.   
Ble hysteriske  
Det var sekstenåringene Lena Nordråk og Anette Møyland fra Lørenskog som fant flaska med den lille lappen i. De var på hyttetur i området, da de på vei til bilen gikk litt for langt. Jentene valgte å følge elva, og oppdaget et sted hvor en del søppel hadde samlet seg. En nærmere titt førte til oppdagelsen av ei flaske som satt fast i ei sprekk i berget. At det var flaskepost hadde de ikke trodd, men da funnet likevel bekreftet at en krølla papirlapp stappa i flaska var nettopp det, utstøtte de mange "herregud, så gøy".   
- Vi ble helt hysteriske. Flaskeposten var jo fra før vi ble født, sier Møyland.   
Hun forsto at den måtte være gammel allerede før de leste det som sto. Flaska var nemlig av den gamle solosorten.   
Navn og adresse  
Da jentene tok kontakt med Ovesen og fortalte om flaskeposten, ble hun overrasket. Hun husker nemlig ikke at hun sendte flaska ned Imsa. Da hun fikk se innholdet kunne hun likevel kjenne igjen både den og håndskrifta si.   
- Jeg husker at mamma sa at jeg måtte skrive både navn, adresse og dato i brevet, sånn i tilfelle noen skulle finne det en gang, sier Ovesen, som legger til at hun antakelig håpet på at flaska skulle bli funnet på et mye tidligere tidspunkt da hun sendte den avgårde.   
Skjebnen   
- Det er kjempeartig at flaskeposten ble funnet etter 21 år. Det er snakk om veldig veldig lang tid siden 1992, og så var det jo i tillegg noen som ikke er herfra som fant den. Det er ekstra spesielt, sier Ovesen.   
Jentene er enige, og er sikre på at det var meningen at det var nettopp de som skulle den gamle flaska opp av vannet.  
- Det er skjebnen, sier Nordråk.   
I en alder av 12 år, sier Ovesen at hun nok trodde at flaska skulle havne på ei strand langt ute i verden. Sannheten er likevel at den ikke ville kommet lenger enn til Snåsavatnet.   
- Jeg råder i alle fall folk til å sende flaskepost likevel, sier hun.  
  
  
Uthevet sitat:   
  
«Jeg ble kjempesjokkert, og også litt bekymret for hva jeg hadde skrevet.»   
Annika Ovesen   
  
  
Ville ha svar: "Til deg som finner dette - Vær så snill og skriv til Annika...", sto det e brevet Annika Ovesen skrev da hun var 12 år gammel.  
  
21 år etter: F.v. Lena Nordråk og Anette Møyland fant flaskeposten Annika Ovesen slapp i Imsa i 1992.  
  
Flaskeposten: Her er flaskeposten i bergsprekka den hadde satt seg fast i.