John Ivan (26) straejmien vööste

ENGUM: Skïereden voestes biejjien John Ivan Selliås, 26 jaepien båeries byjjeslaakan jyönen gaertenen sjijsjele – jïh Åarjelvoenesne ij leah satne dïhte aajnehke mij gaertieninie aalka…..

Torun Støbakk

[torun@snasningen.no](mailto:torun@snasningen.no)

Medtie bieliejaepien gietjeste båantasiebrie Snåasesne aktem tjoeperdimmiebïevnesem Snåasen tjïeltese seedti: Dah gidtjh deejrin medtie göökteluhkievïjhte prosenth båantijste Snåasesne soejkesjin orrijidh dej båetiji jaepiej. John Ivan Selliås (26) ij læjhkan baaltahtallh. Skïereden 1.b. dïhte noere baernie jyöne Kåren gaertenem sjijsjele Engumesne Åarjelvoenesne.

- Mijjieh veeljmem utnimh gaertieninie orrijidh jallh gaertenem guhkiebasse jåerhkedh, jïh manne lastoem utnim bååstede Snåasese båetedh, dïhte noere baernie jeahta, mij soejkesjeminie darjodh dam maam jyönebe darjoeji, jïh mielhkiedorjemassine jåerhkedh.

Fievsesne, mij bigkesovvi 60-låhkoen, soejkesjeminie nuekies govsh utnedh guktie maahta medtie 100 tonn mielhkeste deelledh fierhten jaepien. Gaertienasse 130 mål ientjh åtna, jïh lissine dle 35 mål leejjie.

Militæære

Dïhte 26 jaepien båeries baernie lea aadtjen bååstede Snåasese juhteme, mænngan militææresne barkeme vïjhte jaepieh, jïh minngemes tïjjen lij raastevaeptie raastestasjovnesne Korpfjellet Kirkenesne.

- Munnjien dle uvtemes roehtsem aktene sijjesne åadtjodh. Im baalhkam vuejnieh goh dïhte vihkielommes. Gåarede aaj maam akt jeatjebem darjodh, aarkebiejjiem stuvredh guktie sæjhta. Ij gåaredh fievsiem roestegåetine vuejnedh, Selliås jeahta, mij kanne ussjede mejnie akt jeatjebem gaertienisnie gïehtelidh naan jaepine. Men voestegh edtja aerpievuekien mielhkiedorjemassine gïehtelidh.

- Im tjoerh fer tjarke aelkedh aalkovisnie. Voestegh edtjem mielhkine gïehtelidh, Selliås jeahta.

Kluhtierdæjja

Aarebi ööhpehtimmiem kluhtierdæjjine vaalteme – jïh veanhta dïhte dååjrehtimmie goh kluhterdæjja maahta aevhkine årrodh aaj båantabarkosne. Muvhtine jaepine sæjhta gidtjh dam haestemen uvte tjåadtjodh, mij dorje guktie såemies båantah sjæjsjalieh gaertieninie orrijidh: Dïhte tjuara fievsiem bueriedidh.

- Maahtam jïjnjem buektiehtidh jis iktemearan dåvva, men ij saaht man guhkiem. Mejtie maahtam maam akt jïjtje darjodh goh kluhterdæjja, men saaht guktie dle dovres, jeahta.

Aaj gaertieninie aalka

Belbosne, mahte gadtjedimmiemehkie dubpielisnie, Siv Gederaas Belbo jïh gaalla Helmer aaj sïjhtieh gaertenem sjijsjelidh – men ij åvtelen akte jïh bielie jaepie nåhkeme.

Siv G. Belbo, guhte lea mubpieåvtehke Snåasen Båantasiebresne, veanhta ij leah naan fåantoe båantajielemem tjeehpes klaeriejgujmie måaladidh Snåasesne:

- Manne sån vienhtem ånnetji optimisme jïh jaahkoe daesnie, jïh seammalaakan aaj Byjngetje Åarjelvoenesne, Belbo jeahta.

Byjngetje Åarjelvoenesne Jostein Dahl gaskem jeatjah aadtjen aktem løsdrifts-fievsiem illeme, man åasa lea 7 millijovnh kråvnah. Snåsningen aaj daajra jienebh Åarjelvoenesne vuarjesjeminie fievsh bueriedidh.

Almetjetjåanghkoe, misse båantasiebrie jïh Snåasen tjïelte bööredin aareh daan gïjren vuesehti jïjnjh dejstie noerijste ïedtjem åtna laanteburresne.

- Manne almetjetjåanghkoem måjhtelem gusnie mijjieh limh 89-99 almetjh: desnie maa dan jïjnjh noerh, Belbo jeahta.

AALKA: 26 jaepien båeries John Ivan Selliås sæjhta mielhkiedorjemassine gïehtelidh.

Ij gåaredh fievsiem roestegåetine vuejnedh.

John Ivan Selliås

Manne vïenhtem daesnie ånnetji optimisme jïh jaahkoe.,

Siv G. Belbo