John Ivan (26) mot strømmen

ENGUM: Første september tar 26 år gamle John Ivan Selliås offisielt over onkelens gård - og i Sørbygda er han ikke den eneste som satser...

Torun Støbakk

[torun@snasningen.no](mailto:torun@snasningen.no)

For cirka et halvt år siden gikk bondelaget i Snåsa ut med en bekymringsmelding til Snåsa kommune: De visste nemlig at cirka tjuefem prosent av bøndene i Snåsa planla å slutte i løpet av de kommende årene. John Ivan Selliås (26) lar seg imidlertid ikke skremme. 1.september tar unggutten nemlig over gården til sin onkel Kåre på Engum i Sørbygda.

- Vi hadde valget om å legge ned eller få gården videreført, og jeg hadde lyst til å komme tilbake til Snåsa, sier unggutten, som planlegger å ta opp tråden etter onkelen og fortsette med melkedrift.

I fjøset, som ble bygd på 60-tallet, har han planer om å huse nok kyr til å levere cirka 100 tonn melk i året. Til gården har han 130 mål dyrka mark, samt at han leier 35 mål.

Militær

26-åringen har nylig flyttet tilbake til Snåsa etter en over fem år lang karriere i militæret som endte med at han var grensevakt på grensestasjonen Korpfjellet i Kirkenes.

- For meg handler det mest om å slå rot en plass. Jeg ser ikke på inntekt som det viktigste. Det er også en mulighet til å gjøre andre ting, styre hverdagen som man vil. Det går ikke an å se på fjøs som et fengsel, sier Selliås, som ikke utelukker at han kan finne på å legge om drifta om noen år. Men først er det altså tradisjonell melkeproduksjon som gjelder:

- Jeg må ikke satse for hardt til å begynne med. I første omgang er det melk, sier Selliås.

Snekker

Han har tidligere utdannet seg som snekker - og tror snekkererfaringen kan komme godt med også i bondeyrket. Om noen år vil han nemlig stå overfor utfordringen som gjør at enkelte andre bønder bestemmer seg for å avslutte gårdsdriften: Fjøset må pusses opp.

- Det er mye som går an med godt vedlikehold, men ikke på ubestemt tid. Kanskje kan jeg gjøre en del selv som snekker, men det er uansett dyrt, sier han.

Satser også

På Belbo, nesten bare et steinkast unna, vil Siv Gederaas Belbo og ektemannen Helmer også ta over gård - men ikke før om ett og et halvt år.

Siv G. Belbo, som er nestleder i Snåsa Bondelag, mener det ikke er grunn til å svartmale situasjonen i næringa i Snåsa:

- Jeg har inntrykk av at det er litt optimisme og tru oppi her, og det samme gjelder jo litt i Ytre Sørbygda også, sier Belbo.

I Ytre Sørbygda har Jostein Dahl blant annet nylig fullført et løsdriftsfjøs til 7.millioner kroner. Snåsningen kjenner også til at flere i Sørbygda vurderer å pusse opp fjøs.

At mange av ungdommene i grenda er interessert i landbruk, vistes også på folkemøtet bondelaget og Snåsa kommune ba inn til tidlig i vår.

- Jeg tenker på folkemøtet hvor vi var 89-99 stykker som møtte opp; det var altså så mange ungdommer der, sier Belbo.

SATSER: 26 år gamle John Ivan Selliås satser for fullt på melkedrift.

Det går ikke an å se på fjøs som et fengsel.

John Ivan Selliås

Jeg har inntrykk av at det er litt optimisme og tru oppi her.

Siv G. Belbo