Slæjhtoes Snåasenjaevrien bïjre

Snåase: Hans Erik Sandvik j¨Ih Ådne Toldnes lin oktegh snåasehki earoem voebnesjidh voenegaahtjemisnie.

Torun Støbakk

[torun@snasninegn.no](mailto:torun@snasninegn.no)

Ajve göökten jaepien gietjeste dah åerpenh Kristian jïh Lornts Ola Aasvold dah ellen bööremes sjïdtin dennie lyjhkedihks sygkelegaahtjemisnie – gosse voestes jïh mubpene sijjesne böötin gaahtjemisnie. Seamma tïjjen dïhte båarasommes Aasvold dam ellen bööremes tïjjem gåess’akt åadtjoeji, ajve 2 tæjmoeh jïh 47 gïehteli gaahtjemisnie. Daan jaepien ij guhte dejstie sygkelenaestijste Snåasesne lij meatan gaahtjemisnie. Sijjeste dle Hans Erik Sandvik jïh Ådne Toldnes mah tjoerin pryövedh snåasehki earoem voebnesjidh.

Garre gæmhpoe

Sandvik tïjine 03.24.45 illi, mearan Toldnes lij ånnetji buerebe jïh tïjjem 03:12.04 åadtjoeji.

– Aalkoevisnie dle raaktan hijven gåaredi. Manne buektiehtim meatan årrodh Heimsjøen gåajkoe, men våålese destie dle doh mubpieh verkebe manneste sygkeldi. Dellie idtjim buektehth dam stoerre dåehkiem dåeriedidh, jïh tjoerim tjïskesjidh jaksedh dejtie mubpide ånnetji fer guhkiem. Dan åvteste löökehtje juelkieh åadtjoejimh, jih minngemossesne dle lim ålvoes sæjloes, Toldnes jeahta.

Ij dïhte sygkeldimmine gïehtelh, men lea eadtjohke treavkavuetjemen sisnjelen. Dïhte soptseste satne Snåasenjaevrien bïjre- gaahtjemisnie guhkiebasse sygkeldi goh lij naan aejkien dorjeme daan giesien.

– Manne uvtemes sygkeldem dan åvteste luste, jïh dle hijven saavredh åvtelen treavkavuetjemeboelhke aalka, Toldnes jeahta.

Fjelldal lij veaksehke

Dïhte mij gaahtjemem vitni lij Arnfinn Tunset gaarsjelimmiesiebreste Sverre IL, mij måalese bööti Følling skuvlen lïhke tïjjine 2:52:13. Ajve naan gille minudth Aasvolden sygkeldimmierekorden duekesne. Naan gille sekundh Arnfinnen duekesne jienebh sygkeldæjjah eevre lïhke böötin – jïh dej gaskem lij eks-snåasehke Roger Fjelldal mij Skogn IL’se sygkeldi.

Dïhte måalesievem jaksi Følling voenegåetien lïhke tïjine 2:52:27.

Gaajh madtjeles

Ållesth 120 sygkeldæjjah aalkose böötin gaahtjemeklaassesne, aktene tjaebpies tjaktjevearoldisnie laavadahken, jïh jïjnjh dejstie lin sygkeldæjjah mah guhkede böötin. Öörnedæjja Annniken Forås Egge IL’sne lea gaajh madtjeles.

Mijjieh gaajh madtjeles öörnedimmine. Ållesth 130 lin meatan, jis mijjieh ryöknebe dejtie mah ajve trimme-laajroem veeltin, Forås jeahta.

Men ajve göökte Snåaseste?

– Im sygkelebyjresem dan veele damth, jïh im raaktan daejrieh man gellie mah lin maahteme meatan årrodh Snåaseste. Men jeenjesh leah lahtestamme jïjnje heannede, guktie naaken dejstie mah leah ånnetji vielie proffe eah sån aktem onne voenegaahtjemem prijoriteredh, Forås jeahta, mij gaskem jeatjah sopteste BIrkebeinerrittet lea båetijen hïeljen.

Ållesth 130 sygkeldæjjah lin meatan sygkelegaahtjemisnie, mij tjïjhtjeden aejkien öörnesovvi daan jaepien. Lissine 25 almetjh aktem åenebe laajroem veeltin Byafjellet bijjelen.

SÆJLOES: Vååjni Ådne Toldnes lij gaajh sæjloes gosse Strindmoen veesi, jïh tjabrehti dejtie jeatjah sygkeldæjjide dåeriedidh dåehkesne.

DÅERIEDIN: Sygkeldæjjadåehkie varke juakasovvi. Hans Erik Sandvik (rööpses vaarjojne, gårroehbielesne) kreeptjedi dennie gåalmede sijjesne. Daesnie Strindmoen campingen vaesieh.