Harde tak i Snåsavatnet Rundt

Snåsa: Hans Erik Sandvik og Ådne Toldnes var alene om å forsvare snåsningens ære i bygderittet.

Torun Støbakk

[torun@snasninegn.no](mailto:torun@snasninegn.no)

For bare to år siden tok søskenparet Kristian og Lornts Ola Aasvold storeslem i det populære sykkelrittet – da de syklet inn til henholdsvis andre- og førsteplass i rittet. Samtidig satte eldstemann Aasvold løyperekord – og fullførte rittet på bare 2 timer og 47 minutter.

I år var ingen av de to sykkelkometene fra Snåsa med i rittet. I stedet var det opp til Hans Erik Sandvik og Ådne Toldnes å forsvare snåsningenes ære.

Tøft løp

Sandvik syklet inn til tiden 03:24:45, mens Toldnes gjorde det hakket bedre og syklet inn til tiden 03:12:04.

– Det gikk egentlig bra i starten. Jeg greide å henge med opp til Heimsjøen, men så ble jeg trillet ifra i nedoverbakken som kom. Da ramlet jeg etter det store feltet, og ble liggende og trampe bak for å ta igjen feltet litt for lenge. Derfor fikk jeg kramper i beina, og fikk det helt forferdelig mot slutten, sier Toldnes.

Han driver ikke selv aktivt med sykling, men er aktiv innen skiskyting. Han forteller at han i løpet av Snåsavatnet Rundt-runden syklet lengre enn han har gjort i løpet av hele sommeren.

– Jeg sykler mest for moro skyld og for å få bra trening til skiskyttersesongen, sier Toldnes.

Sterkt av Fjelldal

Seieren i rittet gikk til Arnfinn Tunset fra Sverre IL, som syklet inn til mål ved Følling skole med tiden 2:52:13. Det er bare noen få minutter bak Aasvolds løyperekord. Bare sekunder etter kom flere andre syklister hakk i hæl – og blant disse var eks-snåsning Roger Fjelldal som syklet for Skogn IL.

Han nådde målstreken ved Følling grendehus med tiden 2:52:27.

Storfornøyd

I alt 120 ryttere stilte til start i konkurranseklassen i nydelig høstvær lørdag, og mange av disse var langveisfarende syklister.

Arrangør Anniken Forås i Egge IL er storfornøyd.

– Vi er veldig fornøyde med arrangementet. Totalt var det 130 som var med hvis vi regner med de som tok trimløypa rundt, sier Forås.

– Men bare to snåsninger?

– Jeg kjenner ikke sykkelmiljøet så godt og aner egentlig ikke hvor mange som er potensielle deltakere fra Snåsa. Men mange har kommentert at det er mye som foregår, så noen av de som er litt mer proffe prioriterer kanskje ikke et lite bygderitt, sier Forås, som blant annet viser til at Birkebeinerrittet går av stabelen i helga som kommer.

Totalt 130 ryttere var med i sykkelrittet, som arrangeres for sjuende gang i år. I tillegg tok 25 personer en kortere løype over Byafjellet.

SLITEN: Ådne Toldnes var tydelig sliten da han passerte Strindmo, og slet med å henge på de andre syklistene i feltet.

HANG PÅ: Gruppa med syklister delte seg fort. Hans Erik Sandvik (med rød drakt, helt til venstre) hang på i det tredje feltet. Her passerer de Strindmo camping.