Vil fange øyeblikk

Snåsa: Tore Viem og Barbro Formo åpner denne uka fotostudio i Snåsa sentrum.

Kjersti Hansen Eggen

[firmapost@snasningen.no](mailto:firmapost@snasningen.no)

«Øyeblikket tekst, foto og reklame» har tilholdssted i Henriksen-huset i Snåsa sentrum, og åpner denne uka. Tore Viem og Barbro Formo forteller at de allerede har fått mange henvendelser om oppdrag, og gleder seg til å sette i gang.

– Vi tar i mot alle typer oppdrag, og fotograferer gjerne både folk og dyr. I tillegg tar vi reklamebilder og oppdragsfoto, sier Tore Viem.

Mye erfaring

De to har jobbet en del med studiofotografering før, blant annet da de bodde i Lykkesvingen i Viosen for to år siden. Den gangen hadde de kunder fra Grong og Steinkjer så vel som fra Snåsa, så de føler seg trygge på at det finnes et marked.

Derfor satser de nå for fullt, og har investert mye i lokale og utstyr. Viem viser fram noe av det nye utstyret, blant annet et lite videokamera som henger på et stativ med fire små propeller.

– Det er et ”quadkopter” som kan styres med en fjernkontroll. Kameraet kan fly opptil 300 meter opp i lufta og filme hendelser og arrangementer ovenfra, og du kan se på ipaden eller mobilen hva som filmes. Det er relativt lett å styre, selv om det ble litt krasjing i husveggene og sånt i begynnelsen, forteller Viem humrende.

Travel tid

Nå er både utstyret og lokalet i orden, og bare småting gjenstår før de kan åpne. De regner med at det blir en travel tid framover, nå som de skal jobbe i studioet på siden av de vanlige jobbene sine. Formo har en prosjektstilling som rus- og kriminalforebygger i Indre Namdal, og forteller at for henne blir studioet mest en hobby. Viem er redaktør i den nyoppstartede IN-avisa, og skal fordele tida si mellom disse jobbene.

– Jeg kommer til å bruke mye tid på begge deler, begge prosjektene er i oppstartsfasen, så jeg må bruke tida mi der det det til enhver tid er behov. Her må det uansett settes tæring etter næring, sier Viem.

Glad for at de er to

Han er glad for at de er to om prosjektet, og mener det er uproblematisk å jobbe sammen selv om man er kjærester.

– Det er fint å ha et eget lokale istedenfor hjemmekontor, for da blir det klare skillelinjer mellom det å være på jobb og det å være hjemme. Vi jobber veldig godt sammen, sier han.

– Det hender vi har ulike meninger om foto, men vi greier alltid å bli enige. Det handler om å gi og ta, sier Formo.

Hun forteller at selv om det er Viem som er best på det tekniske, synes hun det er veldig interessant å jobbe med foto, og artig å se at hun mestrer det. I tillegg liker hun godt å jobbe med mennesker.

– Man kommer ofte tett innpå folk i en sånn jobb. Vi har tatt bilder av kjærestepar som kysser, og av gravide. Folk er så tillitsfulle! Det er veldig fint. Viem og Formo er spent på tiden som kommer og håper mange er interessert og vil komme innom.

– Selv om det ikke er faste åpningstider er det lett å se om det er folk her, så det er bare å ta turen til Henriksen-huset. Vi gleder oss til å ta imot folk, sier Formo.

VIL FANGE ØYEBLIKK: Tore Viem og Barbro Formo gleder seg til å komme i gang.

Spent: Tore Viem og Barbro Formo er spent på responsen fra lokalsamfunnet i tiden framover.