Håper ungdommene kommer

Snåsa: For tredje gang i historien går den sørsamiske høstkonferansen Tjaktjen Tjåanghkoe av stabelen – og i år satser arrangørene spesielt på å skape et tilbud til sørsamisk ungdom.

Torun Støbakk

[torun@snasningen.no](mailto:torun@snasningen.no)

Festivalen avholdes ikke før i slutten av september, men påmeldingsfristen til ungdomskonferansen torsdag 26. går ut allerede førstkommende søndag.

Lisa Lucia Lyngman Gælok og Prejhta Persson er de to yngste i arrangørpanelet – og håper samiske unge møter på både sørsamisk ungdomskonferanse og på ungdomskvelden de to ungjentene arrangerer på Alfarstad torsdag.

– Det skal bare en kveld hvor samiske ungdommer bare kan møtes for å ha det sosialt og artig. Vi skal ha leiker og sydisdanskurs. Også blir det kurs i blanding av alkoholfrie drinker, sier Persson.

Det samiske landskap

Den samiske høstfestivalen – Tjaktjen Tjåanghkoe, som den kalles på sørsamisk – arrangeres for tredje gang i år og blir avholdt annethvert år på Snåsa.

Årets utgave har temaet "Det samiske landskapet", og har flere nye poster på programmet sammenlignet med 2011-utgaven. Blant annet har arrangørene i større grad satset på unge i år, med et todelt program som starter med en hel dags ungdomskonferanse om rekruttering til sørsamisk arbeidslivliv.

Workshops

Her er ungdom fra ungdomsskoler og videregående skoler i hele sørsameområdet invitert for å få et innblikk i behovene for rekruttering i dag og framtiden; blant annet ved workshops innen samisk yrkesliv.

- Tanken er å vise ungdommene hvilke arbeidsmuligheter som finnes for sørsamisk ungdom og se litt hva slags behov det er og vise at det går an å få jobb hvis man for eksempel utdanner seg i sørsamisk, sier prosjektleder Morten Berg.

Filmvisning

Arrangørene ønsker å gi seminardeltakerne både et kulturelt og faglig påfyll. Fredag og lørdag – altså 27. og 28. september – er det fagseminar om «Det sørsamiske landskapet», hvor både forskere og tradisjonsbærere skal belyse temaet fra ulike ståsted. I tillegg vil det torsdag og lørdag bli både filmvisning, spill- og boklansering, utstilling, lassokasting, konsert og dans.

– Sist vet jeg at det kom folk helt fra Røros-traktene, og vi håper jo at det kommer folk helt derfra også i år, sier Gælok.

UNGE ARRANGØRER: Fra venstre Prejhta Persson og Lisa Lucia Lyngman Gælok arrangerer ungdomskveld i forbindelse med den sørsamiske høstkonferansen Tjaktjen Tjåanghkoe på oppdrag fra Saemien Sijte og Gielem Nastedh.

Vil utsette riving og salg

Forkjemperne for Vinje skole ber kommunen om å ikke røre skolen før i 2015.

Tidligere har kommunestyret vedtatt at skolen skal rives, men det eksisterer ikke noe formelt ingangssettingsvedtak for rivingen. Etter at lokale historieinteresserte begynte å engasjere seg for saken tidligere i vinter, har politikerne i formannskapet gått med på at skolen skal legges ut for salg i stedet for at den skal rives.

Så langt har ikke det skjedd – og i sist formannskapsmøte troppet representanter fra Snåsa Historielag og Snåsa Bygdemuseum opp for å komme med et nytt synspunkt i saken:

De ønsker at både salg og riving av Vinje utsettes til utgangen av 2014 – og at etterbruk av skolen utredes på ny.

– Det vil bli en kostnad for kommunen hvis vi skal utsette både riving og salg, og dette skal behandles av kommunestyret, sier varaordfører Ragnheid Ona-Hauffen (V).

Som Snåsningen tidligere har skrevet, ønsker lokalhistorikere og også Sparbyggja fortidsminneforening å bevare bygget – og Snåsa Bygdemuseum har tidligere gitt uttrykk for at de ønsker å bruke den gamle skolen til lagerlokale for sine gjenstander. Skolen gikk ut av bruk da nye Snåsa skole åpnet i januar i år.

ILDSJELER: Inger Johanne Strugstad i styret for Snåsa Bygdemuseum er en av forkjemperne for bevaring av skolen. Her er hun sammen med Kolbein Dahle fra Sparbyggja fortidsminneforening under en befaring på Vinje tidligere i år.