Sæjhta gåetiem darjodh Snåasen gåetiej bïjre

VIOSEN: Dah bïevnesh mah leah båateme dejstie mah Snåsningen-raajroem «Hvor er dette?» (Gusnie daate?) luhkieh, leah histovrijeïedtjije Rolf Veldem skreejrehtamme aktem gærjaprosjektem aelkedh Snåasen gåetiej bïjre.

Torun Støbakk

[torun@snasningen.no](mailto:torun@snasningen.no)

Dïhte soejkesjamme gærja edtja akte voenges låhkoe sjïdtedh dehtie stoerre gærjavierhkeste «Norges bebyggelse», jïh sæjhta sån gaervies årrodh mubpien jåvlen. Gærja sæjhta guvvieh utnedh gåetijste jïh gaertienijstie, jïh ånnetji gåetiej histovrijen jïh gåetieaajhteri bïjre Snåasesne.

Velde læjhkan viehkiem daarpesje bïevnesh åadtjodh. Daan tjaketjen sæjhta dan åvteste aktem gihtjemegoerem seedtedh påastesne gaajhkesidie mah Snåasesne årroeh.

– .Desnie sïjhtem bïevnesi mietie gihtjedh aajhteri bïjre jïh gåetiej histovrijen bïjre, jïh manne gegkestem almetjh sijhtieh dam vaestiedidh, jeahta.

Snåsningen-raajroe

Daate histovrijeïedtjije pensjovniste lea eadtjohke Snåasen histovrijesiebresne, jïh bæjhkoehtimmiejgujmie barka voeneplaereste Kumur, lissine gærjaprosjektese. Lissine dle daamtaj guvvieh jïh tjaalegh Snåsningen-raajrose «Gusnie daate?» deellie, - jïh daan raajroen tjïrrh dïhte iedtjem gærjese åådtjeme.

Daate raajroe vååjnoe goh gaajh lyjhkedihks dej voengesplaerien lohkiji luvnie, jïh Velde aaj jïjnjh bïevnesh raajroem bïjre åådtjeme – gusnie fïerhten våhkoen aktem gåetiem Snåasesne åehpiedahta, såemies smaave raerieh gåetien histovrijen bïjre vadta, jïh baaja lohkijidie gåetien jallh gaertenen nommem moenedidh.

Inderøygærja

Velde ij leah læjhkan dïhte voestes mij åssjaldahkem åtna aktem dagkeres voenegærjam darjodh, maam daelie soejkesjeminie. Gosse aarebi daan jaepien DesignTrykk Stientjesne vaaksjoeji, dellie gosse edtji Kumur’em bæjhkoehtidh, dle åssjaldahkem åehpiedahti akten dejstie barkijijstie desnie- jïh åadtjoeji Inderøy-gærjan bïjre govledh.

Vierhkie «Inderøyboka – folk og heim», lea akte lyjhkedihks bïevnesevierhkie almetjidie Inderøyesne daan biejjien, jïh desnie smaave stuhtjh gaertenehistovrijen bïjre, guvvieh gaertienijstie jïh gåetijste, jïh akte bijjieguvvie aajhterigujmie jïh aarebi aajhterigujmie. Daate akte seerije sjïdteme govhte gærjajgujmie.

– Nov gujht gaajhkh almetjh Inderøyesne tuhtjieh daate gærja lij joekoen hijven voenese, Velde jeahta.

Aavode guktie almetjh gærjan bïjre tuhtjieh

Velde gegkeste dïhte orre Snåasengærja maahta seamma stoerre suksesse sjïdtedh jïh vaestiedasseprosente åadtjodh goh bïevnesevierhkie Inderøyesne. Annjebodts dle ajve voenen almetjh jeahteme daate akte hijven åssjaldahke.

–Manne gaskem jeatjah aktine snåasehkinie soptsestim mij lij åehpies dejnie bïevnesevierhkine Inderøyesne, jïh dïhte tuhtji daate lij akte joekoen hijven åssjaldahke, Velde jeahta.

Lissine gåetieh åehpiedehtedh dle Velde aaj gegkeste vijries guvvieh vaeltedh gaertienijstie jïh gåetijste gåurteste. Dïhte badth aaj veanhta gærja sæjhta jeatjah smaave voenges histovrijh jïh stuhtjetjh åadtjodh.

Velde lea Snåasen tjïeltem jïh baanghkem Sparebank 1 SMN syökeme dåarjoen bïjre prosjektese, men annje lea jueriedisnie mejtie beetnegh åådtje jallh ij. Men ij gujht dïhte satnem heerredh gærjam olkese vedtedh.

– Gærja olkese båata, beetnegedåarjojne jallh bielelen, jeahta.

Aalkeme: Histovrijeiedtjije Rolf Velde lea joe gærjaprosjektine nïerhkeme, men viehkiem daarpesje snåasehkijstie juktie dovres bïevnesh åadtjodh.

Naemhtie: Naemhtie akte sïejhme sæjroe bïevnesevierhkeste Inderøyesne vååjnoe. Velde gegkeste maam akt plearoeh buektiehtidh Snåasese.