Vil lage bok om Snåsas hus

VIOSEN: Tilbakemeldinger fra leserne av Snåsningen-spalten «Hvor er dette?» har gitt historieinteresserte Rolf Velde dyttet han trengte for å starte opp et bokprosjekt om Snåsas bygninger.

Torun Støbakk

[torun@snasningen.no](mailto:torun@snasningen.no)

Den planlagte boken skal bli en lokal variant av oppslagsverket «Norges bebyggelse», og vil forhåpentligvis være klar til neste jul. Boka vil inneholde bilder av hus og gårder og en kort snutt om historikken til hus og huseiere i Snåsa.

Velde trenger imidlertid hjelp til å få tak i opplysninger. I løpet av høsten vil han derfor sende et spørreskjema i Posten til alle som bor i Snåsa.

– Der etterspørres opplysninger om eiere og historie om byggene, og jeg håper folk vil være villige til å svare på det, sier han.

Snåsningen-spalte

Den historieinteresserte pensjonisten er engasjert i Snåsa historielag, og jobber med utgivelsene av bygdebladet Kumur i tillegg til bokprosjektet. I tillegg leverer han fast bilder og tekst til Snåsningen-spalten «Hvor er dette?» - og det er gjennom denne spalten han har fått ideen til boka.

Spalten virker nemlig å være populær blant lokalavisas lesere, og Velde selv har fått mange tilbakemeldinger på spalten – hvor han hver uke presenterer et hus i Snåsa, gir noen korte hint om historien til huset, og lar det være opp til leserne å gjette hva huset eller gårdsnavnet heter.

Inderøyboka

Velde er imidlertid ikke førstemann ut med ideen om å lage en bygdebok av den typen han nå planlegger. Da han tidligere i år besøkte DesignTrykk i Steinkjer i forbindelse med utgivelsen av Kumur, lanserte han ideen for en av de ansatte der – og fikk høre om Inderøyboka.

Verket «Inderøyboka – folk og heim», er i dag et populært oppslagsverk for inderøyingene, og inneholder korte snutter om gårdshistorikk, bilder av gårder og hus, samt en oversikt over eiere og tidligere eiere. Boka har kommet ut i seks bind.

– Uten unntak synes folk på Inderøy at boka var en positiv greie for bygda, sier Velde.

Spent på mottakelsen

Han håper den nye Snåsaboka kan ha like stor suksess og svarprosent som oppslagsverket i Inderøy. Han har foreløpig bare fått gode reaksjoner fra bygdefolket.

– Jeg snakket blant annet med en snåsning som kjente til oppslagsverket i Inderøy, og han syntes det var en storartet ide, sier Velde.

I tillegg til huspresentasjoner håper Velde å også få tatt oversiktsbilder av grender og gårdskompleks fra fly. Han ser heller ikke bort fra at boka vil bli krydret med andre små lokalhistoriske snutter og historier.

Velde har søkt Snåsa kommune og sparebank 1 SMN om støtte til prosjektet, men er fortsatt ikke sikker på om han får penger eller ikke. Han lar imidlertid ikke det stoppe ham fra å gi ut boka.

– Boka kommer ut enten jeg får pengestøtte eller ikke, sier han.

I gang: Historieinteresserte Rolf Velde er allerede i gang med bokprosjektet, men trenger snåsningenes hjelp til å innhente verdifulle opplysninger.

Slik: Slik ser en typisk side fra oppslagsverket i Inderøy ut. Velde håper å få til noe lignende for Snåsa.