Saemien kultuvreskaehtiem gaavni

Saemien Sijte: Gæstosne daeverugujmie tjïdtjeben minngesne Svein Opheim jïjtjehke Finn-Pålen bustem gaavni – mij akte stoerre aavoe sjïdti Saemien Sijten arkeologide.

Torun Støbakk

[torun@snasningen.no](mailto:torun@snasningen.no)

Opheim lea ånnetji jueriedisnie guktie buste raaktan Opheim-fuelhkien gåajkoe bööti, men göökte teorijh åtna: Altese tjidtj-aahka Milda dam auksjovnesne åasteme, jallh dïhte lea åajaldovveme hïejmegaertenen båeries sïeterisnie, Husa-sïetere Ismenningesne.

– Akte båeries gæstoe lij baatseme tjidtjeben minngesne, jïh gosse dan sisnie vööjnimh dle bustem gaavnim, Opheim jeahta.

Dïhte kraannine soptsesti, Nils Ove Gustavsson mij Duodtji-instituhtesne barka Saemien Sijtesne. Gustavsson dallah-masten guarkaji magkeres kultuvreskaehtie daate raaktan lij, jïh gaskesem veelti Saemien Sijtine.

Finn-Pålen buste

Dagkeres busth eah leah ajve sveekes daennie laantesne. Lissine dle akte histovrijes åehpies saemien Snåasesne aaj bustem eekeme, gidtjh jïjtjehke Finn-Pål.

Bustesne dej tjaebpies tjaalehtjimmiejgujmie maahta gidtjh lohkedh inititalide P.JS. Pål Johansen, Finn-Pål. Goh daajroes, dle daate saemie, mij dan baelien lij vååksjedæjja Grønningesne, båvvalgi jïh jaames gååvnesovvi jaepien 1918. Soptsesi mietie dle meehti nåajtodh.

- Ajve naemhtie sååjhti mijjieh dam gaavnimh, men mijjieh saemadimh mijjieh tjoerimh bustem vedtedh dan sæjjan gusnie hïejmesne lij, Opheim jeahta, mij amma bustem deelli dan åarjelsaemien museumese Saemien Sijte.

–Joekoen aavone

Arkeologe Lisa Dunfjeld-Aagard lea joekoen geerjene ihke dam darjoeji.

– Ibie nuepiem utnieh dagkerh deaverh jïjtje tjöönghkedh, juktie mijjieh joekoen geerjene sjïdtebe gosse almetjh gaskesem vaeltebe mijjine, Dunfjeld-Aagard jeahta.

Seapan dle buste vielie goh tjuetien jaepien båeries – jïh våajnoes buste lea jïjnjem åtnasovveme. Sïejhme saemien gaarmanæjjah aktem jijtse daaskoem utni gaptese, gusnie dagkeres bustem utnin. Daate dïhte voestes båeries saemien buste sjædta, maam Saemien Sijte sov våarhkosne åtna. Dagkerh busth gidtjh etnologh jïh lappologh rebpieldin 1800-låhkoen. Daan biejjien dagkerh busth gååvnesieh jieniebinie stuerebe europejen jïh nöörjen museuminie, men jalhts jienebh dejstie bustijste lea åarjelsaemien dajveste, dah eah leah læjhkan åarjelsaemiej jïjtsh åelesne.

– Saaht guktie dle buste gujht joekoen stoerre aarvoem åtna, men nov amma gaajh hijven mijjieh maehtebe bustem ektiedidh akten almetjasse man bïjre dan jeenjesh daejrieh daennie dajvesne, Dunfjeld-Aagard jeahta.

Dïhte veanhta nov sån jeatjah almetjh Snåaseste aaj dagkerh saemien kultuvreskaehtieh utnieh sijjien våarhkojne, jïh haasta snåasehkidie gaskesem vaeltedh.

Edtja dam vuesiehtidh

– Manne bustem vuesiehtim naakenidie mah daesnie tjaangin. Dah jeehtin “almetjh daejrieh man vihkeles daate lea mijjese?” (saemide, journ.mïerhk.), jeahta. Annjebodts dle Saemien Sijte ij naan sijjiem utnieh dagkerh daeverh vuesiehtidh mejtie museumese tjöönghkieh, men museume gegkeste daate sæjhta jeatjahlaakan sjïdetdh dastegh beetnegh akten orre Saemien Sijtese åadtjoeh staatebudsjedten bijjelen, mij olkese båata ånnetji bijjelen göökte våhkoeh

- Saaht guktie dle buektiehtibie daeveridie jearsoeslaakan vöörhkedh, Dunfjeld-Aagard jeahta, mij maaje aaj sæjhta guvvieh åadtjodh.

Maahta bustem vuejnedh Tjaktjen Tjåanghkosne båetijen bearjadahken jïh laavadahken.

KULTUVRESKAEHTIE: Gårroehbieleste Lisa Dunfjeld-Aagard, Britt-Inger Steinfjell jïh Svein Opheim. Åvtene lea Finn-Pålen buste. Dagkerh busth leah sveekes daan biejjien, jïh daate lea dïhte voestes buste daehtie såarhteste Saemien Sijten åelesne.

BÅERIES: Daate lij sån dan hijstovreles åarjelsaemie Finn-Pålen buste (Pål Johansen Bransfjell) mij båvvalgi jïh jaames gååvnesovvi jaepien 1918.

DAASKOE: Sïejhme saemien gaarmanæjjah aktem jïjtse daaskoem utnin gåptose, gusnie jïjtse bustem utnin. Martha Jåma lea daaskoem guvvesne gååreme.