Fant samisk kulturskatt

Saemien Sijte: I kista med etterlatenskaper fra sin mor fant Svein Opheim spiseskjeen til selveste Finn-Pål - til stor glede for Saemien Sijtes arkeologer.

Torun Støbakk

[torun@snasningen.no](mailto:torun@snasningen.no)

Opheim er ikke sikker på hvordan skjeia egentlig kom i Opheim-familiens eie, men har to teorier: Enten har hans mormor Milda kjøpt den på auksjon, ellers har den blitt gjenglemt på hjemgårdens gamle seter, Husa-seteren i Ismenningen.

– Det sto igjen en gammel stor kiste etter mor, og da vi lette gjennom den fant vi skjeia, sier Opheim.

Han kontaktet nabo Nils Ove Gustavsson, som jobber på Duodji-instituttet på Saemien Sijte. Gustavsson skjønte med en gang hvilken kulturskatt det faktisk var snakk om, og kontaktet Saemien Sijte.

Finn-Påls skjei

Ikke bare er skjeer av denne typen sjeldne her til lands. Til alt overmål har skjeia tilhørt en historisk kjent same i Snåsa, nemlig selveste Finn-Pål. .

Innrisset på den utsøkt ornamenterte skjeien kan man nemlig lese initialene P.JS. Pål Johansen. Finn-Pål. Samen, som i sin tid var oppsynsmann i Grønningen, ble som kjent myrdet og funnet død i 1918. Han kunne ifølge legendene både gande og skifte ham.

– Det er bare tilfeldigheter som gjorde at vi fant den, men vi ble enige om at vi måtte få den dit den hørte hjem, sier Opheim, som altså leverte skjeien til det sørsamiske museet Saemien Sijte.

– Kjempeglad

Det er arkeolog Lisa Dunfjeld-Aagard glad for at han gjorde.

– Vi har ikke mulighet til å samle inn slike gjenstander selv, så vi blir kjempeglade når folk tar kontakt, sier Dunfjeld-Aagard.

Skjeia er trolig over hundre år gammel - og har tydelige slitemerker etter bruk. Det var vanlig at mannlige samer hadde en egen veske som en del av koften, hvor de bar denne typen personlige skjeer. Dette blir den første gamle samiske spiseskjeia Saemien Sijte har i sin varetekt. Slike skjeer ble nemlig ofte samlet inn av etnologer og lappologer på 1800-tallet. I dag finnes det slike skjeer på flere større europeiske og norske museum, men selv om mange av skjeene er fra sørsamisk område, er de ikke i sørsamenes egen varetekt.

– Skjeia ville vært verdifull uansett, men det er jo ekstra stas at den kan knyttes til en person som så mange vet om her lokalt, sier Dunfjeld-Aagard.

Hun mener det er sannsynlig at også andre snåsninger sitter på samiske kulturskatter av denne typen, og oppfordrer snåsningene til å ta kontakt.

Vises fram

– Jeg viste fram skjeia til noen som var innom her. De sa «er folk klar over hvor mye dette betyr for oss?» (for samene, journ.anm.), sier hun. Foreløpig mangler Saemien Sijte plass til å stille ut gjenstander som samles inn, men museet håper det vil rette seg dersom de får penger til å bygge nytt Saemien Sijte over statsbudsjettet som legges fram om litt over to uker.

- Uansett vil vi kunne oppbevare gjenstandene trygt, sier Dunfjeld-Aagard, som også gjerne vil ta imot bilder.

Skjeia vil vises fram under Tjaktjen Tjåanghkoe førstkommende fredag og lørdag.

KULTURSKATT: Fra venstre Lisa Dunfjeld-Aagard, Britt-Inger Steinfjell, og Svein Opheim. Foran ligger skjeia fra Finn-Pål. Skjeer av denne typen er i dag sjeldne, og dette blir den første skjeen av denne typen i Saemien Sijtes varetekt.

GAMMEL: Flere ting tyder på at denne skjeen tilhørte den historiske sørsamen Finn-Pål (Pål Johansen Bransfjell) som ble myrdet og funnet død i 1918.

EGEN VESKE: Det var vanlig at mannlige samer hadde en egen veske som en del av koften, hvor de bar denne typen personlige skjeer.