**Saknoe orre raeriestimmien vööste**

Akte orre raeriestimmie juvremoenehtsistie sæjhta naakenidie dejstie sïrve- jïh båatsoealmetjijstie Snåasesne luhpiem lisensevijreminie duvresne gïehtelidh, men maahta «duvriedeadtoem» lissiehtidh jeatjah dajvine.

Torun Støbakk

torun@snasningen.no

Dïhte raeriestimmie regijovnale juvremonehtsistie jeahta Roktdaelien jïh Gaundaelien Snåasesne edtjieh hïejhtesovvedh dehtie maam gohtje duvrien ‘tjovke’dajveste. Dïhte vihkielommes illedahke raeriestimmeste lea dellie luhpie sjædta lisensevijreminie duvresne gïehtelidh daejnie dajvine – dej gaskem båatsoealmetjh Skæhkeren sïjtesne, Tone Vågen jïh Gunnar Austlien sïrvelåhkoe .

Hijven naakenidie

Læjhkan Våg ij sïjhth aavoedidh. Goh juvretjåadtjoehtæjja Noerhte-Trööndelagen Sïrve -jïh Gaajhtse dle satne bælla nænnostimmie sæjhta stuerebe skaaram darjodh sïrvejieliemasse jïh båatsose Snåasesne, ektesne vuajneme.

– Maahta hijven årrodh mijjese mah sïrvem utnieh daejnie dajvine, men seamma tïjjen dle maahta duvriedeadtoem lissiehtidh dejtie jeatjah sïrveaajhteridie, Våg jeahta.

Dïhte aaj bælla akte dagkeres nænnoestimme ajve lea nuhteligs paehpierisnie.

Gaertjiedamme vïjremelæhkoe

Ij leah gidtjh dan stoerre iedtje lisensevïjreminie duvresne gïehtelidh Snåasesne jïh Noerhte-Trøøndelagesne, jïh geerve duvrievïjreminie gïehteldidh dan åvteste ij lea luhpie duvriem vïjredh gïjrelopmesne.

–Gaajh vaenie duvrieh vuatjasuvvieh lisensevïjremisnie daennie fylhkesne, jïh dïhte dan åvteste ij leah naan stoerre iedtje duvrievijreminie gïehteldidh, seamma tïjjen goh akte haesteme duvriem vijredh bïevlesne, Våg jeahta.

–Såarkome jïh reereme

Vaallah Kjell Jøran Jåma, Låarten sïjten åvtehke leah madtjeles gænnah raeriestimmine, maam satne veanhta strijrie dan maam gohtje leavloejoekedimmeprinsihpen vööste. Dïhte bælla sïjte gusnie satne lea åvtehke maahta dåeriesmoerh åadtjodh.

–Minngemes juvreliktesinie lin sïemes dåeriesmoeride gaajhkesidie joekedidh. Daelie eevre båastoehlaakan dorje, Jåma jeahta.

Dïhte veanhta raeriestimmie dehtie regijovnale juvremoenehtsistie lea såarkome- jïh –reeremevuekiem pryövedh, jïh ij leah jueriedisnie daate sæjhta båatsoealmetjidie jïh sïrveaajhteridie irhkedh mah eah bovtsh jïh sïrvh Roktdaelesne jallh Gaundaelesne utnieh.

– Gosse dåeriesmoerh ajve læssanieh naakenide mijjeste, dle dåehkie mij lea nåjjoeh sæjhta unnebe sjïdtedh jïh vaenebe åadtjodh jiehtedh, Jåma jeahta. Govlehtimmiemierie daan raeriestæmman, mij leah meatan raeriestimmesne staeriedamme reeremesoejkesjasse juvride 6. regijovnesne lea njoktjen 1.b.

IJ HÅATJH: Tone Våg ij tuhtjh daerpies håajtedh dehtie orre raeriestimmeste, jih bælla dïhte sæjhta vielie skaaram goh nåhtoem darjodh sïrvejielemasse jïh båatsose Snåasesne, ektesne vuajneme