**Raser mot nytt forslag**

Et nytt forslag fra rovviltnemnda vil gi noen av sau- og reineierne i Snåsa lov til å drive lisensjakt på bjørn, men kan øke «bjørnepresset» i andre områder.

Torun Støbakk

torun@snasningen.no

Forslaget fra den regionale rovviltnemnda går ut på at Roktdalen og Gaundalen i Snåsa skal fjernes fra det såkalte yngleområdet for bjørn. Den viktigste konsekvensen av forslaget er at det dermed blir lov å drive lisensjakt på bjørn i disse områdene – som blant annet omfatter reineierne i Sjækra Reinbeitedistrikt, sauebesetningen til Tone Våg, og besetningen til Gunnar Austli.

Positivt for noen

Våg ser imidlertid ingen grunn til å juble. Som rovviltansvarlig i Nord-Trøndelag Sau- og Geit frykter hun nemlig at vedtaket vil gjøre mer skade enn nytte for sauenæringa og reindrifta i Snåsa sett under ett.

– Det kan være positivt for oss som har sau i disse områdene, men samtidig vil det kunne øke bjørnetrykket på de andre saueeierne, sier Våg.

Hun frykter dessuten at et slikt vedtak kun er nyttig på papiret.

Begrenset jaktlykke

Det er nemlig liten interesse for å drive lisensjakt på bjørn i Nord-Trøndelag og Snåsa, og det er vanskelig å drive bjørnejakt ettersom det ikke er lov til å jakte bjørn på vårsnø.

– Det blir felt svært få bjørner under lisensjakt her i fylket, og det skyldes delvis at det ikke er noen stor interesse for å drive bjørnejakt, samtidig som det er utfordrende å jakte bjørn på barmark, sier Våg.

– Splitt og hersk

Leder Kjell Jøran Jåma i Luru reinbeitedistrikt er heller ikke fornøyd med forslaget, som han mener strider mot det såkalte byrdefordelingsprinsippet. Han frykter at reinbeitedistriktet han leder kan bli skadelidende.

– I sist rovdyrforlik var det enighet om at byrden skal fordeles likt. Nå går man jo i stikk motsatt retning, sier Jåma.

Han mener forslaget fra den regionale rovviltnemnda er et forsøk på splitt-og-hersk-teknikk, og er ikke i tvil om at det vil skade rein- og saueeiere som ikke har dyr i Roktdalen eller Gaundalen.

– Når belastningen økes på bare noen av oss, vil gruppen som er misfornøyde bli mindre og få mindre å si, sier Jåma. Høringsfristen for forslaget, som inngår i forslag til reviderte forvaltningsplanen for rovdyr i region 6, er 1. mars.

JUBLER IKKE: Tone Våg ser ingen grunn til å juble over det nye forslaget, og frykter at det vil gjøre mer skade enn nytte for sauenæringa og rendrifta i Snåsa sett under ett.