Sijhtieh saniteetesiebriem noeride tseegkedh /sijhtieh noere «saniteetem tseegkedh»

Kløvertunet: Dah nyjsenæjjah mah bïevnesetjåanghkose böötin Snåasen noere nyjsenæjjaj saniteetesiebrien bïjre jienebh lïhtsegh daarpesjieh jis edtjieh dam darjodh – jalhts 70 000 kråvnah gærjesne utnieh.

Torun Støbakk

[torun@snasningen.no](mailto:torun@snasningen.no)

Evteben duarstan prosjekten tjåadtjoehtæjja Anja Helland Norske Kvinners Sanitetsforening (NKS) Snåasesne vaaksjoeji. Ulmie lij Snåasen nyjsenæjjide viehkiehtidh aktem saniteetesiebriem tseegkedh nuerebe nyjsenæjjide. Joekoen dan minngemes jaepien dle gidtjh dagkerh såarhts siebrieh bïehtsegamme, jïh naakeninie dejstie fylhken staarijste dle dah siebrieh gellie tjuetie lïhtsegh utnieh.

- Im gåessie gænnah meatan orreme dagkarinie goh daate, jïh tuhtjem saniteetesiebrieh jïjnjem hijven darjoeh. Seamma tïjjen tuhtjem sagke buerebe maam akt darjodh mubpide goh ajve maam akt jïjtsasse darjodh, Kristin Brønstad jeahta, mij lij akte dejstie luhkieakte snåasennyjsenæjjijste mah bïevnesetjåanghkose böötin.

Juerie

Dïhte gegkeste jienebh snåasennyjsenæjjah sijhtieh meatan årrodh siebresne. Nov lea gidtjh onne juerie daate jïjtjevyljehke siebrie – mij aktem histovrijes råållam åtneme nyjsenæjjaj gæmhpose jïh healsoebarkose – sæjhta jaemedh jis ij guhte maam darjoeh. Daelie vaenie nyjsenæjjah mah dåårrehtamme sjidtieh seabran, seamma tïjjen goh dah båarasommes nyjsenh destie gehtjieh.

- Saniteeten gaskemedtien aaltere lea 70 jaepieh, åvtehke Ingebjørg Aunsmo jeehti Snåasen saniteetesiebresne tjåanghkosne duarstan.

Aunsmo jïjtje skraejriem veelti Anja Hellandem bööredh Snåasese. Dïhte noere saniteetenyjsenæjja Lievengistie daelie elliestijjen barka goh prosjekten tjåadtjoehtæjja saniteeten «Ny Giv»-prosjektese, jïh abpe fylhkem jïh laantem feelie juktie jealajehtedh jïh orre jieledem vedtedh saniteetesiebride. Helland jïjtje eelki aktem saniteetesiebriem nuerebe nyjsenæjjide Lievengisnie göökten jaepien gietjeste, jih lea meatan orreme saniteetesiebrieh aelkedh nueriebidie dovne Stientjesne, Verdalesne, Skierdesne, Frostasne jïh Inderøyesne. Tjåanghkosne dle Helland gaskem jeatjah dååjrehtimmiej bïjre jeatjah siebrijste soptsesti jïh saniteetesiebrien histovrijen bïjre. Snåase dïhte tjïjhtjede tjïelte sjædta fylhkesne mij dagkeres siebriem åtna dastegh dah luhkieakte nyjsensæjjah mah tjåanghkose böötin sijhtieh sïllem guhkiebasse vaeltedh.

Ij tseegkesovveme

Byjjeslaakan dle siebrie Snåasesne ij leah tseegkesovveme annje. Duarstan tjåanghkoe lij gidtjh akte tjåanghkoe mij edtji ajve bïevnedh. Dïhte rïektes barkoe daelie aalka – jïh dah luhkieakte saniteetenyjsenæjjah mah duarstan böötin gegkestieh jienebh noerh sijhtieh meatan årrodh siebresne aktene orre tseegkemetjåanghkosne. Dej gyhtjelassi gaskem dah edtjieh tjïelkestidh tijjen åvtese, lea mejtie dah edtjieh barkoetjiertine årrodh ietniesiebrien nuelesne jallh akte jïjtjeraarehke siebrie årrodh mij ij leah Snåasen Saniteteetesiebrien nuelesne.

lea ierielimmesne mestie man jeenjesh mah tjaånghkose böötin:

-Tuhtjem gaajh jïjnjh almetjh böötin. Jienebh daesnie goh Frostasne. Manne vïenhtem daate jeahta saniteete lea nænnoes Snåasesne, Helland duarstan jeehti.

Snåasen saniteetesiebrien åvtehke Ingebjørg Aunsmo sæjhta jïjnjem darjodh juktie dejtie noere nyjsenæjjide viehkiehtidh aalkovisnie – jïh dåajvoehti dah noere saniteetenyjsenæjjah sijhtieh abpe 70 000 kråvnah aalkoebeetneginie åadtjodh ietniesiebreste dastegh dah veeljieh aelkedh. Snåase aaj aktem siebriem noere saniteetenyjsenæjjide utni aarebi, men dïhte orriji 2003. Snåasen saniteetesiebrie lij akten boelhken dïhte stööremes saniteetesiebrie laantesne.

JEENJESH BÖÖTIN: Naaken dejstie nyjsenæjjijste mah tjåanghkose böötin duarstan sijhtieh aktem orre tseegkemetjåanghkoem hööltedh gåabph gaajhkesh mah sijhtieh meatan årrodh siebresne åadtjoeh båetedh. Luhkieakte almetjh bïevnesetjåanghkose böötin duarstan. Dej gaskem lij Anita Kjensteberg, Ella-Britt Kjensteberg, Evy Kristin Øverli, Trude Muus Finsås, Kristin Brønstad, Anita Rygvold, Katrine Okstad, Bodil Klev Urstad, Siv Belbo jïh Line Kolås.

SANITEETEVAAJNOE: Anja Helland Norske Kvinners Sanitetsforening lea meatan orreme viehkiem vadteme gellide saniteetesiebride noeride. Daelie pryövoe Snåasesne aaj. Gåroehbielesne Bodil Klev Urstad.