Vil stifte sanitetsforening for yngre / de vil stifte ung «sanitet»

Kløvertunet: Kvinnene som møtte opp på informasjonsmøtet om Snåsas yngre kvinners sanitetsforening trenger flere medlemmer hvis de skal satse - 70 000 kroner på bok til tross.

Torun Støbakk

[torun@snasningen.no](mailto:torun@snasningen.no)

Forrige torsdag besøkte prosjektansvarlig Anja Helland i Norske Kvinners Sanitetsforening (NKS) Snåsa. Målet var å hjelpe Snåsas kvinner med å stifte en sanitetforening for yngre kvinner. Spesielt det siste året har nemlig denne typen foreninger blomstret, og i enkelte av fylkets byer har foreningene hundrevis av medlemmer.

- Jeg har aldri vært med i noe sånt som dette, og synes sanitetsforeningen får til mye bra. Samtidig synes jeg det er mye bedre å gjøre noe for andre enn å bare gjøre noe for seg selv, sier Kristin Brønstad, som var en av de elleve snåsakvinnene som møtte opp på informasjonsmøtet.

Usikkerhet

Hun håper flere snåsakvinner vil være med i foreningen. Det er nemlig liten tvil om at den frivillige organisasjonen - som har utspilt en stor historisk rolle for kvinnesakskamp og helsearbeid -  vil dø ut hvis ingen gjør noe. Antallet kvinner som rekrutteres til foreningen er nemlig meget lavt, samtidig som de eldste kvinnene i foreningen faller fra.

- Saniteten har en snittalder på 70 år, sa leder Ingebjørg Aunsmo i Snåsa sanitetsforening under møtet torsdag.

Det var Aunsmo selv som tok initiativ til å invitere Anja Helland til Snåsa. Den unge sanitetskvinnen fra Levanger jobber for tiden i en helstilling som prosjektansvarlig for sanitetens «Ny Giv»-prosjekt, og reiser fylket og landet rundt for å revitalisere og gi ny giv til sanitetsforeningene. Helland startet selv en sanitetsforening for yngre kvinner i Levanger for to år siden, og har vært med på å dra i gang sanitetsforeninger for yngre i både Steinkjer, Verdal, Stjørdal, Frosta og Inderøy. Under møtet fortalte Helland blant annet om erfaringene fra andre foreninger og om sanitetsforeningens historie. Snåsa blir den sjuende kommunen i fylket som har en slik forening dersom de elleve oppmøtte kvinnene ønsker å ta steget videre.

Ikke stiftet

Formelt sett er ikke foreningen i Snåsa stiftet enda. Torsdagens møte var nemlig bare et uforpliktende informasjonsmøte. Den virkelige jobben starter nå - og de elleve sanitetskvinnene som møtte opp torsdag håper på å få med seg flere unge kvinner i foreningen på et nytt stiftelsesmøte. Blant spørsmålene de skal avklare i tiden som kommer, er hvorvidt de skal eksistere som et arbeidslag under moderforeningen eller være en fri forening som ikke er underlagt Snåsa Sanitetsforening.

Helland er imponert over oppmøtet torsdag:

- Jeg synes det er veldig bra oppmøte. Det er flere enn det var på Frosta her. Jeg tror det sier noe om at saniteten står sterkt på Snåsa, sa Helland torsdag.

Leder Ingebjørg Aunsmo i Snåsa sanitetsforening vil gå langt for å hjelpe de unge kvinnene i oppstarten - og lovte torsdag ut at de unge sanitetskvinnene ville få hele 70 000 kroner i startkapital fra moderforeningen dersom de valgte å starte opp. Snåsa hadde også tidligere en forening for unge sanitetskvinner, men denne ble nedlagt i 2003. Snåsa Sanitetsforening var i en periode den største sanitetsforeningen i landet.

GODT OPPMØTE: En håndfull av sanitetskvinnene som møtte opp torsdag vil avholde et nytt stiftelsesmøte hvor alle som ønsker å være medlemmer i foreningen får anledning til å møte opp. Elleve personer møtte opp på informasjonsmøtet torsdag. Blant dem var Anita Kjensteberg, Ella-Britt Kjensteberg, Evy Kristin Øverli, Trude Muus Finsås, Kristin Brønstad, Anita Rygvold, Katrine Okstad, Bodil Klev Urstad, Siv Belbo og Line Kolås.

SANITETSIVER: Anja Helland i Norske Kvinners Sanitetsforening har vært med på å gi drahjelp til en rekke sanitetsforeninger for yngre. Nå prøver hun i Snåsa også. Til venstre er Bodil Klev Urstad.