Bööremes hoksehtimmie fylhkesne

Tittel 2: Bööremes hoksehtimmie:

Snåase: Ij leah fïerhten biejjien dam buaratjommesem teestesne sjædta. Dan åvteste aaj gaahkoefeeste tjïeltegåetesne sjïdti.

Lornts Eirik Gifstad

[lornts@snasningen.no](mailto:lornts@snasningen.no)

Snåasen tjïelte dïhte bööremes tjïelti abpe Noerhte-Trööndelagesne sjïdti Forbruker-raerien stoerre tjïelteteestesne. 75,7 poengigujmie 100 poengijste, Snåase lea dovne laanten jïh fylhki gaskemedtien bijjelen.

Daate lea tjïelten jollemes score gåess’akt mænngan nïerhki forbrukerraerien tjïelteteestine jaepien 2005, mij aaj tjïeltem 31. sæjjan beaja abpe laantesne.

– Daate hijven domtoe. Daate vuesehte mijjieh lyhkesamme mijjen fokusem lissiehtidh raaktan hoksehtimmesne, tjaelije Evy Stensen jeahta.

Lissiehtamme daltese

Mænngan dah jaepien 2008 nåake bïevnesh åadtjoejin aktede seammaplïeres goerehtimmeste, dle tjarke barkeme juktie daltesem bijjiedidh.

– Mijjieh mih damtebe mijjieh idtjimh gyhtjelasside dan itjmieslaakan vaeltieh evtebe goerehtimmesne, jïh gïerve naan reaktoe vaestiedassh vedtedh gosse dah mah mijjem gihtjieh vuesiehtimmien gaavhtan gihtjieh gåessie feejjere båata dejnie adressine gusnie daejrebe ij naan gåetie gååvnesh. Men daan teesten mænngan jaepien 2008, gusnie ånnetji nåake illedahke sjïdti, dle fokusem åtneme gaajhkesh mah mijjine govlesedtieh edtjebe itjmieslaakan vaeltedh, jïh ij goh unnemes vaestiedidh, Stensen soptseste.

Teestadamme

Ij tjïelten åejvie darhkh leah gyhtjelassh slyöhpeme teestepaneleste.

– Manne sovmehtem manne såemies meejlh åådtjeme mah maehtieh akte bielie årrodh daehtie goerehtimmeste, men dan åvteste dïhte eevre tjeakoes dle ibie maa naan nuepieh utnieh mujhtedh man bïjre dah leah gihtjeme, tjïelten åejvie Vigdis Hjulstad Belbo jeahta.

Dah ovmessie goevtesh tjïeltesne leah teestem åådtjeme dovne tellefovnesne jïh meejlesne, jïh fïerhte tjïelte lea 19 ovmessie gyhtjelassh åådtjeme. Golme juehkelde e-påasth seedtesovveme jïh göökte tellefovnesoptsestimmieh orreme fïerhten tjïeltese. Lissine 14 ovmessie bïevnesh ohtsedamme tjïelten gåetiesæjrosne.

Gaajhkem goerehtamme teestesne, goh man guhkiem gïetedimmie vaasa akten bigkemeaamhtesasse, jïh skuvlen jïh SEÖn bïjre. Teeste dorjesovvi suehpeden -ruffien, jïh idtji guhte tjïeltesystemesne daejrieh gåessie teeste edtji dorjesovvedh.

– Dan åvteste ibie daejrieh gåessie teeste dorjesåvva dle hævvi dam mojhtesisnie utnebe, jïh ibie maa mijjieh daejrieh gåessie mubpine goerehtimmine nïerhkieh, maahta joe mubpien våhkoen sjïdtedh, Belbo jeahta.

Heevehtimmie: Tjïelten åejvie Vigdis Hjulstad Belbo gaahkoem gåassoehti tjïelten barkijidie juktie dejtie hijven teesteilledahkide heevehtidh. Dåastovebuertien duekesne: Evy Stensen, Are Tomter, Karin Hegland, Unni Dyrstad, Hanne Lorvik, Rigmor Binde, Ann Lynum, Dagfinn Sørå, Roger Nilsen Sætre.

Gaajhkem dovnem doeki

Snåasehkh mah åestemelastoem utnin ojhte böötin gosse Trønderan A/S Henriksenhalleste sjeakoeji bearjadahken.

Lornts Eirik Gifstad

[lornts@snasningen.no](mailto:lornts@snasningen.no)

Kjekt å ha, Øystein Sunde lååvle, jallh Hijven utnedh saemiengïelesne, laavloemisnie seamma nommine, jïh dam gujht aaj jeenjesh ussjedin gosse dah doekemesijjiem vaaksjoejin Henriksenhallesne. Hælloeh spæjhkerigujmie, rehpierïennigujmie, flijsigujmie jïh skruvvigujmie jïh jïjnjh jeatjah rovnegs aath edtjin hællojste sjeakoedh bearjadahken aeredsbiejjien Trønderan A/S’en våarhkoste.

– Mijjieh sïeltesne Trønderan A/S libie dam våarhkoem leejjeme Henriksenhallesne gellie jaepieh, men daelie edtjebe sïeltine orrijidh jïh dellie tjoerebe våarhkoem sjeakodh, ståvroen åvtehke sïeltesne Trønderan A/S, Kjell Fjerstad jeahta.

Joe gïlle minudth mænngan okside våarhkose rïhpestamme bearjadahken aeredsbiejjien, jïjnjh snåasehkh lin astoem vaalteme tjaangestidh juktie dejtie ovmessie vaarojde vuartasjidh.

– Ibie gaajhkem doekh, gaskem jeatjah dle ibie maasjinide jïh maasjinespæjhkeridie doekh. Men daesnie jïjnje mah eah leah naan nåhtoe mijjese, men mubpieh maehtieh nåhtoem utnedh dejstie, Fjerstad jeahta.

Man stoerre aarvoeh dah vaaroevåarhkosne utnieh, dam ij Fjerstad rikti daejrieh, men vaarojde lihties doekedh læjhkan aktem stuerebe dïenestem vedti goh alternatijve.

– Buerebe domtoe vaarojde naemhtie olkese faalehtidh goh dejtie haaskoecontaineren sïjse hajkedh, buerebe badth beetnehbongkese aaj, Fjerstad minngemosth jeahta.

Doekeme: Trønderean A/S sjeakoedoekemem utni sov våarhkosne Henriksenhallesne.