Best i fylket på service. Tittel 2: Best på service:

Snåsa: Det er ikke hver dag man blir best i test. Det kvalifiserte til kakefest på kommunehuset.

Lornts Eirik Gifstad

[lornts@snasningen.no](mailto:lornts@snasningen.no)

Snåsa kommune ble i Forbrukerrådets store kommunetestkåret til den beste kommunen i hele Nord-Trøndelag. Med 75,7 poeng av 100 mulige, ligger Snåsa over både lands- og fylkesgjennomsnittet.

Dette er kommunens høyeste score noensinne siden forbrukerrådets kommunetest ble iverksatt i 2005, noe som også plasserer kommunen på 31 plass på landsbasis.

– Det kjennes bra. Det viser at vi har lyktes med å ha økt fokuset vårt på nettopp service, sier sekretær Evy Stensen.

Økt nivå

Etter at de i 2008 fikk dårlige tilbakemeldinger på tilsvarende undersøkelse, har de stått på for å få opp nivået.

– Vi føler vel kanskje at vi ikke tok spørsmålene i forrige undersøkelse så seriøst, og det er vanskelig å gi noen korrekte svar når de som skal teste oss spør om for eksempel feiing på adresser der vi vet det ikke står noe hus. Men etter den testen i 2008 der det gikk litt dårlig har vi fokusert på at alle som kontakter oss skal bli tatt seriøst, og ikke minst få et svar, forteller Stensen.

Testet

Ikke engang ordføreren har sluppet unna spørsmål fra testpanelet.

– Jeg mistenker at jeg har fått noen mailer som kan ha vært en del av undersøkelsen, men siden den er fullstendig anonym har vi jo ingen mulighet for å huske hva vi har blitt testet på, sier Ordfører Vigdis Hjulstad Belbo.

De ulike avdelingene i kommunen har blitt testet både via telefon og mail, og hver eneste kommune har fått 19 ulike henvendelser. Det er blitt sendt tre separate e-poster og ringt to telefonsamtaler til hver kommune. I tilegg er det blitt gjort 14 ulike informasjonssøk på kommunens hjemmesider.

Alt fra behandlingstid på byggesaker til skole og SFO har blitt undersøkt i testen. Testen ble gjennomført i perioden mai-juni, og ingen i kommunesystemet hadde kjennskap til når den skulle gjennomføres.

– Det at vi ikke vet når vi skal testes holder oss litt på tå hev, og vi vet jo ikke når de kjører i gang neste undersøkelse, det kan bli allerede neste uke for alt vi vet, sier Belbo.

Feiring: Ordfører Vigdis Hjulstad Belbo spanderte kake på kommunens ansatte for å feire de gode testresultatene. Bak skranken: Evy Stensen, Are Tomter, Karin Hegland, Unni Dyrstad, Hanne Lorvik, Rigmor Binde, Ann Lynum, Dagfinn Sørå, Roger Nilsen Sætre.