Daelie barkoem vijreminie

Ellinor Jåma (ÅaSG) jorkese politihkeristie ellies tïjjen, barkoeohtsijasse, men jeahta nov amma gåarede opposisjovnesne årrodh.

Torun Støbakk

[torun@snasningen.no](mailto:torun@snasningen.no)

Evteben våhkoen tjïelke sjïdti Ellinor Jåma, mij evteben boelhken lij raerielïhtsege saemiedigkien reerenassesne, saemiedikgieraerie, sov sijjiem raeresne dassa reerenasserååresjimmiej mænngan. Jåman mietie dle krirrie faalenassem åadtjoeji raeriesijjiem juekedh Åelkieskrirrine – men dïhte åarjelsaemien krirrie jïh Åelkieskrirrie idtjin sïemes sjïdth. Dellie dah raeriesijjiem dassin, maam utnin daan tjaktjen veeljemen åvtelen. Seamma goh Åelkieskrirrie jïh FrK stoerredigkieveeljemisnie, dle aaj dïhte saemien vitnije veeljemistie – Nöörjen Saemiej Rïjhkesiebrie – veelji unnebelåhkoereerenassem tseegkedh.

Gåarede gujht

- Govhte krirrieh lin bööresovveme rååresjimmide, jïh mijjieh gujht varke guarkajimh gïerve sjïdti jienebelåhkoem åadtjodh, Jåma buerkeste, åvtelen vihth jeahta:

- Gosse dle naemhtie sjïdti, dle gujht gåarede opposisjovnesne årrodh, juktie mijjieh vuejnebe daelie faamoe lea sertiestamme stoerretjåanghkose, mij sæjhta jiehtedh mijjieh hijven nuepieh utnebe tsevtseme.

Daate heannadi mænngan goh dïhte onne «noerekrirrie» Åarjel-Saemiej Gïelh aktem hijven veeljemem darjoeji, jïh göökte mandaath njieljie mandaatijste åadtjoeji åarjelsaemien veeljemegievlesne. Krirrie lea akte dejstie unnemes saemien krirrijste, jïh viertiestamme jïjnjh jeatjah krirriejgujmie Saemiedigkesne, dle dïhte ij naan ektiedimmiem utnieh akten stuerebe nasjovnaale krærran.

Ij politihkere ellies tïjjen

Dan åvteste dle raeriesijjie vihkeles orreme dan onne krærran. Daelie Jåma aktem orre aarkebijjiem aalka – barkoevijremisnie.

Jalhts råållam åådtjeme goh moenehtsen åvtehkinie byjjenimmie- hokse- jïh ööhpehtimmiemoenehtsasse saemiedigkesne, dle ij maehtieh vielie politihkerinie årrodh ellies tïjjen.

- Daelie akte orre aarkebiejjien vaadtsa goh tjirkije, jïh edtjem pryövedh mannem jarkelidh dehtie tïjjeste goh elliestïjjen politihkere, jeahta.

- Sïjhth annje Snåaesne årrodh, jallh?

- Åadtjobe vuejnedh, men annjebodts mov årromesijjie Snåasesne, jïh naemhtie lea raaktan daelie.

IJ SIEMES: Åarjel-Saemiej Gïelh sïjhtin raeriesijjiem utnedh, men idtji dam åadtjoeh. Dan åvteste leah opposisjovnesne daan båetijen boelhken. Dam gujht Ellinor Jåma (guvvie) maahta lyjhkedh.

…………………………………………

Åajvoeh vuasahtallemerïhpestimmie

Maja Dunfjeld earoehtamme sjïdti sov barkoen åvteste gosse akte orre kåanstevuasahtalleme rïhpesti Saemien Sijtesne duarstan.

Guro Våg

[firmapost@snasningen.no](mailto:firmapost@snasningen.no)

Vuasahtalleme man nomme lea Åvtese vuejnebe, kåanstem vuesehte abpe 11 ovmessie saemien tjiehpiedæjjijste Röörosen luvhtie åarjene Troforsen gåajkoe noerhtene. Vuasahtalleme, mij lea akte bielie Duodji-instituhttan 20-jaepien heevehtimmeste, ovmessie såarhts vætnoeh vuesehte, goh måaladamme guvvieh, skåerrievætnoe, gierkievirhkiedimmie jïh aaj moere-, jïh tjåerviebarkoe

– Mijjieh sïjhtebe ovmessie såarhts duedtieh vuesiehtidh, Nils Ove Gustafsson jeahta, instituhten åvtehke Snåasesne. Gaajhke lea dorjesovveme aerpievuekien mietie, men læjhkan dle jienebh dejstie vætnojste vielie daajbaaletje våajnoeh. Duodji instituhttan direktööre Inga Hermansen Hætta lij stïeresne jïh sïjhti Saemien Sijtem garmerdidh jïh earoehtidh laavenjostoen åvteste, jïh aaj Maja Dunfjeldem abpe dan barkoen åvteste maam instituhtesne dorjeme gellie jaepieh.

– Mijjieh joekoen geerjene dan lïhke laavenjostoen åvteste maam mijjieh Majine åtneme gellie jaepieh, vuasahtallemisnie jeehti. Dunfjeld aktem dåakteregraadem åtna saemien tjaalehtjimmesne, jïh lea gaskem jeatjah åvtehkinie orreme Snåasen goevtesisnie. Dïhte aaj skraejriem veelti juktie ööhpehtimmiefaalenassen duedtien sisnjelen buektiehtidh. Jïjtje golme vætnoeh åtna daesnie, akte duvrierapkelæjja, akte mobijlebaahkedæjja jïh akte bieljiebaahkedæjja dueljeste.

- Manne sïjhtim maam akt praktihkeles vuesiehtidh maam maahta aarkebiejjien nuhtjedh, Dunfjeld jeahta. Vuasahtallemem maahta vuejnedh goeven 20.biejjien raajan, jïh öörnedæjjah gegkestieh jeenjesh båetieh vuejnieh.

Laila, Eva jïh Hanne-Lena Wilks Snåaseste leah golme daejstie vuasahtallijijstie. Gaajhkesh leah saemien vætnoem ietnienmielhkine åadtjoejin, jïh leah dejnie gïehtelamme abpe jieleden. Goh lïerehtæjjah duedtie-instituhten goevtesisnie Snåasesne jïh mænngan ööhpehtimmie dovne Nöörjesne jïh Sveerjesne dah leah orre daajroeh lïereme jïh sijjen barkojde bueriedamme.

– Tuhtjem luste vytnesjidh jïh maam akt jïjtse sjugniedidh, Laila jeahta, mij åabajgujmie ektine sïeltem Wilks Design åtna.

RÏHPESTIMMIE: Duarstan vuasahtalleme Åvtese vuejnebe rïhpesti Saemien Sijtesne.