Nå er hun på jobbjakt

Ellinor Jåma (ÅaSG) går fra å være heltidspolitiker til jobbsøker, men sier hun er komfortabel med å sitte i opposisjon.

Torun Støbakk

[torun@snasningen.no](mailto:torun@snasningen.no)

I forrige uke ble det klart at Ellinor Jåma, som i forrige periode satt som rådsmedlem i sametingets «regjering» sametingsrådet, mister sin plass i rådet etter regjeringsforhandlingene. Ifølge Jåma fikk partiet tilbud om å dele en rådsplass med Høyre – men det sørsamiske partiet og Høyre kom ikke til enighet. Dermed mistet de rådsplassen de hadde før høstens valg. I likhet med Høyre og Frp i stortingsvalget, valgte også den samiske valgvinneren – Norske Samers Riksforbund – å danne mindretallsregjering.

Komfortabel

- Seks partier var invitert til forhandlinger, og for vår del skjønte vi fort at det ville bli vanskelig å få flertall, forklarer Jåma, før hun følger opp med:

- Når det er sagt, er vi veldig komfortabel med å nå gå i opposisjon, for vi ser at makta nå er flyttet til plenum og det betyr at vi har god mulighet til å påvirke.

Det skjedde etter at det lille «ungdomspartiet» Sørsamiske Røster gjorde et brakvalg, og kapret to av fire mulige mandat i sørsamekretsen. Partiet er et av de minste samiske partiene, og har i motsetning til mange av de andre partiene på Sametinget ikke noen tilknytning til et større nasjonalt parti.

Ikke heltidspolitiker

Dermed har rådsplassen vært viktig for det lille partiet. Nå starter Jåma en ny hverdag - på jobbjakt.

Selv om hun har fått rollen som komiteleder for oppvekst- omsorgs- og utdanningskomiteen på sametinget, kan hun nemlig ikke lenger belage seg på å være heltidspolitiker.

- Nå går jeg inn i en ny hverdag som representant, og skal prøve å omstille meg fra tiden som heltidspolitiker, sier hun.

- Vil du fortsette å bo i Snåsa, da?

- Det får tiden vise, men foreløpig har jeg min base i Snåsa og det er det jeg forholder meg til nå.

IKKE ENIG: Sørsamiske Røster ville ha en rådsplass, men fikk ikke det. Dermed havner de i opposisjon i perioden som kommer. Det er Ellinor Jåma (bildet) komfortabel med.