Båeries jïh orre vuesehte

Snåase: Erika Hauffen aahkeben guvvieh jïh jïjtsh guvvieh ektesne vuesehte Hilmarfestivaalesne.

Vuasahtalleme lea aktene Stientjen prïhtjhgåetesne man nomme Madam Brix, jïh edtja akte bielie årrodh dehtie sïejhme kåanste-programmeste Hilmarfestivaalesne daan jaepien.

Dïhte guvvievåarhkoe maam vuesehte, lea dagke joekoen murreds dejtie mah ïedtjem utnieh histovrijen bïjre: Vuasahtalleme lea gidtjh båeries fuelhkieguvvieh mejtie eerpeme jïh digitaliseradamme. Gaskem jeatjah maahta maanaguvvieh vuejnedh aahkebistie man nomme lij Jeanette «Tuppa» Hauffen, jïh dehtie åehpies almetjistie Otto Schultz. Dïhte eekeaajhtere Tysklaanteste lij gaskem jeatjah dïhte voestes mij bïjline bööti Snåasese, jïh Schultz-hæhtjoem Grønningesne bigki. Aadtjen aaj eekeaajhteren bïjre tjeeli plaeresne Trønder-Avisa, gosse histovrijem låemtiessarven bïjre tjeeli man nomme Hans. Schultz lea amma Hauffen maadteraajja.

– Dah fuelhkieguvvieh raaktan mov aahkan jieledem vuesiehtieh dehtie raejeste dïhte lij onne jïh goske pruvri, Hauffen buerkeste.

Jïjtje gaskesem veelti

Vuasahtalleme, mij nommem åådtjeme «Liten Odysse», uvtemes guvvieh åtna mejtie Erika jïjtje vaalteme. Dan åvteste dle aaj jïjnjh guvvieh Snåasen eatnamistie vuasahtallemisnie. Aktine guvvieabparaatine mij gohtjesåvva naaloeraejkiekamera, dle Hauffen gaskem jeatjah guvvieh vaalteme johkeste Fenningen, mij Vestbygdesne galka.

– Manne guvvieh eatnamisnie ohtsedem mah munnjien soptsestieh. Mænngan vuajnam akte teema abpe vuasahtallemen tjïrrh lea tjaetsie, Hauffen jeahta, jïh vuesehte gelline guvvine dle ojhte tjaetsie.

Idtji daarpesjh bïeljelidh satne ïedtjem utni guvvieh vuesiehtidh festivaalesne: Per Rygvold, mij dïedtem åtna kåansteprogrammen åvteste, «HilmART» gïdtjh jïjtje gaskesem veelti.

– Dïhte sån mannem bööri raaktan dannasinie dïhte deejri manne ånnetji histovreles aatigujmie barkim. Hilmar-festivaale aaj aerpievuekine åtna såemies vielie daajbaaletje aath vuesiehtidh, Hauffen jeahta, mij vuesehte sov jïjtse guvvievuasahtallemasse

Aavode

Guvvieh edtjieh gaervies årrodh vuasahtallemasse joe gålkoen 2.b. – jïh vuasahtallemen rihpestimmesne jarngen prïhtjgåetesne Stientjesne, desnie tjïelten åejvie Snåasesne Vigdis Belbo edtja håaledh, jïh musihke sjædta dehtie åehpies alemtjemusihke-musihkeristie Gjermund Larsen. Gosse Snåsningen Hauffen’em ieskien råaki dellie dïhte dej minngemes ryöjredimmiejgujmie gïehteli. Hijven viehkine Gunder Wikkelsmo’ste Snåsaprodukterisnie dle gidtjh guvvide öörnedin jïh olkese tjeelin.

Hauffen aavode vuasahtallemasse, jïh gegkeste almetjh sijhtieh dam lyjhkedh.

– Dïhte mij lea murreds gosse vuasahtalleme lea aktene prïhtjgåetesne, lea dan soe jïjnjh almetjh tjaengieh, Hauffen jeahta.

Hilmarfestivaale såemies åehpies jïh ij dan åehpies gietskies tjiehpiedæjjah gihtjie mejtie dah sijhtieh sijjen dorjesidie vuesiehtidh, goh akte bielie aktede «kåanstelaajroste» fierhten jaepien. Dej mubpiej gaskem mah edjtieh maam akt vuesiehtidh leah akvarelle- måaladæjja Morten Gjul, Torhild Aukan jïh Viktor Videgren.

– Manne såemies dejstie vierhkijste aarebi vuajneme, mejtie Erika dorjeme, jïh tuhtjem dah lin sjiehteles disse maam mijjieh pryövebe saarnodh. Mijjieh pryövebe aktem sijjiem sjugniedidh aerpievuekien musihkese jïh akten daajbaaletje vuakan, jïh Erika aaj daennie suerkesne barkeminie, öörnedæjja Per Rygvold jeahta.

Dïhte badth aaj tuhtjie luste raaktan Otto Schultzen maadteraajjove sïjhti guvvide vuesiehtidh festivaalesne. Eekeaajhtere gidtjh stoerre bielieh sov jieliedistie Egge gaertienisnie årroeji.

– Nov maa luste gosse edtja aktem festivaalem darjodh akten spealadæjjan bïjre mij Eggeste bööti, jeahta.