Stiller ut historisk og nytt

Snåsa: Erika Hauffen kombinerer bestemors bilder med sine egne når hun stiller ut bildene sine under Hilmarfestivalen.

Utstillingen finner sted på Steinkjer-kafeen Madam Brix og skal være en del av det vanlige kunst-programmet under Hilmarfestivalen i år.

Bildesamlingen hun stiller ut, er kanskje spesielt interessant for historieinteresserte: Den består nemlig av gamle familiebilder som hun har arvet og digitalisert. Blant annet vises barnebilder av bestemoren Jeanette «Tuppa» Hauffen, og den kjente historiske personen Otto Schultz. Den tyske godseieren var blant annet den første som kom med bil til Snåsa, og sto for byggingen av den såkalte Schultz-hytta i Grønningen. Nylig fikk godseieren også oppmerksomhet i Trønder-Avisa for sin historie om tamelgen Hans. Schultz er altså oldefar til Hauffen.

– Familiebildene viser egentlig bestemoren min sitt liv fra hun var liten og fram til hun ble gift, forklarer Hauffen.

Tok selv kontakt

Utstillingen, som har fått navnet «Liten Odysse», inneholder imidlertid først og fremst bilder hun har tatt selv. Dermed er også en god del Snåsa-natur foreviget på bildene som skal stilles ut. Med et såkalt nålhullskamera, har Hauffen blant annet foreviget bekken Fenningen, som renner på Vestbygda.

– Jeg leter etter uttrykk i landskapet som taler til meg. I ettertid ser jeg at et gjennomgående tema for utstillingen er vann, sier Hauffen, og viser til at mange av bildene viser vann.

Hun trengte ikke å melde sin interesse for å stille ut under festivalen: Per Rygvold, som er ansvarlig for kunstprogrammet «HilmART» tok nemlig selv kontakt.

– Han inviterte meg nok nettopp fordi han visste at jeg jobbet med litt historiske ting. Hilmar-festivalen er jo også sånn at de har tradisjon i bunn for et mer moderne uttrykk i samtida, sier Hauffen, som trekker parallellen til sin egen fotoutstilling.

Spent

Bildene vil være klar til utstilling allerede 2. november - og utstillingsåpningen på sentrumskafeen i Steinkjer blir blant annet markert med tale fra Snåsa-ordfører Vigdis Belbo og musikk fra den kjente folkemusikk-musikeren Gjermund Larsen. Da Snåsningen møtte Hauffen for kort tid siden var hun i gang med å gjøre de siste forberedelsene. Med god hjelp fra Gunder Wikkelsmo på Snåsaprodukter ble bildene nemlig photoshoppet og printet ut.

Hauffen er spent på utstillingen, og håper den faller i smak.

– Det som er spennende med å stille ut på kafe er at det kommer så masse folk innom, sier Hauffen.

Hilmarfestivalen spør en rekke forskjellige mer eller mindre kjente lokale kunstnere om å stille ut sine verker som et ledd i ei "kunstløype" hvert år. Blant de andre som skal stille ut er, akvarell-maler Morten Gjul, Torhild Aukan og Viktor Videgren.

– Jeg har sett en del av Erikas verker før, og synes det passet til det vi prøver å formidle. Vi prøver å skape en arena for å lage en arena for tradisjonsmusikk og et moderne uttrykk i samtiden, og Erika jobber jo også i dette brytningsfeltet, sier arrangør Per Rygvold.

Han synes dessuten det er morsomt at akkurat oldebarnet til Otto Schultz vil stille ut under festivalen. Godseieren bodde nemlig store deler av livet på Egge gård.

– Det er jo morsomt når man skal lage en festival om en spillemann som var fra Egge, sier han.